Mathee grade thakuge foyibai digital kuranee\nމަތީ ގްރޭޑްތަކުގެ ފޮތްބައި ޑިޖިޓަލް ކުރަނީ\nދަރިވަރަކާއި ޓީޗަރުންތަކެއް: މަތީ ގްރޭޑްތަކުގެ ކުދީންގެ ފޮތްބައި ޑިޖިޓަލް ކުރާނެ -- އަވަސް އާކައިވް ފޮޓޯއެއް\nއަންނަ އޯގަސްޓު މަހުގައި މި އަހަރުގެ ދިރާސީ އާ އަހަރު ފަށާއިރުގައި ގްރޭޑް ނުވަޔަކުން ފެށިގެން މަތީގެ ކުލާސްތަކަށް ކިޔަވައި ދޭނީ ޑިޖިޓަލް ފޮތްތަކުގައި ކަމަށް އެޑިއުކޭޝަން މިނިސްޓްރީން ބުނެފި އެވެ.\nއެޑިއުކޭޝަން މިނިސްޓރްީގެ ސްޓޭޓް މިނިސްޓަރު ޑރ. އަބްދުﷲ ރަޝީދު އަވަސް އަށް ދެއްވި އިންޓަވިއުގައި ވިދާޅުވީ މަތީ ގްރޭޑްތަކުގެ ދަރިވަރުންގެ ފޮތް ބަޔަކީ ބަރު ފޮތްތަކަކަށް ވުމުން އެ ކުދިން ފޮތްތައް ހަމައަށް ސްކޫލަށް ނުގެންދާ ކަމަށެވެ. ޑިޖިޓަލް ފޮތްބައި މެދުވެރިކޮށް ކިޔަވއިދޭން ނިންމުމުން ކުދިންނަށް ލުޔެއް ލިބޭނެ ކަމަށެވެ.\nއެގޮތުން ގްރޭޑް ނުވަޔަކުން މަތީގެ ދަރިވަރުން ކިޔަވަން ބޭނުންކުރާނީ ޓެބްލެޓް ފަދަ ވަސީލަތެކެވެ. ކިޔަވަން ބޭނުންކުރާ ޕްލެޓްފޯމްގައި ދަރިވަރުން ކިޔަވާ މާއްދާތަކުގެ ކޮންޓެންޓް ހިމަނާނެ އެވެ.\nކެމްބްރިޖް އޯލެވެލް ހަދާ ދަރިވަރުން ޑިޖިޓަލް ޓެކްސްޓް ފޮތްތައް ބޭނުން ކުރަން ކޮންމެ ދަރިވަރަކަށް ވެސް ކެމްބްރިޖް ލޮގިންއިންއެއް އެޑިއުކޭޝަނުން ދޭނެ އެވެ. އަދި އޭލެވެލް ހަދާ ދަރިވަރުންނަށް ވެސް ޕިއާސަންގެ ލޮގިންއެއް ދޭނެ އެވެ. ފޮތްތައް ޑިޖިޓަލައިޒް ކުރި ނަމަވެސް ޗާޕު ފޮތްތައް ސްކޫލްތަކުގެ ލައިބްރަރީގައި ހުންނާނެ އެވެ. އަދި ދަރިވަރުންނަށް އެ ފޮތްތައް ބޭނުން ކުރެވޭނެ އެވެ.\nރަޝީދު ވިދާޅުވީ ރާއްޖޭގެ ލޯކަލް މާއްދާތައް ކަމަށްވާ ދިވެހި އިސްލާމް ފޮތްތައް ވެސް ޑިޖިޓަލް ކުރުމުގެ މަސައްކަތް ކުރަމުން އަންނަ ކަމަށާއި އެކަން ވެސް ވަރަށް އަވަހަށް ހަމަޖެހިގެންދާނެ ކަމަށެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ މީގެ ކުރިން ވިދާޅުވެފައި ވަނީ ރާއްޖޭގެ ފަންސާހަކަށް ސްކޫލުގައި ދަރިވަރުނަށް ޓެކްސްޓް ފޮތްތައް ޑިޖިޓަލައިޒް ކޮށްގެން ކިޔަވައިދެމުން އަންނަކަމަށާއި މިނިސްޓްރީގެ އަމާޒަކީ ކިޔަވައިދިނުމުގެ އެކި އުކުޅުތައް ބޭނުން ކޮށްގެން ދަރިވަރުންނަށް ފެންވަރު ރަނގަޅު ތައުލީމެއް ފޯރުކޮށް ދިނުންކަމަށެވެ.\nސްކޫލްތަކުގައި ކިޔަވައިދިނުން ޑިޖިޓަލައިޒް ކުރުމަށް ކުރަމުންދާ މަސައްކަތްތަކުގެ ތެރެއިން ޓެބްލެޓް މެދުވެރިކޮށް މިހާރު ވެސް އަންނަނީ ކިޔަވައިދެމުންނެވެ. ގްރޭޑް ތިނަކުން މަތީގެ ދަރިވަރުންނަށް ސަރުކާރުން ޓެބްލެޓް ފޯރުކޮށްދީފައިވާއިރު ޓެބްލެޓް ނެތް ދަރިވަރުންނަށް ޓެބްލެޓް ފޯރު ކޮށްދިނުމުގެ މަސައްކަތް ވެސް ސަރުކާރުން ދަނީ ކުރަމުން ނެވެ.\nމިނިސްޓްރީ އޮފް އެޑިއުކޭޝަން މަތީ ތައުލީމް


Covid In Salaamaivaanee Biruganegen: Salman – adduLIVE\nސަލާމަތް ވާނީ ބިރުގަނެގެންކަމަށް ވިސްނާ: ސަލްމާން\n1 Apr 13, 2020, 19:02 މުހައްމަދު ސައީދު މޫސާ ވަޖުދީ\nކޮރޯނާވައިރަހުން ރައްކައުތެރިވުމުގެ ނިޔަތުގައި ވަރަށް ގިނަ ގައުމުތަކުގެ އާއްމު ރައްޔިތުންނާއި ސިޔާސީ މީސްމީހުންނާއި ކުޅުންތެރިންނާއި މުނިފޫހިފިލުވައިދޭ މީހުންނާއި އެހެނިހެން މަސައްކަތްތެރިން ގޭގައި ތިބުމަށް ވަރަށް ބޮޑު ސަމާލުކަމެއް ދެމުން އެބަގެންދެއެވެ. އަދި ގޭގައި ތިބުމަށް ޑޮކްޓަރުންނާއި ސިއްހީ ތަޖުރިބާކާރުންނާއި އެކި ރޮނގުރޮނގުން މަޝްހޫރު ޝަޚްޞިއްޔަތުން ލަފާ ދެމުން އެބަގެންދެއެވެ.\nހޮލީވުޑްގެ އެންމެ މަގުބޫލު ތަރިންގެތެރޭގައި ހިމެނޭ ސަލްމާން ޚާން ވީޑިއޯ މެސެޖެއްގައި ބުންޏެވެ. " ހަމަތެދަށް މި ބުނަނީ އަހަރެން މިއުޅެނީ ބިރުން. ފާއިތުވި ތިން ހަފުތާ ތެރޭގައި ބައްޕަ ނުވެސް ދެކެން. އޭނާ އެކަނިމާއެކަނި ގޭގައި އެ އުޅެނީ." އޭނާ އިތުރަށް ބުންޏެވެ. "މިހާރުގެ ހާލަތަށް ބަލާއިރު ގަބޫލުކުރަން ޖެހެނީ ބިރުގެންފިއްޔާ ސަލާމަތްވީއޭ."\nސަލްމާން ގެންދަނީ ބޭރަށް ނުނިކުމެ ގޭގައި ތިބުމަށް މީސްމީހުންނަށް ނަސޭހަތްތެރިވަމުންނެވެ.\nއިންޑިއާއިން ގެންދަނީ ކޮރޯނާވައިރަހާ ވަރަށް ބޮޑަށް ހަނގުރާމަކުރަމުންނެވެ. ކޮރޯނާވައިރަސް މުޅިގައުމަށް ފެތުރިގެން ހިނގައިދާނެތީ ގައުމު ފުރަބަންދުކޮށްފައިވާތާ 20 ދުވަސް ވެއްޖެއެވެ. ނަމަވެސް ބަލި ޖެހޭ މީހުންނާއި މަރުވާ މީހުންގެ އަދަދު ދަނީ އިތުރުވަމުންނެވެ. ހޯމަ ދުވަހުގެ ހެނދުނުގެ ރިޕޯޓުތަކަށް ބަލާއިރު އިންޑިއާގައި ކޮރޯނާވައިރަސް ޖެހިފައި 9152 މީހުން އެބަތިއްބެވެ. އަދި އެ ބަލީގައި 308 މީހުން މަރުވެފައިވެއެވެ.\nކޮރޯނާވައިރަހުން އިންޑިއާ ސަލާމަތް ކުރުމުގެ ހޭލުންތެރިކަން އުފެއްދުމުގެ އިތުރަށް މާލީގޮތުން ދަތި މީސްމީހުންނަށް ސަލްމާން ޚާން ވަރަށް ދީލަތިކަމާއެކު އެހީތެރިކަން ފޯރުވަމުން އެބަގެންދެއެވެ.


Festival gai "Gohraalhu" vaadha kuranee "Padamaavat" aa eku\nސާކް ފެސްޓިވަލްގައި "ގޮށްރާޅު" ވާދަކުރަނީ "ޕަދްމާވަތު" އާއެކު\nޑާކްރެއިން އެންޓަޓެއިންމަންޓުން މިއަހަރު ގެނެސްދިން ކްރައިމް ތްރިލާ ފިލްމު "ގޮށްރާޅު" ނުވަ ވަނަ ސާކް ފިލްމު ފެސްޓިވަލްގައި ބައިވެރިކުރަން ނިންމައިފި އެވެ.\nގިނަބަޔެއްގެ ތައުރީފު ލިބުނު މި ފިލްމު ސާކް ފެސްޓިވަލްގައި ރާއްޖެ ތަމްސީލުކޮށްދޭ ގޮތަށް ބައިވެރިވާއިރު މި ފިލްމާއެކު ބޮލީވުޑްގެ ބްލޮކްބަސްޓާ ފިލްމު "ޕަދްމާވަތު" ވެސް ވާދަކުރެ އެވެ. ޑާކްރެއިން އެންޓަޓެއިންމަންޓުން ބުނި ގޮތުގައި "ޕަދްމާވަތު" ކަހަލަ މޮޅު ފިލްމަކާއެކު "ގޮށްރާޅު" ވާދަ ކުރަން ލިބުމަކީ ވެސް ލިބުނު ޝަރަފެއް ކަމަށެވެ. އަދި ކޮންމެ ފިލްމަކުން ވެސް އުއްމީދު ކުރާ ފަދައިން ވަނައަކަށް އުއްމީދު ކުރާ ކަމަށެވެ.\nސާކް ކަލްޗަރަލް ސެންޓާ އިން މި މުބާރާތުގައި ބައިވެރިވާ ފިލްމުތައް ހިމަނައިގެން ނެރެފައިވާ ވީޑިއޯ އެއް --\nކްރައިމް ތްރިލާ ޖޯންރާ އަކަށް އުފައްދާފައިވާ މި ފިލްމު ޑައިރެކްޓް ކޮށްދީފައި ވަނީ އަހްމަދު ޝިނާނެވެ. މިއީ އޭނާގެ ފުރަތަމަ ސޯލޯ ޑައިރެކްޝަން އެވެ. ފިލްމުގެ ޕްރޮޑިއުސަރަކީ މުހައްމަދު އަލީ (މޮގާ) އެވެ. އަދި ފިލްމުގެ ވާހަކަ އާއި ސްކްރީންޕްލޭ ތައްޔާރުކުރީ މޫމިން ފުއާދު އެވެ. މި ފިލްމުގެ ލީޑު ކާސްޓުންގެ ގޮތުގައި ޖުމައްޔިލް ނިމާލް (ޖުމަލް)، ހަސަން އިރުފާން (ޒަކިއްޓެ)، ތަސްނީމާ، ރަޝްފާ، އަޒާން، ނާސިތް، ހަމްދާން، އަދި ނުޒުހަތު ޝުއައިބް (ނުޒޫ) ފެންނާނެ އެވެ.\nސާކްގެ ގައުމުތަކުން ކޮންމެ އަހަރަކުވެސް ބައިވެރިވާ މި ފިލްމް ފެސްޓިވަލުގައި މީގެ ކުރިން ވެސް ރާއްޖެއިން ވަނީ ބައިވެރިވެ ވަނަތައް ހޯދާފަ އެވެ. އެގޮތުން، ފާހަގަ ކޮށްލެވޭ އެއް ކާމިޔާބީއަކީ 2017 ވަނަ އަހަރު ބޭއްވި އެވޯޑު ހަފްލާގައި އެންމެ މޮޅު އެކްޓްރެސްގެ އެވޯޑު ހޯދީ ބަތަލާ އައިމިނަތު ރިޝްމީ އެވެ.


Magu bahthithah maramaathukoh belehehtun\nމާމެންދޫ / ދިވެހިރާއްޖެ\nމަގުބައްތިތައް މަރާމާތުކޮށް ބަލަހައްޓާދޭނެ ފަރާތެއް ހޯދުމާ ގުޅޭ\nއަމިއްލަ ތަކެތީގައި މަގުބައްތިތައް މާރާތާތުކޮށް ބަލަހައްޓާދޭނެ ފަރާތެއް ހޯދުމަށް ބޭނުންވެއްޖެއެވެ. ވީމާ މި މަސައްކަތް ކުރުމަށް ޝައުޤުވެރިވާ ފަރާތްތަކުން ދެންނެވިފައިވާ ގަޑިއަށް މި އިދާރާއަށް ވަޑައިގެން މަޢުލޫމާތު ސާފުކުރުމަށް ފަހު އެސްޓިމޭޓް ހުށަހެޅުއްވުން އެދެމެވެ.\n* މަޢުލޫމާތު ސާފުކުރުން: 30 ޖަނަވަރީ 2019 ވާ ބުދަ ދުވަހުގެ ހެނދުނު 10:00 ގައި\n* އެސްޓިމޭޓް ހުށަހެޅުން: 06 ފެބުރުވަރީ 2019 ވާ ބުދަ ދުވަހުގެ ހެނދުނު 10:00 ގައި\nމަޢުލޫމާތު ސާފުކުރަން ވަޑައިގަންނަވާއިރު ވިޔަފާރި ރަޖިސްޓްރީ ކުރުމާއި ބެހޭ ޤާނޫނުގެ ދަށުން މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ރަޖިސްޓްރީ ކޮށްފައިވާ ކަމުގެ ލިޔުން ހުށަހަޅަންވާނެއެވެ. އަދި މީގެއިތުރުން ވަޑައިގަންނަވާ ފަރާތުގެ އައިޑީކާޑް ނުވަތަ އައިޑީކާޑުގެ ކޮޕީއެއް ގެންނަންވާނެއެވެ. އަދި މިއިޢުލާނާއި ގުޅިގެން މަޢުލޫމާތު ސާފުކުރުމާއި، އަންދާސީ ހިސާބު ހުށަހެޅުމުގެ ފުރުޞަތު ދެވޭނީ ޤާނޫނު ނަންބަރު (18/2014) ވިޔަފާރި ރަޖިސްޓްރީ ކުރުމާއި ބެހޭ ޤާނޫނުގެ ދަށުން ރަޖިސްޓްރީ ކޮށްފައިވާ ވިޔަފާރި ތަކަށެވެ.\n16 ޖުމާދަލްޢޫލާ 1440\nސުންގަޑި: 06 ފެބުރުވަރީ 2019 1000


Juel hoadhan 4706 nautical mile balaifi, habareh neh\nޖުއެލް ހޯދަން 4706 ނޯޓިކަލް މޭލު ބަލައިފި، ހަބަރެއް ނެތް\nގަދައިގައި މާލެއިން ފުރައި ހޮނިހިރު ދުވަހު ވ. ފުލިދޫއަށް ދަތުރު ކުރަނިކޮށް ބަންޑުން ޖެހި ލޯންޗުން ގެއްލުނު ކުއްޖާ ހޯދަން ވައިގެ މަގުން 4706 ސްކެއާ ނޯޓިކަލް މޭލް ބަލާފައިވާ ކަަމަށް މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ބުނެފި އެވެ.\nކ. އޮޅުވެލި ރިސޯޓް ކައިރީ ކަނޑު މަތީގައި ހިނގި ހާދިސާގައި ގެއްލުނު ކުޑަ ކުއްޖާ ހޯދުމަށް ކުރިއަށްގެންދާ އޮޕަރޭޝަންގެ އެންމެ ފަހުގެ މައުލޫމާތު ދެމުން ސިފައިން މިރޭ ބުނީ މިހާތަނަށް ކުރެވުނު މަސައްކަތުން އަދި ކުއްޖާ ފެނިފައިނުވާ ކަމަށާ އޮޕަރޭޝަންގައި މިހާތަނަށް ކަނޑާއި ވައިގެ މަގުން 4706 އަކަނޯޓިކަލް މޭލުގެ ސަރަހައްދެއް ބަލާފައިވާ ކަމަށެވެ.\nމާލޭން ފުލިދޫއަށް 12 މީހުނާއެކު ދަތުރު ކުރީ "ޑްރީމް ސްޕީޑް 2" އެކެވެ. އެ ލޯންޗު ބަންޑުން ޖެހީ އޮޅުވެލި ކައިރިން ނެގި ރާޅެއްގައި ޖެހިގެނެވެ. އެ ހާދިސާގައި ތިން މީހުން ކަނޑަށް ވެއްޓުނެވެ. އެއީ ލޯންޗުގެ އެންމެ ފަހަތުގައި ތިބި ހަތަރު އަހަރުގެ ކުޑަ ކުއްޖަކާއި އޭނާގެ މަންމަ އެވެ. އަދި އިތުރު ކުޑަ ކުއްޖެކެވެ. އޭގެެ ތެރެއިން އެއް ކުއްޖަކު ސަލާމަތްވި އެވެ. ކަނޑުން ނެގުނު ނަމަވެސް ހަތަރު އަހަރުގެ ޖުއެލްގެ މަންމަ ނާހިދާ ވަނީ މަރުވެފައެވެ.\nޔާމީނަށް ސެކިއުރިޓީ ހަމަޖައްސައިދީފި\n"ދިރިހުރުމަށް އެދޭތީ ރައްކާތެރިކަން ބޭނުން"\nގެއްލިގެން ހޯދި ދެ މީހުން ފެނިއްޖެ\nފަޅު ރަަށަކަށް ދިޔަ ދެ މީހަކު ގެއްލިގެން ހޯދަނީ\nމައުމޫނަށް ނިސްބަތްކޮށް ޖަމީލްގެ ތަފާތު ޓްވީޓެއް\nހަތަރު މީހުން އުމުރަށް ޖަލަށް


New Castle athun Manchester ah faseyha molheh\nޔުނައިޓެޑްގެ ރަޝްފޯޑް އަދި ފެނާންޑޭސް--\nނިއުކާސްލް އަތުން މެންޗެސްޓައަށް ފަސޭހަ މޮލެއް\n18 އޮކްޓޯބަރ 2020 - 12:21:41\nއިނގިރޭސި ޕްރިމިއަ ލީގުގައި، ރަށުން ބޭރުގައި މެންޗެސްޓަ ޔުނައިޓެޑުން ނިއު ކާސްލް އަތުން ފަސޭހަ މޮޅެއް ހޯދައިފިއެވެ. މި މެޗު ޔުނައިޓެޑުން ކާމިޔާބު ކުރީ ހަތަރު ލަނޑު އެއް ލަނޑުންނެވެ.\nޔުނައިޓެޑާ ނިއުކާސްލްގެ މެޗުގައި ނިއުކާސްލްގެ ލަނޑަކީ މެޗުގެ ވަރަށް ކުރީކޮޅު ޔުނައިޓެޑުގެ ލޫކް ޝޯއަތުން ބައިކޮޅަށް ވަތް ލަނޑެކެވެ. އޯންގޯލަކުން ނިއުކާސްލްއަށް ކުރި ލިބުނު ނަމަވެސް ފުރަތަމަ ހާފު ނިމުމުގެ ކުރިން ޔުނައިޓެޑުން ވަނީ ލަނޑެއް ޖަހާ ނަތީޖާ އެއްވަރުކޮށްފައެވެ. މިއީ ކެޕްޓަން ހެރީ މެގުއާ ބޮލުން ޖެހި ލަނޑެކެވެ.\nފުރަތަމަ ހާފުގައި ފެނާންޑޭސް ޖެހި ހިތްގައިމު ގޯލެއް އޮފް ސައިޑު ކަމަށް ވީއޭއާރުން ނިންމިއެވެ. އަދި ދެވަނަ ހާފުގެ ކުރީކޮޅު ވީއޭއާރުން ލިބުނު ޕެނަލްޓީއެއް ފެނާންޑޭސް ޖެހި ނަމަވެސް ނިއުކާސަލް ކީޕަރު ކާލް ޑާލޯ ވަނީ ހުށިޔާރުކަމާ އެކު އެ ޕެނަލްޓީ މަތަކޮށްފައެވެ. އެކަމަކު މެޗުގެ ފަހުކޮޅު ޔުނައިޓެޑުން ގެނައި ބަދަލުތަކާއި އެކު ފައްޗަކަށް ތިން ގޯލު ޖެއްސެވެ.\nމެޗުގައި ޔުނައިޓެޑަށް ފުރަތަމަ ފަހަރަށް ލީޑު ލިބުނީ މެޗު ނިމެން ދިހަވަރަކަށް މިނިޓަށް ވެފައިވަނިކޮށް ފެނާންޑޭސް ޖެހި ހިތްގައިމު ގޯލަކުންނެވެ. އޭގެ އިރުކޮޅެއް ފަހުން އާރޮން ވަން ބިސާކާ ޔުނައިޓެޑަށް ތިންވަނަ ގޯލު ޖަހައިދީ މެޗުން ތިން ޕޮއިންޓް ކަށަވަރުކޮށްދިނެވެ. އަދި މެޗުގެ ފަހު މިނިޓްގައި ރަޝްފޯޑް ވަނީ އިތުރު ލަނޑެއް ޔުނައިޓެޑަށް ޖަހައިދީ މެޗުގެ ނަތީޖާ ހަތަރެއް އެކަކަށް ބަދަލުކޮށްފައެވެ.


galehiri: ބަޣާވާތެއްގައި ބައިވެރި ނުވުމަށް ކުރުވި ހުވާ\nބަޣާވާތެއްގައި ބައިވެރި ނުވުމަށް ކުރުވި ހުވާ\n"އަޅުގަނޑު، އިސްލާމްދީނަށާއި ދައުލަތަށް ތެދުވެރިވެ، ކިޔަމަންތެރިވުމަށާއި، ދައުލަތާ އިދިކޮޅު އެއްވެސް ފިތުނައެއް ބަޣާވާތެއްގައި ބައިވެރި ނުވުމަށް މާތްރަސްކަލާނގެ ރަސްކަންފުޅު ގަންދީ ހުވާކުރަމެވެ."\nމި ހުވާގެ ޢިބާރާތަކީ ރާއްޖޭގެ ވަޒީރުންގެ މަޖިލިހުން ފާސްކުރައްވާފައިވާ ޢިބާރާތެކެވެ. މިހުވާ ލައިދެއްވީ ފަޟީލަތުއްޝައިޚް އިބްރާހީމް ރުޝްދީއެވެ. ހުވާ ލައިދެއްވީ ދައުލަތުގެ ވަރަށް އިސް ބޭފުޅުންތަކެއްގެ ހާޒިރުގައެވެ. އޭގެ ތެރޭގައި ވަޒީރުއްދާޚިލިއްޔާ (މިނިސްޓަރ އޮފް ހޯމްއެފެއާޒް) އަލްފާޟިލް އިބްރާހީމް ރަޝީދު، ބަންޑާރަ ނާއިބު އަލްއުސްތާޛު އިބްރާހީމް ޝިހާބު، މަޙްކަމަތުއްޝަރުޢިއްޔާގެ ވެރިޔާ (މިނިސްޓަރ އޮފް ޖަސްޓިސް) އަލްފާޟިލް އަޙްމަދު ޒަކީ، ތަޙްޤީޤު ކޮމެޓީގެ މެމްބަރު އަލްފާޟިލް ޢަބްދުލްމަޖީދު މާހިރު، ތަޙްޤީޤު ކޮމެޓީގެ މެމްބަރު އަލްފާޟިލް ބަންދު މުޙައްމަދު ކަލޭފާނު، މަޙްކަމަތުލް އަމަންޢާންމު (މިނިސްޓްރީ އޮފް ޑިފެންސް) ގެ ވެރިޔާގެ ނާއިބުގެ ބަދަލު އަލްފާޟިލް ޢަބްދުލް ޙަންނާން ޙަލީމް ހިމެނިވަޑައި ގެންނެވިއެވެ.\nހުވަދޫ ބަޣާވާތާ ގުޅިގެން ސަރުކާރުގެ ދަށަށް ފުރަތަމަ ފަހަރަށް ހަވަރު ތިނަދޫ (މިހާރުގެ ގދ. ތިނަދޫ) ގެންނެވީ ވަޒީރުލް އަޢުޡަމް އިބްރާހީމް ނާޞިރު މޯލްޑިވްސްޓާރުގައި އެރަށަށް ވަޑައިގެން 1959 ޖުލައި 17 ވަނަ ދުވަހުއެވެ. އޭގެފަހުން އެރަށުގައި ދެވަނަ ފަހަރަށް ބަޣާވާތްކޮށް އޭރު އައްޑު އަތޮޅުގައި އުފައްދާފައި އޮތް ޣައިރުޤާނޫނީ ދައުލަތެއް ކަމުގައިވާ "ޔުނައިޑެޓް ސުވައިދީބު އައިލެންޑްސް" ގެ ދިދަ ދެވަނަ ފަހަރަށް ނެގިއެވެ. އެއީ 1961 ވަނަ އަހަރުގެ ޖޫންމަހުގެ 15 ވީ ބުރާސްފަތި ދުވަހެވެ. އެރޭ ރަށުގައި އަމަން ބެލެހެއްޓުމަށް ދިވެހި ދައުލަތުން ބައިތިއްބާފައި ތިބި ސިފައިންނާއި ސަރުކާރުގެ މުވައްޒަފުންނަށް ބޮޑެތި އަނިޔާތައްކޮށް ރޯނުންބަދެ އައްޑު އަތޮޅަށް ފޮނުވާލިއެވެ.\nމި ޚަބަރު ދިވެހި ދައުލަތަށް ލިބުމުން މާލޭގެ ފަޅުގައި އޮތް ގ. އަތޮޅު (މިހާރުގެ ހުވަދު އަތޮޅުގެ އުތުރުބުރިއާއި ދެކުނުބުރި) ގެ ރައްޔިތުން ގެނެސް ޖަލުގޭގައި ހައްޔަރު ކުރިއެވެ. މިގޮތުން ފުރަތަމަ މީހުން ހައްޔަރުކުރި ދުވަހުވެސް ފަޅުއޮޑިފަހަރުން 42 މީހުން ހައްޔަރު ކުރިއެވެ. މީގެ އިތުރުން މާލެތެރެއިން ގެނެސްގެންވެސް ބަޔަކު ހައްޔަރު ކުރިއެވެ. މި މީހުން ޖަލުގައި ހައްޔަރުކުރިއިރު މިބައި މީހުން ތިބީ ދިވެހި ސަރުކާރާ އެއްކޮޅަށްކަމެއް ނުވަތަ ދެކޮޅަށް ކަމެއް ނޭނގެއެވެ. މި މީހުން ތިބި ގޮތެއް ދެނެގަތުމަށް ދައުލަތުން މިބައި މީހުން ލައްވާ ހުވައެއް ކުރުވިއެވެ. 1961 ޖުލައި 12 ވަނަ ދުވަހުގެރޭ މަޙްކަމަތުލް އަމަންޢާންމުގެ ފެންޑާމަތީގައި ބޭއްވި ހުވާ ކުރުމުގެ ރަސްމިއްޔާތުގައި ފުރަތަމަ ހުވާ ލައިދެއްވީ 45 މީހަކަށެވެ. އެމީހުން އެތަނަށް ގެންނަވައި ފުރަތަމަ އަލްއުސްތާޛު އިބްރާހީމް ޝިހާބު އެމީހުންނަށް ނަސޭހަތް ދެއްވުމުގެ ގޮތުން ވާހަކަ ދެއްކެވިއެވެ. "ހުވަޔަކީ ކޮން އެއްޗެއްކަމާއި ހުވާ ކުރުމަށްފަހު ދުވަހަކުވެސް އެއާ ޚިލާފުވެގެން ނުވާނެ ކަމަށާއި ޚިލާފުވެއްޖެނަމަ ހުރި ގެއްލުންތައް" ބަޔާން ކޮށްދެއްވިއެވެ. އަދި ހުވާ ކުރުމަށް ބޭނުންނުވާ މީހަކު ހުރިނަމަ އެމީހަކު އެއްކައިރިއަށް ޖެހުމަށް ވިދާޅުވިއެވެ. އެއްވެސް މީހަކު ހުވާ ކުރަން ބޭނުން ނެތިގެން އެއްކައިރިއަކަށް ނުޖެހެއެވެ.\nދެން ހަމަޖެހިފައިވާ ގޮތަށް ޝައިޚް އިބްރާހީމް ރުޝްދީ ފަހަރަކު މީހަކަށް ހުވާ ލައިދެއްވަމުން ގެންދެވީއެވެ. އަދި އެއަށްފަހު ހުވާގެ ޢިބާރާތް ލިޔެފައިވާ ފޮތެއްގައި ކޮންމެ މީހަކުވެސް ސޮއި ކުރަމުން ގެންދެވީއެވެ. ސޮއި ކުރުވުމުގެ މަސައްކަތް ކުރެއްވީ މަޙުކަމަތުލް އަމަންޢާންމުގެ ސެކްރެޓަރީ ބުޗާގޭ ދޮންމަނިކެވެ.\nހުވާކުރި އެންމެން ޖަލުން ދޫކޮށްލައްވައި މާލޭގައި ބަންދު ކުރެއްވީއެވެ. ކޮންމެ ހޮނިހިރު ދުވަހަކު ހެދުނު މަޙްކަމަތުލް އަމަންއާންމުގައި އޮންނަ "މާލޭގައި ބަންދުކޮށްފައި ތިބޭ މީހުން ސޮއިކުރާ" ފޮތުގައި ސޮއި ކުރަން އަންގަވާފައެވެ. ޖެހިގެންއައިރޭ 11 މީހަކު ލައްވާ ހުވާކުރުވައި ސޮއިކުރުވިއެވެ. ޖުމުލަ 56 މީހުންގެ ތެރެއިން "ސަރުކާރާ އެއްކޮޅަށް ޚިދުމަތްކުރި"5މީހަކު ފާހަގަ ކުރެވިގެން އެ ފަސްމީހުން ވަގުތުން މިނިވަން ކުރައްވައި ދޫކޮށްލެއްވިއެވެ. އަދި އޭރު ނުކުތް "ފަތިސް" ނޫހުގައި އެކަން އިޢުލާންވެސް ކުރެއްވިއެވެ.\nޖިބުރީލުގެފާނު ދީން އުނގަންނަވައިދެއްވި ޙަދީޘް


BREAKING: Kaadedhdhoo Airport Villa Ah Dheyn Kuri Hukum Supreme Court In Dhamahattaifi - Vaguthu\nގާސިމް ވާހަކަފުޅު ދައްކަވަނީ – ވަގުތު އިމޭޖްސް\nކުރީގެ ރައީސް އަބްދުﷲ ޔާމީންގެ ވެރިކަމުގައި ގދ. ކާޑެއްދޫ އެއާޕޯޓު، ވިލާ އެއާގެ އަތުން އަތުލީ އެއްބަސްވުމާއި ގާނޫނާ ޚިލާފަށް ކަމަށް ކަނޑައަޅައި އެއާޕޯޓް އަލުން ވިލާއަށް ދިނުމަށް ސިވިލް ކޯޓާއި ހައި ކޯޓުން ކުރި ހުކުމް ސުޕްރީމް ކޯޓުން ދަމަހައްޓައިފިއެވެ.\nކާޑެއްދޫ އެއާޕޯޓު ހިންގުން 2013 ވަނަ އަހަރު 50 އަހަރަށް ވިލާ އެއާ ކުންފުންޏަށް ދީފައި ވަނިކޮށް ޖެނުއަރީ، 2017 ގައި އެތަނުގެ އެއްބަސްވުން ބާތިލްކޮށް، އެއާޕޯޓް އަތުލިއެވެ. އެއާޕޯޓް އަނބުރާ ދޭން ސިވިލް ކޯޓުން 2018 ވަނަ އަހަރު ކުރި ހުކުމަށް ހައި ކޯޓުން 2019 ވަނަ އަހަރު އޮތީ ތާއީދުކޮށްފައެވެ. އެ މައްސަލަ ސުޕްރީމް ކޯޓުގައި ދައުލަތުން ވަނީ އިސްތިއުނާފްކޮށްފައެވެ.\nސުޕްރީމް ކޯޓުގައި މި މައްސަލަ ބެއްލެވީ ތިން ފަނޑިޔާރުންގެ ބެންޗަކުންނެވެ. ބެންޗުގެ ރިޔާސަތުގައި އިންނެވީ ފަނޑިޔާރު ހުސްނުއްސުއޫދެވެ. ދެން ތިއްބެވީ ފަނޑިޔާރު އައިޝާ ޝުޖޫންއާއި، ފަނޑިޔާރު މަހާޒް އަލީ ޒާހިރެވެ. މި މައްސަލާގައި ފަނޑިޔާރުގެ ސުއޫދުގެ ރައުޔައަށް ފަނޑިޔާރު ޝުޖޫނާއި، ފަނޑިޔާރު މަހާޒް ވެސް ތާއީދު ކުރެއްވިއެވެ.\nމިއަދު އޮންލައިންކޮށް ކުރިއަށް ދިޔަ ސުޕްރީމް ކޯޓުގެ އަޑުއެހުމުގައި ހުކުމް އިއްވަވަމުން ފަނޑިޔާރު ސުއޫދު ވިދާޅުވީ، ސިވިލް އޭވިއޭޝަން އޮތޯރިޓީއިން ކަނޑައަޅާފައިވާ އުސޫލުތަކާ އެއް ގޮތަށް ވިލާއިން އަމަލު ކުރަމުން ނުދާ ކަން ސާބިތު ކުރަން ދައުލަތުން ހުށަހެޅި ލިޔެކިއުންތަކަކީ އެ ކަން ސާބިތު ކުރަން އެކަށޭނަ ލިޔުންތަކެއް ނޫން ކަމަށެވެ.\nމި ގޮތުން އެއިން ބައެއް ރިޕޯޓްތަކަކީ، ވިލާގެ ވާދަވެރިއެއް ކަމުގައިވާ އައިލެންޑް އޭވިއޭޝަނުން އުފައްދާފައިވާ ރިޕޯޓަކަށް ވުމުންނާއި ރަންވޭގެ ފެންވަރެއް ނެތް ކަމަށް ބުނިއިރު ވެސް އެއާޕޯޓަށް ފްލައިޓްތައް ޖައްސަމުންދާތީ އެ ލިޔެކިއުންތަކާ މެދު ސުވާލު އުފެއްދުމުގެ ޖާގަ އޮތް ކަމުގައި ބެލެވޭ ކަމަށް ސުއޫދު ވިދާޅުވިއެވެ. އެއީ 2016 ގައި އެކުލަވާލި ރިޕޯޓްތަކެކެވެ.\nސުއޫދު ވިދާޅުވި ގޮތުގައި، ސިވިލް އޭވިއޭޝަން އޮތޯރިޓީގެ އުސޫލުތަކާ ޚިލާފަށް ވިލާއިން އެއާޕޯޓް ހިންގަމުންދާ ކަމަށް ތަކުރާރުކޮށް ދައުލަތުގެ ފަރާތުން ޝަރީއަތުގައި ވަކާލާތު ކުރަމުން ދިޔަ ނަމަވެސް އެ ކަން ސާބިތު ކުރެވޭނެ އެއްވެސް ހެއްކެއް ހުށަހަޅާފައިނުވާ ކަމުގައެވެ. އެހެންކަމުން އެ ކަން ޝަރީއަތަށް ސާބިތު ކުރެވިފައި ނުވާތީ، އެ ކަން އެ ގޮތަށް ދިޔަ ކަމަށް ޝަރީއަތަށް ބަަލައިގަނެވެން ނެތް ކަމަށެވެ.\nވިލާއަށް ގެއްލުމުގެ ބަދަލު ދިނުމަށް އެދިފައިވާ ކަން ފާހަގަކުރައްވައި ސުއޫދު ވިދާޅުވީ ގެއްލުމުގެ ބަދަލު ހޯދުމުގެ ހައްގު ވިލާއަށް ލިބިގެންވާ ކަމަށެވެ. އަދި ވަކި މައްސަލައެއްގެ ގޮތުގައި ވިލާއިން ޝަރީއަތުގައި ދައުލަތުގެ މައްޗަށް ދައުވާ ކުރެވޭވެނެ ކަމަށް ސުއޫދު ފާހަގަކުރެއްވިއެވެ. އެހެންކަމުން މި މައްސަލާގައި ގެއްލުމުގެ ބަދަލަށް ފައިސަލާއެއް ނުނިންމެވުމަށް ކަނޑައެޅުއްވިއެވެ.\nވިލާގެ ޗެއާމަނަކީ މި ސަރުކާރު ކޯލިޝަންގެ އެއް ލީޑަރު، އަދި ޖުމްހޫރީ ޕާޓީގެ ލީޑަރު ގާސިމް އިބްރާޙީމެވެ. ރައްޔިތުންގެ މަޖިލީހުގެ މާމިގިލި ދާއިރާ ތަމްސީލް ކުރައްވާ މެންބަރު ގާސިމް ވިދާޅުވާ ގޮތުގައި، ވިލާ އެއާގެ އަތުން ކާޑެއްދޫ އެއާޕޯޓް އަތުލީ އޭރުގެ ސަރުކާރާ އިދިކޮޅަށް ހިންގަމުން ދިޔަ ހަރަކާތްތަކުގައި އޭނާ ބައިވެރިވެވަޑައިގަތުމުންނެވެ. އެކަމަކު އެ ނިންމުން މި ސަރުކާރުގެ ބަންޑާރަ ނައިބު ދިފާއު ކުރައްވާތީ ގާސިމް ކަންބޮޑުވުން ވެސް ފާޅުކުރައްވާފައިވެއެވެ.\nމެއި 10, 2021 13:33\nވިލާ އަ ކީ ޓްރީނިޓީ ލޯގޯ ގެންގުޅޭ ބައެއް އަދި މެދުގަ އެއީ ކޮން9އަދަދު ނެރިފަ\nމެއި 10, 2021 15:19\nމި ސަރު ކާރުގެ މަސައް ކަތަކ ކީ ފައިސާ ޗާޕު ކުރުމަށް ފަހު އެމީހުންގެ އައުވާނުންނަށް ބަދަލުގެ ނަމުގައި ރައްޔިތުންގެ ފައިސާތައް ބެހުން.\nމެއި 10, 2021 15:52\nމިސޭޓާ ހުރެ ބޮޑު އުނދަގުލެއް ސަރުކާރައް ބަލަދުއަރާފަ\nމެއި 10, 2021 16:12\nމުޅިިގައުމު ބުރުމާގެ ގޮހޮރަންލެވޭތޯ އަބަދުވެސް ބަލާނެ ގާސިމްގެ ރިސޯޓުއުޅޭ ކުދިންނަން ސާވިސްޗާޖު ދޭގޮއިބަލާލީމަށް އެގޭނެ އިންސާނިއްޔަތުގެ ކަންފުޅެއްވެސް ނެއްކަން ބުރުމާ\nމެއި 10, 2021 16:25\nސާބަސް ސުޕްރިންކޯޓް.އަދުލު ވެރިވާންވާނެ.ގާސިމް އަތުން އަތުލި އިރު އެއަރޕޯޓް އޮތްވަރަށްވުރެ މިހާރު ހަލަތު ގޯސް.ގާސިމް އަތުން އެއރޕޯރޓް އަތުލީ ސިޔާސީ ބޭނުމެއްގަ.މިފަހުގެ ތާރީޚެއްގަ ކާޑެއްދޫ އާރޯކުރަން މާހިރެއް އައްޔަން ކުރި.އޭނަ އައިސް މަގުތައް ސާފުކޮށްފަ އާރޯކުރި.ކަރަޕްޝަން އިންތިހާއަށް.\nމެއި 10, 2021 16:46\nހިތްފުރޭވަރައް ދީފަ ބަހައްޓާ\nމެއި 10, 2021 17:09\nޢަނެއްކާ ލާރިގަޑެއް ގާންޓެއަށް ދޭންޖެހުނީ ކީއްކުރާނީ ހަމަ ލައްގާ ހުރަޔަށްލައްގާނީ\nމެއި 10, 2021 17:43\nފުރަތަމަވެސް މުއްސަދި ކަމުގެ ފެށުން އިލިޔާސް އާއި މައުމޫ އަދި މިސޭޓާ ވެގެން ސަރުކާރު ދަވާލައިގެން ދެން ޕޯޑިތަކަށް އަރާހުރެ މިކިޔަނީ ކަލޯމެން މުއްސަދިނުވީ ކަންނެއްކަމުންނޭ ހަޔާތް ކުޑަކަން\nމެއި 10, 2021 17:46\nދެން ހުރިތަނެއް ވެސް ދީ


Qruan Teacher Eynaage Ha Dharivarakah Jinsee Goanaa Kuri – Iru\nގުރުއާން ޓީޗަރު އޭނާގެ ހަ ދަރިވަރަކަށް ޖިންސީ ގޯނާކުރި\nމިދިޔަ ހޯމަ ދުވަހު އުތުރުގެ ރަށަކުން ހައްޔަރުކުރި ގުރުއާން ޓީޗަރު އޭނާގެ ހަ ދަރިވަރަކަށް ޖިންސީ ގޯނާކުރި ކަން ހާމަވެއްޖެ އެވެ.\nއެނގިފައިވާ ގޮތުގައި 28 އަހަރުގެ އެ ޓީޗަރުގެ ޝިކާރައަކަށްވީ އުމުރުން 12 އަހަރާއި 16 އަހަރާ ދެމެދުގެ ފިރިހެން ކުދިން ތަކެކެވެ. އަދި އެކަން އޭނާ ކޮށްފައި ވަނީ ކުދިން ކިޔަވަން ދިޔުމުންނެވެ.\nކުޑަކުދިންނާ ގުޅޭ ޖިންސީ އަނިޔާގެ މައްސަލަތަކުގައި، އެ ކުދިންގެ ވަނަވަރު އެނގޭނެ ފަދަ އެއްވެސް މައުލޫމާތެއް ހާމައެއް ނުކުރެވެ އެވެ. އެ ފަދަ މައުލޫމާތެއް އެއްވެސް ފަރާތަކުން ހާމަކުރުމަކީ ގާނޫނީ ކުށެކެވެ.\nކަން ހިނގި ގޮތް އެނގޭ މީހަކު ރާއްޖޭގެ ނޫހަކަށް މައުލޫމާތު ދިން ގޮތުގައި ރަށު ފެންވަރުގައި ބޮޑު އަދި އެކި މުބާރާތްތައް ވެސް ބާއްވާ އެ ގުރުއާން ކްލާހަށް ރަށުގެ ވަރަށް ގިނަ ކުދިން ކިޔަވަން ދެ އެވެ. އެތަނުގައި އެ ޓީޗަރުގެ އިތުރުން އެހެން ތިން ޓީޗަރަކު ކިޔަވައިދެ އެވެ.\n“މިކަން ހިނގާތާ މިހާރު ދުވަސްތަކެއް ވެއްޖެ ކަމަށާއި. އަނިޔާ ލިބުނު ބައެއް ކުދިން އެ ވާހަކަ ދެއްކުމުން ފަޅާ މި އެރީ،” އެ ރަށުގެ މީހަކު ބުންޏެވެ.\nއޭނާ ބުނި ގޮތުގައި ޓީޗަރު ކުދިން ހައްލައިލަނީ އެކި ކަހަލަ ހަދިޔާތައް ދީގެންނެވެ. އަދި އެކަމަށް އެ ކުދިންނާއެކު އޭނާ ގިނަ ވަގުތުތަކެއް ހޭދަކުރާކަން އެނގިފައިވެ އެވެ.\n8 އަތޮޅެއްގެ އިސްމެޖިސްޓްރޭޓްކަމަށް ކުރިމަތިލާން ހުޅުވާލައިފި\n“ބައެއް މީހުން ގަބޫލުކުރާ ގޮތުން އޭނާ އެ ފަދަ ކަމެއް ނުކުރާނެ. އެހާ ވެސް އަހުލާގު ރަނގަޅު މީހެއް ކަމަށް ވަނީ. އެކަމަކު އަޅުގަނޑަކަށް ހިޔެއް ނުވޭ ދެން އެތަނަށް ކިޔަވައިދޭން އެއްވެސް ބެލެނިވެރިޔަކު ކުދިން ފޮނުވާނެހެނެއް،” ރަށުން ވާހަކަ ދެއްކި މީހާ ބުންޏެވެ.\nމި މައްސަލައިގައި ފުލުހުން ހައްޔަރުކޮށްފައިވަނީ އެ ރަށު މިސްކިތުގައި އިމާމުވެ ނަމާދުކުރާ އަދި ހުތުބާ ވެސް ދޭ މީހެކެވެ.\nގުރުއާން ޓީޗަރު 15 ދުވަހަށް ބަންދުގައި ބަހައްޓައިގެން ތަހުގީގު ކުރިއަށް ގެންދަން ކޯޓުން އަމުރު ދީފައިވާ ކަމަށް ފުލުހުން ވަނީ ބުނެފަ އެވެ.


ކިތަންމެ ގިނައިން މެރިޔަސް މަރައިގެން ނުވާނެ – DhiSalafiyyah\n13/03/2012 މުޖުތަމަޢުއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއިންސާނިއްޔަތަށް ޢަދުލް އިންސާފާއި ޞުލްޙަ މަސަލަސްކަމާއި ހިތްހަމަޖެހުން ވާރުތަކުރުމަށްޓަކައި ހޭބޯނާރާ މަސައްކަތްކުރާ މުޖްތަމަޢުތަކުގައި އިންސާނާއަކީ ކަރާމާތްތެރިވެގެންވާ މަޚްލޫޤެއްކަމަށް ދެއްކުމަށް ވަރަށް ގިނަ މަސައްކަތްތައް ކުރެއެވެ. މިގޮތުން އިންސާނީ ޙައްޤުތަކުގެ ނަމުގައި އިންސާނުންގެ މިނިވަންކަން ފުޅާކޮށް، އެއްވެސް އިންސާނެއްގެ ހަށިގަނޑަށް، ފުރާނައަށް، އަދި އޭނާގެ އަބުރަށް ނުވަތަ ޢިއްޒަތަށް ގެއްލުމެއް ލިބިދާނެ އެންމެހާ ދޮރުތައް ބަންދުކޮށް، އޭނާއަކީ ޙައްދެއްނެ ނެތް މިނިވަންކަމުގެ ޖައްވެއްގައި އެއްވެސް މިސްރާބެއް ނެތި އުދުހޭ ދޫންޏެއްފަދައިން، އަމިއްލަ ފިކުރަކާއި އަމިއްލަ ވިސްނުމެއް އަދި އަމިއްލަ ޙުރުމަތްތެރިކަމެއް ލިބިގެންވާ މީހެއްކަމަށް ދެއްކުމަށް ވަރަށް މަސައްކަތްކުރެއެވެ.\nއިސްލާމީ ޝަރީޢަތުގައި ކަނޑައެޅިފައިވާ، ވައްކަން ކުރާ މީހުން އަތްކެނޑުމާއި، މީހުން މަރާމީހުން މެރުމާއި (ޤިޞާޞް) އަކީ އިންސާނީ ކަރާމާތަށް ގެއްލުންލިބޭ ކަމެއް ކަމުގައި ނިންމާ ހުޅަނގުގެ ތަޢައްޞުބީ ސިކުނޑިތަކުން، ފިކުރީ ހަނގުރާމައިގެ އެހީގައި މުސްލިމުންގެ ސިކުނޑިތައް ދޮވެލައިގެން، އިސްލާމީ ޝަރީޢަތާ އެންމެ ދުރުބަޔަކީ މުސްލިމުން ކަމުގައި ހަދައިފިއެވެ. ޞަލީބީ ހަނގުރާމައިގެ ފިކުރު ކަމުގައިވާ “ގަސް ކަނޑާނީ ގަހުގެ ވެރިޔާ ލައްވާ” މި ޝިޢާރުގެ ދަށުންނެވެ.\nއިންސާނީ ޙައްޤުތަކޭ ކިޔައިގެން އަނގައަރުވާ މިފަދަ ޤައުމުތަކުގައި ޖަނަވާރުންނަށްވުރެ ދަށު ދަރަޖައެއް އަދިވެސް ދެވިފައިވަނީ އިންސާނުންނަށެވެ. އިސްލާމްދީނުގައި އިންސާނާއަށް ޢިއްޒަތްދެނީ އޭނާއަކީ ކުށެއް ނުކުރާހާ ހިނދަކު މަޢުޞޫމު މީހެކެވެ. އޭނާ މަރާލަންޖެހެނީ މީހެއްގެ ފުރާނަ އޭނާގެ ފުށުން ގެއްލިގެން ދިޔުމުންނެވެ. އެހެނީ ޙައްޤަކާ ލައިގެންނެވެ. އެހެނަސް، ހުޅަނގުގެ ނާތަހުޒީބީ ފިކުރުގެ ކުރިމަތީގައި ކުށެއް ކުރިޔަސް އެމީހަކު މަރައިގެން ނުވާނެއެވެ. އެހެނީ އިންސާނާއަކީ ޙުރުމަތްތެރިވެގެންވާ އަދި ކަރާމާތްތެރިވެގެންވާ މީހެކެވެ. އެކަމަކު އަންހެނެއްގެ ބަނޑުގައި އޮންނަ އިންސާނާ މަރާލިއަސް އެއީ އިންސާނީ ޙައްޤުތަކުގެ ގޮޅިއަށް ފެތޭ ކަމަކަށް ނުވެއެވެ. ފަހަރެއްގައި އަންހެނެއްގެ ބަނޑުގައި ގަރުބަ ގަންނަނީ “އިންސާނެއް” ނޫން ކަމަށްވެދާނެއެވެ. އިންސާނެއްނަމަ އެބުނާ އިންސާނީ ޙައްޤުތަކުގެ ހިޔާ ލިބެންވާނެ ނޫންތޯއެވެ؟ މައްސަލައަކަށްވަނީ މީހުން މަރާ މީހެއް، އޭނާގެ އެ ބޮޑު ޖަރީމާ އެހެން އިންސާނުންގެ މައްޗަށް ޢާއްމުކޮށްފާނެތީ، ހުރިހާ އިންސާނުންގެ ފުރާނައިގެ ޙުރުމަތަށްޓަކައި އޭނާގެ ފުރާނަ ހަށިގަނޑާ ވަކިކޮށްލުމެވެ. އެކަމަކު އެއްވެސް ކުށެއް ނުކުރާ މަޢުޞޫމު އިންސާނަކު “އިހާނެތި” ގޮތެއްގައި “އަނިޔާވެރިކަމާއެކު” އެ އިންސާނާގެ “މަންޒިލުން” ބޭރުކޮށްލައި “ދުނިޔޭގެ ވައިން މަޙްރޫމްކުރުމަކީ” އިންސާނީ ޙައްޤުތަކުގެ ތެރޭގައި ހިމެނޭ ކަމަކަށް ނުވެއެވެ. ޔޫރަޕާއި ހުޅަނގުގެ ބައެއް ޤައުމުތަކުގައި އެބޯރޝަން ނުވަތަ ދަރިވައްޓާލުން އާދެ އެހެން ޢިބާރާތަކުން ދަންނަވަނީ ނަމަ މީހުން މެރުމަކީ ޤާނޫނީ ގޮތުން ހުއްދަ ކަމެކެވެ. މިގޮތުން އެމެރިކާއާއި އިނގިރޭސި ވިލާތުގައިވެސް މީހުންމެރުމަކީ ހުއްދަކަމެކެވެ.އަދި އެކަން ކުރާ މީހާ އަށް އެއްވެސް އަދަބެއް ދެވޭ ކަމެއް ނޫނެވެ.\nމިއަށް އަހަރެމެން ކިޔަނީ ޑަބަލް ސްޓޭންޑަރޑްސްއެވެ. މެރީމާ ކުށަކަށް ވެފައި މެރީމާ ކުށަކަށް ނުވަނީއެވެ. އިންސާފަކީ މެރުމަކީ ކުށެކެވެ. މެރުންވާނީ މެރުމަށެވެ. ޅަފަތުގައި ނުވަތަ “ހަރުފަތުގައި” މެރިޔަސް ނުވަތަ ކުޑަކުއްޖަކު ނުވަތަ ބޮޑު މީހަކު މަރާލެވުނަސް މެރުން ވާނީ މެރުމަށެވެ. ދުނިޔޭގެ އިންސާނީ ޙައްޤުތަކުގެ ތިލަފަތް ޣައިރު މުސްލިމުންގެ މާއްދީ ބުއްދިން ކިރޭވަރަށް ވުރެ އިސްލާމްދީނުގެ ފުޅާ ތަޞައްވުރުގައި މާ ބަރެވެ. ހުރިހާ ވަޟަޢީ ޤާނުނުތައް އެއްކޮށްލީމާވެސް، އިލާހީ ޤާނޫނުގެ ކުރިމަތީގައި ފާޅުކަންބޮޑު ގޮތެއްގައި ކުރި ލިބޭނީ އިލާހީ ޤާނޫނަށެވެ. ފުރިހަމަ އެއްޗަކަށް ކުރިލިބޭ އުޞޫލުންނެވެ.


ގެތައް އިޞްލާޙުކުރުމަށް 40 ނަސޭހަތް (1) – DhiSalafiyyah\n10/06/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nދަންނައެވެ. މުޖުތަމަޢުތައް އިޞްލާޙުވާނީ މީސްތަކުން ދިރިއުޅޭ ގެތައް އިޞްލާޙުކުރެވިގެންނެވެ. އިޞްލާޙުކުރުމުގެ އެންމެ ފުރަތަމަ މަދަރުސާއަކީ ގޯތިގެދޮރެވެ. ރަނގަޅު ވެއްޓެއް ގޭތެރޭގައި ޤާއިމުކުރުމަކީ އެ ގެތަކުން ރަނގަޅު ޖީލެއް ނުކުތުމުގެ ބިންގަލެވެ. އެހެންކަމުން މިއީ އަޅުގަނޑުމެންގެ މުޖުތަމަޢުއަށް ނުހަނު ބޭނުންވެފައިވާ މައުޟޫޢުއެއްކަމަށް ޤަބޫލުކުރަމެވެ.\nދުޢާއަކީ، މިމަސައްކަތުގައި ﷲ ތަޢާލާ ބަރަކާތްލައްވާ، ޙައްޤުމަގުގައި ފައިތިލަ ޘާބިތުކުރުމުގެ ތައުފީޤު އަޅަމެންނަށް ދެއްވުމެވެ!\nإن الحمد لله، نحمده ونستعينه، ونستغفره، ونعوذ بالله من شرور أنفسنا ومن سيئات أعمالنا، من يهده الله فلا مضل له، ومن يضلل فلا هادي له، وأشهد أن لا إله إلا الله وحده لا شريك له، وأشهد أن محمداً عبده ورسوله، أما بعد:\nހަމަކަށަވަރުން އެންމެހާ ޙަމްދުވަނީ ﷲ ތަޢާލާއަށެވެ. އަޅަމެން އެއިލާހަށް ޙަމްދުކުރަމެވެ. އަދި އަޅަމެން ވާތްގަށާއި ފާފަ ފުއްސަވައިދެއްވުމަށް އެދެނީ ހަމައެކަނި އެއިލާހުގެ ޙަޟްރަތުންނެވެ. އަދި އަޅަމެންގެ ނަފްސުގެ ނުބައިކަމުންނާ އަދި ޢަމަލުތަކުގެ ނުބައިކަމުން ރައްކާތެރިކަމަށް އެދެނީވެސް އެއިލާހުގެ ޙަޟްރަތުންނެވެ. ﷲ ތަޢާލާ ހިދާޔަތު ދައްކަވައިފި މީހަކަށް، ފަހެ، އޭނާ މަގުފުރައްދާނެ ފަރާތެއް ނުވެއެވެ. އަދި އެއިލާހު މަގުފުރައްދަވައިފި މީހަކަށް، ފަހެ، ތެދުމަގު ދައްކާނެ ފަރާތެއް ނުވެއެވެ. ﷲ ފިޔަވާ ޙައްޤުވެގެން އަޅުކަންވެވޭ އިލާހަކު ނުވާކަމަށާއި، އެއިލާހަށް އެއްވެސް ބައިވެރިއަކު ނުވާކަމަށާއި، މުޙައްމަދުގެފާނީ އެއިލާހުގެ އަޅާ އަދި ރަސޫލާކަމަށް އަޅު ހެކިވަމެވެ. އެއަށްފަހު ދަންނައެވެ.\n(وَاللَّـهُ جَعَلَ لَكُم مِّن بُيُوتِكُمْ سَكَنًا …) [سورة النحل ٨٠]\nމާނައީ: “އަދި ތިޔަބައިމީހުން ހިމޭންވެތިބޭ ތަންތަންކަމުގައި، ތިޔަބައިމީހުންނަށް، ތިޔަބައިމީހުންގެ ގެތައް ﷲ ލެއްވިއެވެ …”\nއިބްނު ކަޘީރު (رحمه الله) ވިދާޅުވި ބަސްފުޅުގެ މާނައިގައިވެއެވެ.\nމާނައީ: “މިތަނުގައި ﷲ ތަބާރަކަ ވަތަޢާލާ ޛިކުރު ކުރައްވާފައި މިވަނީ، އެއިލާހުގެ އަޅުތަކުންނަށް ފުރިހަމަކޮށްދެއްވާފައިވާ އެއިލާހުގެ ނިޢުމަތްތަކެވެ. އެއިލާހުވަނީ އެބައިމީހުން އެތަނުގައި ދިރިއުޅުމަށްޓަކައި ގެދޮރު ލައްވާފައެވެ. އެއީ އެތަނަށް އެނބުރި ދިޔުމަށްޓަކައެވެ. އަދި އެތަނުން ހިޔާވަހިކަން ލިބުމަށްޓަކައެވެ. އަދި އެންމެހާ ގޮތަކުން އެތަނުގެ މަންފާ އެބައިމީހުން ލިބިގަތުމަށްޓަކައެވެ.” [تفسير ابن كثير]\nއަޅުގަނޑުމެންގެ ތެރެއިން ކޮންމެ މީހަކަށް ގެއެއްގެ މިޘާލަކީ ކޮބާ ހެއްޔެވެ؟ އެއީ އެތަނެއްގައި އެބައިމީހުން ކައި، އަނބީންނާއެކު ހިތްހަމަޖެހުން ލިބިގަނެ، ނިދާ، އަރާމުކޮށްހަދާ ތަން ނޫން ހެއްޔެވެ؟ އަދި އެއީ އެތަނެއްގައި އެބައިމީހުން އެކަހެރިވެ އުޅޭ، އަދި އަހުލުންނާއި ދަރީންނާ ބައްދަލުކޮށްހަދާ ތަން ނޫން ހެއްޔެވެ؟ އެއީ އަންހެނާ ފަރުދާކޮށް އޭނާ ރައްކާތެރިކޮށްދޭ ތަން ނޫން ހެއްޔެވެ؟\n(وَقَرْ‌نَ فِي بُيُوتِكُنَّ وَلَا تَبَرَّ‌جْنَ تَبَرُّ‌جَ الْجَاهِلِيَّةِ الْأُولَى …) [سورة الأحزاب ٣٣]\nމާނައީ: “އަދި ތިޔަކަނބަލުން، ތިޔަކަނބަލުންގެ ގެތަކުގައި ތިބޭށެވެ. އިހުގެ ޖާހިލިއްޔަ ޒަމާނުގައި ޒީނަތްތެރިކަން ފާޅުކޮށްއުޅުނު ފަދައިން ތިޔަކަނބަލުން ޒީނަތްތެރިކަން ފާޅުނުކުރާހުށިކަމެވެ …”\nވަގުތީ ހިޔާތަކާއި މަގުތަކުގައި އުޅޭމީހުންނާ، އުޅޭނެ ވަކިތަނެއް ނެތި ރެފިއުޖީ ކޭމްޕްތަކުގައި އުޅެމުންދާ މީހުންފަދަ ގެދޮރުނެތް މީހުންގެ ޙާލަތު ތިބާއަށް އެނގިއްޖެނަމަ ގެދޮރަކީ ކިހާބޮޑު ނިޢުމަތެއްކަން އިޙްސާސް ކުރެވޭނެއެވެ.\n“އަހަރެން ޤަރާރުވާނެ ތަނެއް ނެތެވެ. ހުންނާނެ ވަކި ތަނެއް ނެތެވެ. ބައެއް ފަހަރު އަހަރެން ނިދަނީ އެވެނި މިވެނި މީހެއްގެ ގޭގައެވެ. އަނެއްބައިފަހަރު ޕާކެއް ނުވަތަ ކެފޭއެއްގައެވެ. ނުވަތަ ކަނޑުގެ އައްސޭރިފަށުގައެވެ. އަދި އަހަރެންގެ އަންނައުނުތައް ބަހައްޓަނީ އަހަރެންގެ ކާރުގައެވެ.”\nގެދޮރު ނެތުމުގެ ސަބަބުން މާޔޫސްވެފައިވާ މީހަކު މިފަދައިން ބުނާއަޑު ތިބާއަށް އިވޭހިނދު ގެދޮރުގެ ނިޢުމަތުން މަޙްރޫމުވުމުން ކުރިމަތިވާ އުނދަގޫތައް އިޙްސާސް ކުރެވޭނެއެވެ.\nބަނުއްނަޟީރުގެ ޔަހޫދީންނަށް ﷲ ތަޢާލާ ޢުޤޫބާތް ދެއްވިހިނދު، އެއިލާހު އެބައިމީހުންނަށް ދެއްވި ނިޢުމަތްތައް ގެންދެވިއެވެ. އަދި އެބައިމީހުންގެ ގެތަކުން އެބައިމީހުން ނެރުއްވިއެވެ. ފަހެ، ﷲ ތަޢާލާ ވަޙީކުރެއްވިއެވެ.\n(هُوَ الَّذِي أَخْرَ‌جَ الَّذِينَ كَفَرُ‌وا مِنْ أَهْلِ الْكِتَابِ مِن دِيَارِ‌هِمْ لِأَوَّلِ الْحَشْرِ …) [سورة الحشر ٢]\nމާނައީ: “އެއިލާހީ އަހުލުކިތާބީންގެ ތެރެއިން ކާފިރުވިމީހުން އެބައިމީހުންގެ ގޯތިގެދޮރުން ފުރަތަމަ އެއްވުމުގައި ނެރުއްވި އިލާހެއެވެ …”\n(… يُخْرِ‌بُونَ بُيُوتَهُم بِأَيْدِيهِمْ وَأَيْدِي الْمُؤْمِنِينَ فَاعْتَبِرُ‌وا يَا أُولِي الْأَبْصَارِ) [سورة الحشر ٢]\nމާނައީ: “… އެބައިމީހުންގެ ގެތައް އެބައިމީހުންގެ އަތްތަކުންނާ އަދި މުއުމިނުންގެ އަތްތަކުން ހަލާކު ކުރެއެވެ. އޭ ބުއްދީގެ އަހުލުވެރިންނޭވެ. ފަހެ، ތިޔަބައިމީހުން ޢިބުރަތް ލިބިގަންނާށެވެ.”


MMPRC hiyaanaathun gehlunu faisaage badhalu BML in hodhun buhdhiveri!\nއެމްއެމްޕީއާރުސީގެ ހިޔާނާތުން ގެއްލުނު ފައިސާގެ ބަދަލު ބީއެމްއެލް އިން ނެގުން ބުއްދިވެރި!\n1 July 17th, 2019 - 9:00 AM\nފޮޓޯ ދި އެޑިޝަންް:–\nމިއުޅެނީ ދިވެހި ދައުލަތުން 1,200,000,000 އަށްވުރެ ގިނަ ރުފިޔާ ބަޔަކު ވަގަށް ނަގައިގެނެވެ.\nމި ފައިސާ ހޯދާނެ ކޮންމެވެސް ގޮތެއް ވެސް އޮންނަންވާނެއެވެ.\nމި ފައިސާ ދިވެހި ދައުލަތުން ގެއްލުމުގައި ބޭންކް އޮފް މޯލްޑްވިސްގެ އިހުމާލު އޮތްކަންކަމަށް ދެކެވޭ ވާހަކަތަކަށް ދުވަހެއް ދުވަހަކަށް މި އަންނަނީ ބާރު ލިބެމުންނެވެ.\n"މާލިއްޔަތު ގާނޫނުގައި" 48 ވަނަ މާއްދާ ބުނާގޮތުންް، ދައުލަތުގެ މުދަލެއް ގެއްލުވާލުމުގެ އަމަލެއް ހިންގި ފަރާތެއް ދައުލަތަށް ލިބުނު ގެއްލުމާ އެއް މިންވަރަށް ނުވަތަ އެއަށްވުރެ ބޮޑުކޮށް ޖޫރިމަނާކޮށް އޭނާގެ މައްސަލަ ޝަަރީއަތަށް ފޮނުވުމުގެ ބާރު ސަރުކާރަށް ނުވަތަ ފިނޭންސް މިނިސްޓަރަށް ލިބިގެންވެއެވެ.\nވީމާ ބީއެމްއެލްގެ ތުހުމަތު ކުރެވޭ އިހުމަލާކާއެކު ގެއްލުނު ފައިސާ ހޯދަން އެންމެ އެކާށީގެންވަނީ އެ ބޭންކުމެދުވެރިކޮށެވެ.\nދައުލަތައް ލިބެންޖެހޭ 1.2 ބިލިއަން އަށްވުރެ ގިނަ ރުފިޔާ ގެއްލުމުގައި ބޭންކް އޮފް މޯލްޑިވްސް، ބީއެމްއެލް ގެ ދައުރެއް އޮޮތްކަމަށް ކުރެވޭ ތުހުމަތުތައް އެ ބޭންކުން ތަކުރާރުކޮށް ދޮގު ކުރެއެވެ.\nކަންކަން ފޮރުވަން އުޅުމުގެ ނަތީޖާ ހިތި:\nރައްޔިތުންގެ މަޖިލީހުގެ މާލިއްޔަތު ކޮމެޓީގައި އަންގާާރަ ދުވަހު ބީއެމްއެލްގެ އިސް ދެ މުވައްޒަފުން ހާޒިރުކޮށް އެމްއެމްޕީއާރުސީ ހިޔާނާތުގައި ބީއެމްއެލްގެ ދައުރެއް އޮތްތޯ ސާފުކުރިއެވެ.\nމަޖިލީހުގެ މި ކޮމެޓީ ބައްދަލަވުމުން ބީއެމްއެލްއިން ވަނީ އެމްއެމްޕީއާރުސީން 'އެންޑޯޒް ކޮށްފައިވާ ޗެކުތައް' އެސްއޯއެފްގެ އެކައުންޓަކަށް ޖަމާކުރުން ނުހުއްޓުނީ އެމްއެމްއޭގެ އިސްވެރިންް "ފޯނުން ގުޅައި" އެސްއޯއެފްގެ އެކައުންޓުތައް ފްރީޒް ނުކުރަން އެންގިކަމަށް ބުނެފައި އޮތުމުންްނެވެ.\nއެގޮތަށް އެންގީ އެމްއެމްއޭގެ ކުރީގެ ޑެޕިއުޓީ ގަވަރުނަރު ނީޒާ އިމާދާއި އެމްއެމްއޭގެ ފައިނޭންޝަލް އިންޓަލިޖެންސް ޔުނިޓު، އެފްއައިޔޫ ގެ ކުރީގެ ވެރިޔާ އާތިފް ޝަކުރޫކަމަށް ބީއެމްއެލްއިން ވަނީ ތުހުމަތުކޮށްފައެވެ.\nނަމަވެސްޑެޕިއުޓީ ގަވަރުނަރު ނީޒާ ވަނީ ބީއެމްއެލްއަށް އެފަދަ ލަފައެއް ދީފައި ނުވާނެކަމަށް ވިދާޅުވެ ނޫސް ބަޔާނެއް ނެރުއްވާފައެެވެ.\nމިހާ ހިސާބުން ބީއެމްއެލްއިން މަޖިލީހަށް ދިނީ 'ތެދު މައުލޫމާތުތޯ؟' މިވަނީ ސުވާލު އުފެދިފައެވެ.\nމި ހިސާބުންް ބީއެމްއެލްއިން މަޖިލީހުގަ ދިނީ ދޮގު މައުލޫމާތުކަމުގައި ވާނަމަ އެ ކުރީ ވަރަށް ބޮޑު ކުށެކެވެ.\nތުހުމަތުގެ އިނގިލި ދިއްކުރާ މީހުން ގިނަވެއްެޖެ:\nކެނދިކުޅުދޫ ދާއިރާގެ މެމްބަރު އަހުމަދު އީސާ ވިދާޅުވެފައިވާގޮތަށް "ކުށެއް ކުރެވިފައިވާނަމަ އެކަން ސިއްރުކުރަން މަސައްކަތް ކޮށްގެން ދިވެހި ރައްޔިތުންނާ ބައިނަލްއަގުވާމީ ދުނިޔޭގައި ބީއެއްމެލްގެ އަގު އިތުރަށް ވެއްޓޭނީ" އެވެ. އަދި އީސަ ވިދާޅުވާ ގޮތަށް ކަރަޕްޝަންގެ އަމަލުތައް ކޮށްފައިވާ ފަރާތްތައް ފޮރުވަން އެއްވެސް މިންވަރަކަށް ބީއެމްއެލްއިން މަސަައްކަތް ކޮށްގެނެއެއް ނުވެއެވެ.\nމީގެ އިތުރުންވެސް އޭސީސީން ވެސް އަންނަނީ ތުުހުމަތުގެ އިނގިލި ބީއެމްއެލްއަށް ދިއްކުރަމުންނެވެ.\nއަދި ފުލުހުން ހޯދަން ބޭނުންވާ މައުލޫމާތުތައް ވެސް ބޭންކުން ހޯދަން ދަތިތަކެއް ކުރިމަތިވެފައިވާކަން މަޖިލީހުގެ ކޮމެޓީތަކުގައި ފުލުހުން ދައްކާފައިވާ ވާހަކަތަކުން ހާމަވެއެވެ.\nބީއެމްއެލްއިން އޮންނަނީ ރާއްޖޭގެ ގިނަ މީޑިއާތައް މަދު ފައިސާކޮޅަކަށް "ގަނެލާފަ" އެވެ. ބީއެމްއެލްއާ އެދޭ ގޮތަށް ނޫން ގޮތަކަށް ބަހެއް ބުނާނެ މީޑިއާއެއް މިވީތަނަކަށް ނެތެވެ. ނަމަވެސް މިއަދު ސަރުކާރަށް ތާއީދުކުރާ ގިނަ މެމްބަރުންތަކެއް ބީއެމްއެލްއަށް ފާޑުކިޔަން ފެށުމުން ބައެއް މީޑިއާތަކުންވެސް ސިއްރު ސިއްރުން އޮޅުވާލާފައި ބީއެމްއެލްއާ ދިމާލަށް އިނގި ދިއްކޮށް ބައެއް ވާހަކަތައް މިހާރު އަންނަނީ ދައްކަމުންނެވެ.\nއެފްއައިޔޫގެ މެންޑޭޓުގައި އޮންނަނީ ފޯނުން ގުޅައި ކަންކަން އެންގުމެއްނޫން:\nދިވެހި ދައުލަތުގެ އެކައުންޓަކަށް ވަންނަންޖެހޭ ޗެކުތައް ޖަމާކުރި އަމިއްލަ ކުންފުނީގެ އެކައުންޓުތައް ފްރީޒް ނުކުރެވުނީ އެފްއައިޔޫގެ އިސްވެރިން "ފޯނުން ގުޅައި" އެގޮތަށް އެންގުމުންކަމަށް ބީއެމްއެލްއިން ބުނާއިރު، އެ ޔުނިޓު މެންޑޭޓުގައި "ފޯނުން ގުޅައި" ކަމެއް ކުރަން ނުވަތަ ނުކުރަން އެނގުމެއް ނޯވެއެވެ.\nއެ ޔުނުޓުގެ މެންޑޭޓުގައި ބުނެފައިވަނީ ޝައްކު ކުރެވޭ ކަމެއް ހިނގާނަމަ އެކަންކަން ބަލަހައްޓާނެ ގައިޑުލައިންތައް އެފްއައިޔޫ އިން އެކުލަވާލަންޖެހޭނެކަމަށެވެ. އަދި ގާނޫނުގައި އެ ބުނާފަދަ ގައިޑްލައިނެއް ފޯނުން ގުޅައިގެން އެފްއައިޔޫއިން ބީއެމްއެލްއަށް ކިޔައިދީފާނެކަމަކަށް ނުބެލެވެއެވެ. އަދި އެއީ ބުއްދި ގަބޫލުކުރާ ޒާތުގެ ވާހަކައެއް ވެސް ނޫނެވެ.\n"މަނީ ލޯންޑަރިން އަދި ޓެރަރިޒަމްއަށް ފައިނޭންސް ކުރުން ހުއްޓުވުމުގެ ގާނޫނު" ގެ 19 ވަނަ މާއްދާގައި ބުނެފައިވަނީ "އާދަޔާ ހިލާފަށް ހިނގާ ބޮޑެތި މުއާމަލާތްތަކާ އަދި އާދަޔާ ހިލާފަށް ކުރެވޭ މުއާމަލާތްތަކާ އަދި އާދަޔާ ހިލާފަށް ކުރެވޭ މުއާމަލާތްތަކަކީ އޭގައި އިގްތިސާދީ ބޭނުމެއް ނެތި ނުވަތަ ގާނޫނު ހުއްދަކުރާ ބޭނުމެއް ނެތި ކުރެވޭ މުއާމަލާތަކެއް ކަމަށް ފެންނަ ނަމަ، އަދި ގާނޫނީގޮތުން ހުއްދަކުރާ ބޭނުމެއް ނެތި ކުރެވޭ މުއާމަލާތްްތަކެއް ކަމަށް ފެންނަ ނަމަ، އެފަދަ މުއާމަލާތައް ކުރުމުގައި ރިޕޯޓުކުރަންޖެހޭ ފަރާތްތަކުން ހާއްސަ ސަމާލުކަމެއް ދީގެން ބަލަންވާނެ،" ކަމަށެވެ.\nދައުލަތުގެ އެތައް ބިލިއަން ރުފިޔާއެއް އަމިއްލަ ކުންފުންޏަކަށް ޖަމާވިއިރު މިފަދަ ނަޒަރަކުން އެ ކުންފުންޏާމެދު ބަލައި، އަދި އެ ކުންފުނިން ހިންގަނީ މަނީ ލޯންޑަރިންކަމަށް ތުހުމަތުކުރެވޭއިރު، ހަމައެކަނި "ފޯނު ކޯލަކުން" ފުއްދާލައިގެން ބީއެމްއެލްއިން ހުރުމަކީ ފުރިހަމައަށް ޒިންމާ އަދާނުުކުރެވޭކަން ދޭހަކޮށްދޭކަމެކެވެ.\nމީގެ އިތުރުން "ފައިސާއަށް ބަދަލު ކުރެވޭ ގޮތުގައި ގެންގުޅޭ ލިޔުމާބެހޭ ޤާނޫނު" ގެ 26 ވަނަ މާއްދާގެ (ށ) ގައި ބުނެފައިވަނީ" އާދައިގެ މަތިން ހިނގާ މުޢާމަލާތުގައި ބޭންކަކަށް ރައްދުވާ ޗެކަކަށް، ނުބައި ނިޔަތެއް ނެތި ފައިސާދީފައި ވަނިކޮށް، އެޗެކްގައިވާ އެންޑޯސްކުރުމަކީ މަކަރު ހަދައިގެން ނުވަތަ ހުއްދަނެތި ކުރެވިފައިވާ އެންޑޯސްކުރުމެއް ކަމުގައި ވީނަމަވެސް، އެޗެކާ ގުޅޭގޮތުން ބޭންކް ޒިންމާވާކަށް ނުޖެހޭނެ" ކަމަށެވެ.\nޒިމަން ނަގަން ނުޖެހޭނެކަމަށް ބީއެމްއެލް އިން ބުނި ނަމަވެސް، ބޭންކުން ދިވެހި ދައުލަތުގެ ޗެކުތަކެއް އަމިއްލަ ކުންފުންޏަކަށް ޖަމާކުރުމުގައި "ނުބައި ނިޔަތެއް" ނެތްކަމަށް ބުނެވޭނެ ޖާގައެއް ނެތެވެ. މި ދައްކަނީ އެންމެ ރުފިޔާއެއްގެ ވާހަކައެއް ނޫނުނެވެ. 1,200,000,000 ރުފިޔާ ނުވަތަ އެއަށްވުރެ ގިނަ ރުފިޔާގެ ވާހަކައެވެ.\nއެމްއެމްޕީއާރުސީގެ ބޮޑު ހިޔާނާތުގައި ގެއްލިފައިވާ އެންމެ ރުފިޔާއެއް ވެސް އަލުން އަނބުރާ ނުހޯދިގެން އުޅޭއިރު، މިފައިސާ އަނބުރާ ހޯދުން އެންމެ އައުލާކަން ބޮޑީ ބޭންކް އޮފް މޯލްޑްވިސްއިންނެވެ. ބޭންކުން މިކަމުގައި އިހުމާލުވެފައިވާ މިންވަރު ބޮޑުތަނުން މިފެންނަނީއެވެ. ދައުލަތުގެ ގިނަ ރައްޔިތުން ތުހުމަތު ކުރަނީ ބީއެމްއެލްގެ އިހުމާލު މިކަމުގައި ބޮޑުކޮށް އޮތް ކަމަށެވެ.\nރައްޔިތުންގެ ފައިސާއަށް މިހާބޮޑު ހިޔާނާތެއް ބަޔަކު ވެގެން ދިޔަ އިރު އެއީ ބޮޑު ކަމަކަށް ނުހެދި ބަޔަކަށް ރައްޔިތުންގެ ފައިސާ ބެލެހެއްޓުމުގައި ރައްޔިތުން އިތުބާރެއް ނުކުރާނެއެވެ. ބީއެމްއެލް އާއި ގުޅޭ ގޮތުން އަބަދުވެސް ކުރެވޭ ތުހުމަތުތައް މިއަދު ރައްޔިތުންނަށް މިވަނީ ޤަބޫލުކުރަން މަޖުބޫރުވެފައެވެ.\nދައުލަތުގެ ފައިސާއަކީ ބީއެމްއެލްގެ މުއައްޒަފުން ބޭނުންހާ ބަޔަކަށްދީ އެކަން ކުރީ ތިމަންނާމެން ނޫނޭ ބުނުމަކުން ނިންމާލެވޭ ވަރުގެ މައްސަލައެް ނޫނެވެ. ދައުލަތުގެ ހަޒާނާއިން މިގެއްލުނު ފައިސާ ބީއެމްއެލް އިން ސަރުކާރުން އަތުލަންވެސް ޖެހެއެވެ. ބީއެމްއެލްގެ ފަރުވާ ކުޑަކަމުން ލިބުނު ގެއްލުމުގެ ބަދަލު އެފަރާތުން ހޯދާ، ރައްޔިތުންނަށް އެކަން ކޮށްދިނުމަކީ މިއަދު ބީއެމްއެލް އިން ކުރަން ޖެހޭނެ ކަމެކެވެ. ބަހަނާ ދައްކައިގެން ރެކެވޭނެ ކަމެއް ނޫނެވެ.


Gemanafushi anhen kujja aa behunu kamah buna meeha hayyaru koffi\nގެމަނަފުށީ އަންހެން ކުއްޖާއާ ބެހުނު ކަމަށް ބުނާ މީހާ ހައްޔަރުކޮށްފި\nގެމަނަފުށި ޕޮލިސް ސްޓޭޝަން. --\nގއ. ގެމަނަފުށީގައި 14 އަހަރުގެ އަންހެން ކުއްޖަކަށް ޖިންސީ ގޯނާކުރި މައްސަލައެއްގައި މީހަކު ހައްޔަރުކޮށްފި އެވެ. ހައްޔަރުކޮށްފައިވަނީ 36 އަހަރުގެ ފިރިހެނެކެވެ.\nފުލުހުންގެ މީޑިއާ އޮފިޝަލް ވިދާޅިވީ، ފުލުހުން ބަލަމުންދާ ކުޑަ ކުއްޖަކަށް ޖިންސީ ގޯނަކުރި މައްސަލައެއްގައި މިއަދު ކޯޓު އަމުރެއްގެ ދަށުން ގެމަނަފުށިން 36 އަހަރުގެ ދިވެހި ފިރިހެނަކު ހައްޔަރުކޮށްފައިވާ ކަމަށެވެ.\nމައުލޫމާތު ލިބިފައިވާ ގޮތުގައި އެ ކުއްޖާއަށް ޖިންސީ ގޯނާ ކޮށްފައި ވަނީ ކަރުގައި ހިފައި ޖިސްމާނީ ގޮތުން ވެސް އަނިޔާތަކެއް ކޮށްގެނެވެ. އަދި އެކަމާ ގުޅީގެން އެކުއްޖާއަށް ގއ. ވިލިނގިލީގައި ހުންނަ އަތޮޅު ހޮސްޕިޓަލުން ފަރުވާ ވެސް ދިނެވެ.\nމި މައްސަލަ ފުލުހުންނަށް ހުށަހަޅާފައިވަނީ އެކުއްޖާއަށް ޖިންސީ ގޯނާ އަދި ޖިސްމާނީ ގޯނާ ކުރި ކަމަށް ތުހުމަތުކުރެވޭ މީހާ އަށް ފާރަލީ ބައެއް ކަމަށް ވެސް މައުލޫމާތުތައް ލިބިފައިވެ އެވެ. އެ މީހާ އެކުއްޖާ ދިރިއުޅޭ ގެއަށް ވަން ހިސާބުން ފާރަލާން ފަށާފައިވާ ކަމަށާއި އެކަން އެމީހާއަށް އެނގުމުން ކޮޓަރީގެ ކުޑަ ދޮރުން ފުންމާލައިގެން ފިލަން މަސައްކަތް ކޮށްފައިވާ ކަމަށްވެސްވެ އެވެ.\nއުސޫލާ ހިލާފަށް އަލީގެ ޕާސްޕޯޓު ދޫނުކުރާކަމަށް އިމިގްރޭޝަނުން ބުނެފި\n"އަލީ ވަހީދު ފުރައިގެން ދިޔައީ އަމުރު ނެރުމުގެ ކުރިން"\nއަލީ ފުރުވާލުން: މައްސަލަ ރިޕޯޓްކުރަން އެޅުނު ހުރަހެއް\nކުޑަ ކުއްޖަކާ ބެހުނު މުސްކުޅިއަކު ހައްޔަރުކޮށްފި


ކުޑަކުދިންނަށް ކުރާ އަނިޔާ ހުއްޓުވައި، އެކަމާމެދު ޢާންމުންގެ ހޭލުންތެރިކަން އިތުރު ކުރުމަށް “އާރކް”އިން ހިންގާ ކެމްޕެއިން ފަށައިފި – Maldivian Democratic Party\nކުޑަކުދިންނަށް ކުރާ އަނިޔާ ހުއްޓުވައި، އެކަމާމެދު ޢާންމުންގެ ހޭލުންތެރިކަން އިތުރު ކުރުމަށް “އާރކް”އިން ހިންގާ ކެމްޕެއިން ފަށައިފި\nރާއްޖޭގައި ކުޑަކުދިންނަށް ކުރާ އެކިބާވަތްބާވަތުގެ އަނިޔާ ހުއްޓުވައި އެކަމާމެދު ޢާންމުންގެ މެދުގައި ހޭލުންތެރިކަން އިތުރުކުރުމަށް “އާރކް” ނުވަތަ “އެޑްވޮކޭޓިންގ ދަ ރައިޓްސް އޮފް ޗިލްރަން” ހިންގާ ކެމްޕެއިން ރޭ ފަށައިފިއެވެ.\nރޭ ހެދިގޮނޑުދޮށް ސަރަޙައްދުގައި މިކަމަށްޓަކައި ބޭއްވުނު ޙަފްލާގައި، މި ކެމްޕެއިންގައި ބޭނުންކުރުމަށް “އާރކް”އިން ހަމަޖައްސާފައިވާ ތިން ވީޑިއޯ ކްލިޕް އިފްތިތާޙް ކޮށްދެއްވީ ރައީސުލްޖުމްހޫރިއްޔާގެ އަނބިކަނބަލުން ލައިލާ ޢަލީއެވެ. މި ވީޑިއޯ ކްލިޕްތަކަކީ ކުޑަކުދިންނަށް ކުރެވޭ ޖިންސީ، ޖިސްމާނީ އަދި ނަފްސާނީ އަނިޔާއާއި މެދު، ރާއްޖޭގެ މީޑިއާ މެދުވެރިކޮށް، ޢާންމުން ހޭލުންތެރި ކޮށް، މިފަދަ އަނިޔާ ހުއްޓުވުމަށް ބާރުއެޅުމުގެ މަޤްޞަދުގައި ތައްޔާރު ކޮށްފައިވާ ތިން ވީޑިއޯ ކްލިޕެވެ.\nރޭގެ ޙަފްލާގައި ރައީސުލްޖުމްހޫރިއްޔާ މުޙަންމަދު ނަޝީދު ވެސް ބައިވެރިވެޑައިގެންނެވިއެވެ.\n“އާރކް”އަކީ ރާއްޖޭގެ ކުޑަކުދިންގެ ޙައްޤުތައް ރައްކާތެރިކުރުމާއި، ކުޑަކުދިންގެ ޙައްޤުތައް ކުރިއަރުވައި، ކުޑަކުދިންގެ ޙައްޤުތަކާމެދު ޢާންމުންގެ ހޭލުންތެރިކަން އިތުރުކުރުމަށް މަސައްކަތް ކުރާ ރާއްޖޭގެ އަމިއްލަ ޖަމްޢިއްޔާއެކެވެ.


ހުރީމެ އިންތިޒާރުގަ (3) – Esfiya – Dhivehi Vaahaka Site\nހުރީމެ އިންތިޒާރުގަ (3)\n- by Nashyy - 3- November 5, 2019\n“ތާޖު ވިލާ ” އަށް ވަދެވުނު އިރު ގޭގައި ތިބި އެންމެން ތިބީ ކަޝަފްގެ އިންތިޒާރުގައެވެ. މާމައާއި ބޮޑުދައިތައިގެ ދެ ދަރިން ތާނިޔާ އާއި އާޔަތުތިބީ ކަޝަފް އަށް މަރުހަބާ ކިޔުމަށް ތައްޔާރުވެގެންނެވެ. އާޔަތު އާއި ކަޝަފްއަކީ އެއް އުމުރެއްގެ ދެކުދިންނެވެ. ތާނިޔާވެސް އުމުރުގަ ބާ ބޮޑު ފަރަގެއް ނީދެއެވެ. ތާނިޔާ އެދެކުދިންނަށް ވުރެން ހަގީ ދޮޅު އަހަރެވެ. ބޮޑުދައިތަގެ ދެން ހުންނަނީ ފިރެހެން ދަރިފުޅު ސަމީރެވެ. ކަޝަފް އަށް ވުރެން3އަހަރު ދޮށީ ސަމީރު ހުރީ ދުބާއީގައެވެ. އެއީ މިހާރު ޒުވާން ވިޔަފާރިވެރިއެކެވެ. މިހުރިހާ ކުދިންވެސް ބޮޑެތިވަމުން އައީ އެކު އެކީގައެވެ. މަޖަލާ އުފަލުގައެވެ. ނަމަވެސް ކަޝަފްއާއި ސަމީރު ބޭރަށް ދިޔަ ހިސާބުން އެ އުފާވެރިކަން ވަނީ ގޭތެރެއިން ގެއްލިފައެވެ. އާޔަތުވެސް ލަންޑަނަށް ދާން މަންމަގާތު ވަރަށް އާދޭސްވެސް ކުރިއެވެ. ކަމާލު ފޮނުވަން ބޭނުންވި ނަމަވެސް އާޔަތުގެ މަންމަ ފަރުޒާނާ އެކަމާ ދެކޮޅު ހެދިއެވެ. އޭނާ ގަބޫލު ކުރާ ގޮތުގައި އަންހެން ކުދިން ތިބެންޖެހޭނީ ގޭގައެވެ.\nމިއަދު އަނެއްކާވެސް މި ގެޔަށް ބަހާރު މޫސުމް އައިފަދައެވެ. އެމެންގެ މޫނުމަތިންވެސް ފެންނަނީ އުފާވެެރިކަމެވެ.\n” މާމަގެ ދަރިފުޅު ހާދަ ރީއްޗެ. ހާދަ ފުރިހަމައެ. އެންމެންގެ އެސްފީނާއިން މި ކުއްޖާފުޅު ދުރުކުރައްވާށި” ކަޝަފް މާމަގައިން ދުރުކޮށްލަމުން ބުންޏެވެ. އެންމެ ކުޑައިރުން ފެށިގެންވެސް މާމަ އެންމެ ލޯބިވާ ދަރިއަކީ ކަޝަފްއެވެ. ކަޝަފް އަކީ އެންމެ ތުއްތު އިރުން ފެށިގެންވެސް ބަސް އަހހާ ކިޔަމަންތެރި ކުއްޖެކެވެ. ތާނިޔާ އާ އާޔަތުހެން މާމަ ބުނާ އެއްޗެއް ގަބޫލު ނުކުރާ ކުއްޖެއް ނޫނެވެ.\nމި މަންޒަރުބަލަން ހުރި ބޮޑުދައިތަ ފަރުޒާނާ އެތަނުން ނުކުމެގެން ދިޔައީ ހިތުގައިވާ ހަސަދައިގެ އަލިފާންގަނޑު ނިއްވާލެވޭތޯއެވެ.\nމޫނުމަތިން އެމަންޒަރު އެންމެންނަށް ފޮރުވުމަށެވެ. ކަޝަފްއަކީ މިހާރު މިގޭގެ ވެރިޔާގެ ދަރިއެވެ. މި ހުރިހާ މުދަލެއްގެ ވާރުތަވެރިޔާއެވެ.\nފަރުޒާނާގެ ފިރިމީހާ މަރުވުމުން ކަމާލް ފަރުޒާނާ މިގެއަށް ގެނައީއެވެ.\nފަރުޒާނާ ކައިވެނި ކުރީ އެޝަހަރުގެ މުއްސައްޖަކާއި ކަމަށް ވިޔަސް ފިރިމީހާގެ މުދަލުން އެއްވެސް އެއްޗެއް ލިބެން ނެތްކަން އެގުނީ ފިރިމީހާ މަރުވުމަށް ފަހުގައެވެ. ފިރިމީހާގެ އެހެން އަތްބަކާއި ފިރެހެހެން ދަރިއަކު ހުރިކަން އެގުނީ ގެއިން ނުކުންނަން ޖެހުނީމައެވެ. އެދަރިފިޅަށް މާ ކުރިންވެސްވަނީ އެހހުރިހާ މުދަލަކާއި ގެދޮރަކީ އޭނާގެ އެއްޗެއްކަމަށް ހަދައިދީފައެވެ. ފަރުޒާނާ އޭނާއަށް ހައްގުވާ ބައި ހޯދަން ވަރަށް މަސައްކަތް ކުރިއެވެ. މިކަން ހުއްޓުވީ ކަމާލުއެވެ. އޭނާ ދިރިހުރިހާ ދުވަހަކު ދައްތަ ހާލުގައި ނުޖެހޭނެކަމަށް ބުނަމުންނެވެ. މިއަދާ ހަމައަށްވެސް ކަމާލުގެ ފަރާތުން ފަރުޒާނާ ހިތްދަތިވާކަހަލަ އެއްވެސް ކަމެއް ނުފެނެއެވެ . ކަންކަން ކުރާއިރު ފަރުޒާނާގެ ލަފާވެސް ހޯދައެވެ.\n” މިހާރު މާ ލަސްވެއްޖެ. ހިނގާ ކާން. މަންމަ ހުންނާނެ ދަރިފުޅަށް އެންމެ މީރު ކާއެއްޗެހި ހަދާފަ” މަންމަ ކަޝަފްގެ ބޮލުގައި ފިރުމާލަމުން ބުންޏެވެ.\nއެންމެންތިބީ ކާމޭޒުދޮށުގައެވެ. ކެއުމަށް އިންސާފު ކުރުމުގައެވެ. ކާއެއްޗެތިން މޭޒުމަތިވަނީ ފުރާލާފައެވެ. އިންޑިޔާގެ މަޝްހޫރު ކާތަކެއްޗެވެ. ފޮނިއެއްޗެއްސާއި ކުޅި އެއްޗެއްސެވެ.ތަފާތު ބުއިންތަކެވެ. ވިލާތުގެ ކެއުންވެސް ކޮންމެވެސް ވަރަކަށް ފެންނަން އެބަހުއްޓެވެ.\nމަންމަ ފަހަރަކު އެއްޗެއް ކަޝަފްގެ ތައްޓަށް އަޅަމުންދިޔައެވެ.\n” އެކަމަކު މަންމާ ހާދަ ބައިވަރު ކާއެއްޗެއްސެއް.. މިހުރިހާ އެއްޗެއްސެއް ކާނީވެސް ކިހިނެތް؟” ކަޝަފް މަންމަ ކާއެއްޗެހި އަޅާލެއް ގިނަކަމުން ބުންޏެވެ.\n” ދަރިފުޅު ރަނގަޅަށް ކާތި. މަންމަ މިހުރީ ދަރިފުޅަށް އެންމެ މީރު އެއްޗެހި ހަދާފަ.. ދަރިފުޅު މަންމަ ކައްކާހާ މީރުކޮށް ކައްކަން އެގޭނެ މީހަކު ނޫޅޭނެ..” ވާހަކަ ދެއްކީ މާމައެވެ.\nމާމަގެ މި ޖުމްލަ ބޮޑުދައިތަ ފަރުޒާނާގެ ހިތުގަ އަނެއްކާވެސް ހުޅުރޯވެއްޖެއެވެ. ހުރިހާ ތައުރީފެއް ޅީދަރިފުޅަށެވެ. އަހަރެންނަށްވެސް ގައިމު ކައްކަން އެގެއެވެ. އަމިއްލަ ދަރިފުޅަށްވެސް ތައުރީފު ކޮށްލިނަމައެވެ. ފަރުޒާނާ ފާޑަކަށް ތުންފިއްތާލިއެވެ.\nއެކަމަކު ފަރުޒާނާއަށް ތައުރީފު ކުރާނީވެސް ވަކި ކީކޭ ކިޔާފަ ހެއްޔެވެ. މަސައްކަތެއް ކުރަންވިއްޔާ އެއީ ބަލިމީހެކެވެ. ހަށިގަނޑުގައި ނުރިއްސާ އެންމެ ކަށިކޮޅެއްވެސް ނީދެއެވެ.\nކަޝަފްގެ މަންމަ ނަފީސާ އަކީ ފިސާރި އަންހެނެކެވެ. ގެވެހި އަންބެކެވެ. ބަދިގެ ތެރޭގެ އެއްވެސް ކަމަކަށް ނޯކަރުންނެއް ނުގެން ގުޅެއެވެ. ބަގީޗާ ބެލެހެއްޓުމަށާއި ގޭތެރެ ސާފު ކުރުމަށްވެސް މީހުންނާއި ހަވާލުކުރީ ވަރަށް ފަހަކުންނެވެ. މީގެ ކުރިން މީ ހުސްވެސް ނަފީސާ ކުރާމަސައްކަތެވެ. މި މަސައްކަތްތައް ކުރުން ހުއްޓާލީ ބުރަމަސައްކަތް ނުކުރުމަށް ޑޮކްޓަރު އެންގެވުމުންނެވެ.\nއެކި ވާހަކަތަކުގައި ކެއުން ކުރިއަށް ދަމުން ދެއެވެ. އެހެންނަމަވެސް ކަޝަފް ދޭތެރެއަކުން ތަންތަން ހޯދާލައެވެ.\n” ކޯއްޗެއް ތި ހޯދަނީ.. މިގޭ އެންމެން މިތާ ހަމައަށް އެބަ ތިއްބޭ” ބޮޑުދައިތައަށް ކަޝަފްގެ ހަރަކާތް ހުރި ގޮތުން ނުހުރެވިގެން ބުންޏެވެ. ބޮޑުދައިތަ މިހެން ބުނުމުން އެންމެން އެއްފަހަރާ ހީގަނެވުނެވެ..\nހަގީގަތުގަވެސް ހޯދަމުން އެދަނީ މީހެކެވެ. ނަމަވެސް އެހިސާބުން މީހަކު ނުފެންނާނެކަންވެސް އެގިހުރެއެވެ. އެއްވެސް ނޯކަރަކު ކެއުމަށް އިންސާފްކުރަމުންދާ ގަޑިތަކުގައި ނުފެންނާނެއެވެ. އެއީ ކަމާލު އަންގާފަ އޮންނަގޮތެވެ. ކާމޭޒު ދޮށަކީ އާންމުކޮށް އާއިލާ ތެރޭގެ ގިނަވާހަކަތަކެއް ދެކެވި މަޝްވަރާތައްވެސް ކުރެވޭ ތަނަކަށް ވެފައިވާތީއެވެ.\nކައިނިމިގެން ކަޝަފްވެސް ވަނީ3ވަނަ ފަންގިފިލާގައި އިން އޭނާގެ ކޮޓަރިއަށެވެ. އެންމެންގެ ނިދާ ކޮޓަރިތައް ހުންނަނީ މިބައިގައެވެ ކޮޓަރީގެ ހުރިހާ އެއްޗެއްވެސް ހުރީ އެއްޗެއް ހުންނަންވާތަނުގައި އެހާމެ ތަރުތީބު ކޮންނެވެ. ކޮޓަރި މެދުގައިއިން ކުއީން ސައިޒުގެ އެނދުގައި އޮށޯވެލިއެވެ. އެއްއަތް ނިތްކުރިމަތީގައި ބާއްވާލައިގެންނެވެ. މިގޮތުގައި މާ ގިނަ އިރަކު ނޯވެވުނެވެ. ތެދުވެއްޖެއެވެ. ކުޑަދޮރުގެ ފޮތިގަނޑު ކަހާލިއެވެ. ބުނަންނޭގޭފަދަ އިހްސާސްތަކެއް ކުރެވެންފެށިއެވެ. މާދުރުން ފެންނަން އޮތް ކޯރަށް ނަޒަރު ހިންގާލިއެވެ. ކޯރުގެ އަނެއްފަރާތުން ފެންނަން އޮތީ ބޮޑެތި ގަސްތަކާއި ފަރުބަދަތަކެވެ . ގުދުރަތީ މިރީތި މަންޒަރަށް ހިތް ދޫކޮށްލައިގެން ހުއްޓަ ކުއްލިއަކަށް ލޮލުގައި އަޅައިގަތީ ގޯތިތެރެއަށް ވަދެގެން އަންނަ ޒުވާނާއެވެ. އެގޭގެ ނޯކަރެވެ. މީގެ އެތައް ގަޑިއިރެއް ކުރިން ފެނުނު ނޯކަރެވެ. ކަޝަފްގެ ނަޒަރު މިހހހާރު ހއްޓިފައި އެހުރީ ސާހިލް އަށެވެ. ކަޝަފް ހިތައް އަރަމުން ދިޔައެވެ. ކިޔަނީ ކޮންނަމެއްބާއެވެ؟ މިހަަ ރީތި ޒުވާނަކު ނޯކިރީކަން ކުރުމަށް މި އުޅެނީ ކީއްވެބާއެވެ.؟؟ ޔަގީނުންވެސް މިވާނީ ވަރަށް މަޖުބޫރީ ހާލަތެއް ދިމާވެފައިވާ ޒުވާނަކެށެވެ. ކަޝަފްގެ ހިތުގައި ސާހިލް އާދޭތެރޭ ހަމްދަރީ އުފެދެންފެށިއެވެ. އޭނައާ ވާނީ ކޮންމެވެސް ގޮތަކުން ވާހަކަ ދައްކާލާށެވެ. އެއީ ކާކުކަން އެގެން ބޭނުން މިވަނީ ކީއްވެބާއެވެ؟؟ ފުރަތަމަ ފެނިލުމުންވެސް ބުނަން ނޭނގޭ ކަހަލަ ގޮތްތަކެއް މިވީ ކީއްވެބާއެވެ.؟، ނޫނެކެވެ. އެއީ ނޯކަރެކެވެ. އެކަމަކުވެސް މީހަކު މީހަކަށް ކަމުދަނީ، ހިތްކިޔަނީ އެމީހަކު ކުރާ މަސައްކަތަކުން ނޫންތާއެވެ. މިކަމުގައި މުއްސަންޖެއް ފަގީރެއް ތަފާތެއް ނޫނެވެ. ކަޝަފްގެ ހިޔާލާއި ވިސްނުން ދުރުން ފެންނަން އޮއިދެމެމުންދާ ކޯރުފަދައެވެ. ވިސްނުމުގެ އޮއިވަރަށް ނިމުމެއް އަންނަން އުޅޭހެހެނެއް ހިޔެއްނުވެއެވެ. ކައިރީގައި މީހަކު ހުރިކަމެއްވެސް އެގޭނީ އެހެން ނޫން ނަމަތާއެވެ.\n” ކޮންކަމަކަށް ގެއްލިފަ މިހުރީ” ކަޝަފް ދިޔައީ ސިއްސައިގެންނެވެ. މީހަކު ހުރިކަންވެސް އެނގުނީ ދެނެވެ. ކަޝަފް ބަލަން ހުރިތަން އާޔަތުއަށް އެގުނުބާއެވެ.\n” ލަންޑަނުން މިކަހަލަ ރީތި މަންޒަރެއް ނުފެންނަނީތަ؟،” އާޔަތު ދެވަނަ ފަހަރަށް ކުރި ސުވާލުން ކަޝަފް އަށް ހިތްހަމަޖެހުމެއް ލިބުނެވެ. އެ ނޯކަރާ ދިމާއަށް ބެލިކަމެއް އާޔަތު އަކަށް ނޭގޭކަން ކުރި ސުވާލުން އެގިއްޖެއެވެ.\n” ހަމަ ތެދެއް ތިބުނީ މިފަދަ ކަމެއް ނުދެކެން. ހާދަ ފުރިހަމައެ. ބުނެދޭން ނޭގޭ ކަހަލަ ގޮތްތަކެއްވޭ. ހިތުގެ އެންމެ ފުންމިނަށް އަސަރުކޮށްފި” ކަޝަފް ދެއްކީ ސާހިލްގެ ވާހަކައެވެ.\n‘ކޮން އިރަކު ކަމަނާ ޝާއިރަކަށްވީ” އާޔަތު ކޮށްލީ ސަމާސާ އެކެވެ.\n” އަހަހަރެންނަކީ ޝާއިރެއް ނޫން .. އެކަމަކު އހަހަރެންނަށްވެސް ހީވަނީ ޝާއިރަކަށް ވެވޭނެހެން.. ” ސަމާސާ ރާގެއްގައި ބުނަން އުޅުނު ނަމަވެސް ކަޝަފްއަށް މިފަހަރުވެސް ބުނެވުނީ ޝާއިރެއް ބުނެލި އެއްޗެއް ހެންނެވެ.\n” އަހަރެމެންނަށް ގެނައި ހަދިޔާ ކޮބާތަ؟؟؟” ތާނިޔާ ކޮޓަރިއަށް ވަންނަމުން ބުންޏެވެ.\n” ވަރަށް ބައިވަރު ހަދިޔާ ގެނެސް ހުންނާނެ.. ފެންވަރާލައިގެން މިދަނީ ތިރިއަށް” ކަޝަފް ތައްޔާރުވެލީ ފެންވަރަން ވަނުމަށެވެ.\n” ލަސްނުކޮށް އަވަހަށް އަންނާތީ.. މަށަށް ގެނައި ހަދިޔާ ބަލާހިތުން ކެތްކުރެވެނީކީވެސް ނޫން” ތާނިޔާ ކޮޓަރިން ނުކުންނަމުން ބުންޏެވެ.\nކަޝަފް ފެންވަރަން ވަނުމުގެ ކުރިން އަދި އެއްފަހަރު ބޭރު ބަލާލިއެވެ. މިހާރު ސާހިލް އެތަނަކުން ފެންނާކަށް ނެތެވެ.\nVarah reethi..maa sha allah…😍😍😍😘waiting for the next part


Rasmee photographeru ge thajuribaa: Raeesun keerithikurehvumakee siyaasee kameh noon | Mihaaru\nރަސްމީ ފޮޓޯގްރާފަރުގެ ތަޖުރިބާ: ރައީސުން ކީރިތިކުރެއްވުމަކީ ސިޔާސީ ކަމެއް ނޫން\nރައީސްގެ ރަސްމީ ފޮޓޯގްރާފަރު މުހައްމަދު އަލީ: އޭނާއަށް ގިނަ މަންޒަރުތަކެއް ފެނުނު -- ފޮޓޯ/ފޭސްބުކް\n16 އެޕްރީލް 2020 - 18:11\nރާއްޖޭގެ ރައީސަކު ގައުމާ މުޚާތަބު ކުރައްވަމުން ކީރިތި ކުރެއްވުމަކީ ދިވެހިންނަށް ކުރިން ފެނުނު މަންޒަރެއް ނޫނެވެ. ކޮވިޑް-19 އަށް މާލެ އިން މީހަކު ޕޮޒިޓިވްވެ، އޭގެ އެންމެ ބިރުވެރި ހާލަތަށް ގޮސްފައި ވަނިކޮށް ރައީސް އިބްރާހިމް މުހައްމަދު ސޯލިހް ގައުމާ މުޚާތަބު ކުރައްވަމުން އިއްޔެ އެމަނިކުފާނަށް ކީރިތި ކުރެއްވުމުން ގިނަ ބަޔަކު އަޅައިގަތެވެ. އެއީ ރައީސްގެ އިހްލާސްތެރިކަމާއި ރައްޔިތުންގެ ރައްކާތެރިކަމާ މެދު އެމަނިކުފާނުގެ ހިިތްޕުޅުގައި އޮތް ލޯބި ހާމަވި ކަމެއް ކަމަށް އެއް ބަޔަކު ގަބޫލުކުރިއަސް، އަނެއް ބަޔަކު ދުށީ މީހުންގެ ލޯބި ހޯއްދަވަން އެމަނިކުފާނު ޖެއްސެވި "ސްޓަންޓެއް"ގެ ގޮތުގަ އެވެ.\nއެކަމަކު ހަތަރު ރައީސުންގެ އަރިހުގައި މަސައްކަތްކުރި ރައީސް އޮފީހުގެ ރަސްމީ ފޮޓޯގްރާފަރު މުހައްމަދު އަލީ އޭނާގެ ފޭސްބުކްގައި އެކަން ސިފަކޮށްދިނީ އެހެން ގޮތަކަށެވެ. އޭނާ ގަބޫލުކުރަނީ އެއީ އެއްގޮތަކަށް ވެސް ސިޔާސީ ކަމެއް ނޫން ކަމަށެވެ.\nކުރީގެ ރައީސުންނާ އެކު އޭނާގެ ތަޖުރިބާ ހިއްސާކުރުމުގެ ކުރިން ފޭސްބުކްގައި އެންމެ ފުރަތަމަ ލިޔުނީ ވެސް މި އުޅެނީ "ސިޔާސީ ވާހަކަ ދައްކާކަށް ނޫން" މިހެންނެވެ.\nމުހައްމަދު ލިޔުނު ގޮތުން ރައީސް އިއްޔެގެ ތަގްރީރު ދެއްވިއިރު، އެމަނިކުފާނަށް ކީރިތި ކުރެއްވުނީ ބޭއިހްތިޔާރުގަ އެވެ. އެވަގުތު ރައީސް އޮފީހުގެ ފޮޓޯގްރާފަރެއްގެ ހައިސިއްޔަތުން އެތަނުގައި އޭނާ ވެސް ހުއްޓެވެ. ސިޔާސީ ސްޓަންޓެއް ކަމަށް ބުނާ ބުނުމަށް އިޝާރާތްކޮށް އޭނާ ލިޔުނީ "އެއީ ކަނޑައެޅިގެން ދޮގެއް" ކަމަށެވެ.\nއޭނާގެ އެފަދަ ފުރަތަމަ ތަޖުރިބާއަކީ ގދ. ތިނަދުއަށް ގިނަ ބަޔަކާ އެކު ދަތުރުކުރި "އެނަމާ" ބޯޓު 2004 ގައި ބަންޑުން ޖަހާލައި، ގިނަ ބަޔަކު މަރުވި ހާދިސާގައި އޭރުގެ ރައީސް މައުމޫން އަބްދުލްގަައްޔޫމާ އެކު އޭނާ ކުރި ދަތުރެވެ.\nRaees ah keerithikurevvunu vaguthukolhu\n"އަޅުގަނޑު ހަމަ ރައީސް މައުމޫން ވެސް ކީރިތި ކުރެއްވި ތަން [ދުށިން]،" މުހައްމަދު ލިޔުނެވެ.\nއެފަދަ ދެވަނަ މަންޒަރެއް ފެނުނީ ރައީސް މުހައްމަދު ނަޝީދުގެ ވެރިކަމުގައި ކުރީގެ ރައީސް އިބްރާހިމް ނާސިރު ސިންގަޕޫރުގައި އަވަހާރަވުމުން އެމަނިކުފާނު ފަސްދާނުލާން ރާއްޖެ ގެނެސް، ރަސްމީ އިއްޒަތުގައި ފަސްދާނުލުމުގެ ރަސްމިއްޔާތުގަ އެވެ. ރާއްޖޭގެ މިނިވަންކަމުގެ ބާނީއަށް އެންމެ ފަހުގެ އިއްޒަތް އެރުވި ރަސްމިއްޔާތުގެ ފޮޓޯ ވެސް އޭނާ ނެގި އެވެ.\n"އެ ރަސްމިއްޔާތުގައި ރައީސް ނަޝީދު ވެސް ހަމަ އެގޮތަށް ކީރިތި ކުރެއްވި ތަން [ދުށިން]،" މުހައްމަދު ލިޔުނެވެ.\nއޭނާ ބުނީ ކުރީގެ ރައީސް އަބްދުﷲ ޔާމީން ކީރިތި ކުރެއްވި މަންޒަރު ވެސް ފެނުނު ކަމަށެވެ. އެއީ އެމަނިކުފާނުގެ އެއްބަފާ ބޭބޭފުޅު އަދި ކުރީގެ އެޓޮލްސް މިނިސްޓަރު އަބްދުﷲ ހަމީދު ފަސްދާނުލި ދުވަހު އެވެ.\n"ރައީސް ޔާމީން ވެސް ވަރަށް ބޮޑަށް ކީރިތި ކުރެއްވި ތަން [ދުށިން]،" މުހައްމަދު ބުންޏެވެ.\nހިތާމަވެރި ކަމެއްގައި ނޫނަސް އުފާވެރި ކަންކަމުގައި ވެސް ރައީސުން ކީރިތިކުރައްވަ އެވެ. އެގޮތުން ޔާމީންގެ ވެރިކަމުގައި ހިންގި އެންމެ ބޮޑު ތަރައްގީގެ މަޝްރޫއު ކަމަށްވާ މާލެ އާއި ހުޅުލެއާ ދެމެދު އެޅި ބްރިޖް ހުޅުވި ދުވަހު ވެސް އެމަނިކުފާނުގެ މޫނުފުޅުމަތިން އެ މަންޒަރު މުހައްމަދަށް ފެނުނެވެ.\n"އެދުވަހު ވެސް އެމަނިކުފާނު ވަރަށް އިމޯޝަނަލް ވި ތަން [ދުށިން]،" މުހައްމަދު ބުންޏެވެ.\nރައީސުންނާ އެކު ކުރި އެފަދަ ތަޖްރިބާތައް ހިއްސާކޮށް، ނިންމާލަމުން އޭނާ ލިއުނީ "އެހެންވެގެން ރައީސުން ކީރިތި ކުރެއްވުމަކީ ސްޓަންޓެއް ނޫންކަން އަޅުގަނޑަށް ވަރަށް ރަނގަޅަށް އިނގޭ" ކަމަށެވެ.\nއެހެން ގައުމުތަކުގައި ވެސް ރައީސުންގެ އެންމެ އުފާވެރި އަދި ހިތާމަވެރި ވަގުތުކޮޅު އާންމުންނާ ހަމައަށް އެންމެ ފަސޭހަކޮށް ތިލަކޮށް ދެނީ ރައީސްގެ ރަސްމީ ފޮޓޯގްރާފަރުންނެވެ. އަދި އާންމުންނަށް ނުފެންނަ ކިތައްމެ މަންޒަރެއް އެ މީހުންގެ ލޯމަތިން ފައިބައިގެންދެ އެވެ.\nރައީސް އޮފީސް ފޮޓޯގްރަފީ ރައީސް އިބްރާހިމް މުހައްމަދު ސޯލިހް\n55 ކޮމެންޓް, 146 ރިއެކްޝަންސް\nތިބުނީ އެންމ ބޮޑު ތެދު. މާ ރޯނު އެދުރުން ގިނަ ގައުމެއްމީ\nމާތް ﷲ އައް ބިރުވެތިވެގެން މީހުން ރޯނީ، ލާދީނީ ބައިގަޑެއް އިސްލާމް ދީނައް ހަޖޫ ޖެހުމުން މުޅި ގައުމު އެކަމާ ދެކޮޅައް ތެދުވިއިރު ހުރީ ހަނު، ބަލަމިހާރު ރޮނީ ފިނޑި ކަމުން، ކޮންފިޑެންސް ނެތީމަ، ނާގާބިލު ވީމަ، ލީޑަރުންވާން ޖެހޭނީ ނަމޫނާބަޔަކައް، ދެންވެސް ގައުމު ހިންގޭ ވަރުބަޔަކާ ހަވާލު ކުރަންވީ\nسبحان الله... މީނދަ ކޮމެންޓެއް. ބޭނުންތެރި ބަހެއް ނުބުނެވޭ، އިންސާނިއްޔަތު ކަމެއް ނެތް، ފިކުރުގެ ބޭނުން ނުކުރާ، ޢިލްމުގައި ކޮޅުފައިން ޖަހާ، ހިތުގައި ރުޅިވެރިކަމުގެ އަލިފާން އަންދާ، އަދި ބުނާ ކޮންމެ ބަހަކީ ބަޔަކަށް ވިހަލާ، ދުނިޔެމަތީ ފަސާދަ ފަތުރަން އެއްބާރުލުންދޭ ބަހަކަށް ހަދައިގެން އުޅޭ ނިކަމެތި ތިކަހަލަ ޚަލްގަކަށް ތިޔަށްވުރެ ދުރު ވިސްނުމެއް މާތް الله ދެއްވާށި\nގައުމުގެ ދުލުގެ ފުރެންޑު\nކަލޭމެންގެ ގަދަފަދަ ގަޓޭ އެޔޮތީ ގައުމު ހިންގަން ދިނީމަ ގައުމު ދަވާލައިގެން ގޮޅީގަ. ދެން ފިއްތާލައިގެން ތިބޭ.\nމި ވައިރަސް އަކީ އަލާމާތް ނުފެނި ވެސް ވާ އެއްޗެއްކަން ސަރުކާރަށް އެގިހުރެ 27 މާރިޗު ގެ ކުރިން ކަރަންޓީނުގައި ތިބި މީހުން އަލާމާތެއް ނެތް ނަމަ ދޫކޮށްލުމާއި، ރިސޯޓު މުވައްޒަފުންނާއި އެއާރ ޕޯޓުގައި ތިބި މުވައްޒަފުން ވެސް މި ބީދާއިން ދޫކޮށްލުމާއި އެމީހުންވެސް ފަރުދީ ޒިންމާ އަދާ ނުކުރުމަކީ ހިތާމަ ހުރި ކަމެއް. ދެން އޮތީ ގޭގައި މަޑުކޮށްގެން، ﷲ ގެ ހަޞްރަތުން ދުއާ ކުރުން. އިތުރު ގޮތެއް ނެތް.\nދެން މިގައުމުގަ މިއުޅޭ ބައެއް ބޯހަލާކު ދިވެހިންނަށް ނޯންނާނެ ހެޔޮ އެއްގޮތެއްވެސް...ހަމްދަރުދީވިއަސް ދެރަވިއަސް ގޯސް އުވާފެ ހެވުނަސް ގޯސް...ރުޅިއަޔަސް ހަރުކަށިވިއަސް ގޯސް....ލޮކްޑައުން ކުރިއަސް އަދި ނުކުރީމަވެސް ގޯސް...ދެން ކޮންމެ ސައިހޮޓަލެއްގެ މޭޒެއްހީވާނީ ޕާލަމެންޓެއްހެން...އެއިން ކޮންމެ ގޮނޑިއެއްގަ އިދެގެން ވާހަކަ ދައްކާއިދު ކޮންމެ މީހަކު ހީވާނެ ދެން ދުނިޔޭގަ ހުރި އެންމެ މޮޅު އެންމެ އެނގޭ އެންމެ ވިސްނޭމީހަކީ ތިމަންނާއޭ....މި ގައުމުގަ ތަހުޒީބު ގައުމުތަކުގަ އޮންނަ ރެސްޕެކްޓް ނޫނީ އަނެކާ އަށް އިހުތިރާމްކުރުމެއް ނޯވޭ....\nތަހުޒީބު ޤައުމު ތަކަކީ ކޮބާތަ..؟.. ތިޔަބުނާ ރެސްޕެކްޓް އެމީހުން ކަލޭ ތިޔަ ހީކުރާގޮތަށް ހަމަ އަސްލުވެސް ކުރޭތަ..؟.. ކޮންމެ ތާކުވެސް އުޅޭނެ ކުރާ މީހުނާ ނުކުރާ މީހުނާ... ތިބުނާ "ތަހުޒީބު" އެމެރިކާގަ މިކަން މައިތިރިނުވެގެން އެ އުޅެނީ.. ތަހުޒީބުތަ ؟؟؟ އެހެންވީމަ ހުރިހާ ކަމެއް ޖެނެރލައިޒް ނުކުރޭ.. ގޭގަ އޮވެވޭތޯ ބަލާ\nހާދަ ވިސްނޭ ސިކުޑިގައި ތެއްކަން އބަހުރި ބޭފުޅެކޭ..ގެޓްސެޓް ލިބޭނެ ގޮތެއް ނެތްތައް..؟؟\nމުޙައްމަދަކީ ވަރަށް ރަނގަޅު، ކެތްތެރި، ބޭފުޅެއް. އެ ވިދާޅުވީ ހަމަ އެ ވިދާޅުވި "އިމޯޝަން"ގައި. މީހަކަށް ޖަޒުބާތުގައި ރޮވުމަކީ ވާނެކަމެއް.\nމިއީ އެނމެ މޮޅައް ރުއީ ކޮން ރައީސް އެއްތޯ ބަލަންވީ ވަގުތެއް ނޫން... އަމިއްލަ ސަލާމަތާ ރައްކާތެރި ކަމައް ގޭގަ މަޑުކިރަންވީ ވަގުތު.... އެހެންނޫނިއްޔާ އަހަރުމެން އެންމެން މިރައީސުންނައް ވުރެ ބާރައް ރޯންޖެހިދާނެ...\nދެއްކުން ތެރިމީހުންވެސް އުޅޭ މިވަރެއްނުން.\nމުނާފިގުން ގިނަވެގެން މުޅި މިގައުމް ހާލާކު ވެއްޖެ. ވާކަށް ދެން ނެތްއެބައިމީހުން ވަކިނުވާހީސާބައް ހިގަތްޖެ.ވރސ.\nކީކުރާނިމިދިވެހިން ދިވެހީންގެ ގޮތުގާ ނޮލައްނުފެން ނަކަމެއް ބައެއްދިބެހީން ގަބޫލް ނުކުރާނެ ނޫނީ ރުހޭ ލޮލައް އައިބުނުފެންނާނެ ބުނާހެން ތިއޮތީ އައިބުފެނިފާ.\nދިވެހިންގެ ހަޔާތްކަނޑުވާލީ ކެނެރީގޭ ނަސީދު ، އިޖުތިމާއީ ފޭރާންވީދާލީ ކެނެރީގޭ ނަސީދު ، ވެރިންނަށް ގަދަރުކޮށް އިހުތިރާމް ކުރަންނުޖެހޭނެކަން އަންގައިދިނީ ކެނެރީގޭ ނަސީދު ، ބޮވެންޖެހޭނެ ކަމަށާ ދޮންމީހުން އުޅޭގޮތަށް އުޅުމުން ސަލާމަތްވާނެކަން ވިސްނައިދިނީ ކެނެރީގޭ ނަސީދު ، ގައުމުގައި ހުޅުޖަހާ އަންދާލީ ކެނެރީގޭ ނަސީދުގެ އަމުރަށް އެމް ޑީ ޕީ ގެ އާއްމު މެންބަރުން ވަރަށް ސާފު....


މައި ކަޕް 2015: މާރަންދޫ ޔޫތު ސޮސައިޓީ އަދި ޔުނައިޓެޑް ޔޫތު ކުއާޓަރއަށް — Ihavandhoo.com\nމައި ކަޕް 2015: މާރަންދޫ ޔޫތު ސޮސައިޓީ އަދި ޔުނައިޓެޑް ޔޫތު ކުއާޓަރއަށް\n20 ޑިސެމްބަރު 20150ޢަބުދުﷲ ޙަމީދު\nކުއާޓަރ ފައިނަލްގެ މެޗުތައް ޝެޑިއުލްކުރެވިފައިވާގޮތް...\nމައި ކަޕް9ވަނަ ފުޓްބޯޅަ މުބާރާތުގައި ކުޅުނު އެއްވެސް މެޗެއްގައި ގޯލެއް ކާމިޔާބުނުކުރެވި ހުރިހައި މެޗަކުން ބަލިވެ މުބާރާތުން ކަޓައިފައޮތް ޖަންގަލް ޑާކު ޕޮއިންޓް 3-0 ން ބަލިކޮށް ގްރޫޕް4ގެ އެއްވަނަ ޓީމްގެ ގޮތުގައި މާރާންދޫ ޔޫތު ސޮސައިޓީ ކުއާޓަރ ފައިނަލުން ޖާގަ ހޯދައިފިއެވެ.\nއިއްޔެ ހަވީރު ކުޅުނު މިމެޗުގައި މާރަންދޫގެ ގޯލްތައް ކާމިޔާބުކޮށްދިނީ މެޗުގެ މޮޅު ކުޅުންތެރިޔާގެ މަޤާމު ހޯދި އެޓީމުގެ ޢަލީ ޝާފިއު 10، މުޙައްމަދު ސާޖިދު 8، އަދި މުޙައްމަދު ޙަމީދު 22، އެވެ.\nކުއާޓަރ ފައިނަލްގެ ފަހުމެޗުގައި މާރަންދޫ ޔޫތު ސޮސައިޓީ މިމަހުގެ 22 ވަނަ ދުވަހުގެ ރޭ 20:15 ގައި ނުކުންނާނީ ގްރޫޕް3ން ދެވަނަ ޓީމުގެ ގޮތުގައި ކުއާޓަރ ފައިނަލަށް ކޮލިފައިވި ސެން ސިޓީ ފޭންސްއާ ދެކޮޅަށެވެ. އެދުވަހުގެ ހަވީރު އޮންނަ ކުއާޓަރ ފައިނަލްގެ ތިންވަނަ މެޗުގައި ބައްދަލްކުރާނީ ގްރޫޕް3ގެ އެއްވަނަ ޓީމް ނިކަ ޗެއިން އަދި އެންމެ ފަހުގެ ރަނަރަޕް ސެން ސިޓީ ކަޓުވާލުމަށްފަހު ގްރޫޕް4ގެ ދެވަނަ ޓީމުގެ ގޮތުގައި ކުއާޓަރ އިން ޖާގަހޯދި ޔުނައިޓެޑް ޔޫތެވެ.\nފޯރިގަދަ ކުޅުމަށްފަހު ރޭ ކުޅުނު ގްރޫޕް ސްޓޭޖްގެ ފަހުމެޗުގައި ސެން ސިޓީގެ މައްޗަށް ޔުނައިޓެޑް ޔޫތު ކުރި ހޯދީ 1-0 ންނެވެ. މެޗުގެ ހަމައެކަނި ގޯލް ކާމިޔާބުކޮށްދިނީ މެޗުގެ މޮޅު ކުޅުންތެރިޔާގެ މަޤާމު ހޯދި ޔުނައިޓެޑް ޔޫތުގެ ކެޕްޓަން އަޙްމަދު ސަބީން 3، އެވެ.\nމުބާރާތުގެ ކުއާޓަރ ފައިނަލްގެ ފުރަތަމަ ދެމެޗު މާދަމާ ހަވީރާއި މާދަމާރޭ އޮންނާނެއެވެ. މާދަމާ ހަވީރުގެ މައްޗަށް އައި.ކުލަބާއި ހޯރަފުށި އެޑްވާންސްމެންޓް ސޮސައިޓީ ބައްދަލްކުރާއިރު މާދަމާ ރޭގެ މެޗުގައި އަރާދުވާ ނުކުންނާނީ މާރަންދޫ ޔޫތު ކޯޕަރޭޝަނާ ދެކޮޅަށެވެ.\nއިހަވަންދޫ ދާއިރާގެ ޢިއްޒަތްތެރި މެމްބަރ އަލްފާޟިލް މުޙައްމަދު ޢަބްދުﷲގެ އެހީތެރިކަމާއެކު ކުލަބު ޕޯލްސްޓަރއިން އިންތިޒާމުކުރާ މިމުބާރާތުގެ ޗެމްޕިއަން ޓީމަށް 50000 (ފަންސާސް ހާސް) ރުފިޔާ ދިނުމަށް ހަމަޖެހިފައިވާއިރު ރަނަރަޕް ޓީމަށް 15000 (ފަނަރަ ހާސް) ރުފިޔާ ދިނުމަށްވަނީ ހަމަޖެހިފައެވެ.\nމި މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މިމަހުގެ 26 ވަނަ ދުވަހުގެ ރޭ 20:15 ގައެވެ.


SunOnline: Anna fitr eid gai ves Ga. Maamendhoo ''One Day Cup'' onnaane\nގއ. މާމެންދޫގައި މިދިޔަ އަހަރުގެ ފިތުރު އީދާ ދިމާކޮށް ބޭއްވި ވަން ޑޭ ކަޕް ފުޓްސަލް މުބާރާތުގެ ތެރޭން -- ފޮޓޯ: އެސްއެމްއެސް\nއަންނަ ފިތުރު އީދުގައިވެސް ގއ. މާމެންދޫ "ވަން ޑޭ ކަޕް" އޮންނާނެ\n10 މަސް3ދުވަސް ކުރިން - 19 ޖޫން 2017 2\nފިތުރު އީދާ ދިމާކޮށް ގއ. މާމެންދޫގައި ކުރިއަށް ގެންދާ "ވަން ޑޭ ކަޕް" ފުޓްސަލް މުބާރާތް މިއަހަރުވެސް ބާއްވާގޮތަށް ހަމަޖެހިފައިވާ ކަމަށް އެ މުބާރާތް އިންތިޒާމްކުރާ ސޮސައިޓީ ފޯ މާމެންދޫ ސްޕޯޓްސް (އެސްއެމްއެސް) އިން ބުނެފިއެވެ.\nއެސްއެމްއެސް އިން ބުނީ، "ވަން ޑޭ ކަޕް 2017"ގެ ނަމުގައި މިފަހަރުގެ ފިތުރު އީދާ ދިމާކޮށް ބާއްވާ މުބާރާތުގައި ބައިވެރިވުމުގެ ފުރުސަތު، ޖޫން 24، 2017ވާ ހޮނިހިރު ދުވަހުގެ 14:00އާ ހަމައަށް ހުޅުވާލައިފައިވާ ކަމަށެވެ.\nމާމެންދޫ ޒުވާނުންނަށް ޚާއްސަކޮށްގެން، ހިލޭ ބައިވެރިވެވޭ ގޮތަށް ކުރިއަށް ގެންދާ މި މުބާރާތުގައި ބައިވެރިވާ ޓީމުތަކުގެ މެދުގައި ގުރުލުން އޮންނާނީ ހޮނިހިރު ދުވަހުގެ ރޭ 21:00ގައެވެ.\nމިދިޔަ އަހަރުގެ ފިތުރު އީދުގައިވެސް އެސްއެމްއެސް ވަންޑޭ ކަޕް ބާއްވާފައިވާ އިރު، ޖުމުލަ އަށް ޓީމު ވާދަކުރި އެ މުބާރާތުގެ ޗެމްޕިއަންކަން ހޯދީ "އެފްސީ ކަދެމަލެ" އެވެ.\nމެއިން ސްޕޮންސަރެއްގެ ގޮތުގައި އުރީދޫ ހަމަޖެހިގެން ކުރިއަށް ގެންދާ މި މުބާރާތުގެ ޗެމްޕިއަން ޓީމަށް 2000 ރުފިޔާ އަދި ރަނަރަޕް ޓީމަށް 1000 ރުފިޔާ ދިނުމަށް ހަމަޖެހިފައިވާ ވަން ޑޭ ކަޕް ފަށާނީ 27 ވަނަ ދުވަހު ހެނދު 7:00ގައެވެ.\nފުޓްސަލް ރޯދަ ޚަބަރު އީދު ރޯދަ 2017 ރޯދަ ޚަބަރު 2017 އީދު ކުޅިވަރު ފިތުރު އީދު 1438 ގއ. މާމެންދޫ\nމޯލްޑިވިއަން ބަލިކޮށް، ޓީސީއެލްއިން ޗެމްޕިއަންކަން ހޯދައިފި3ދުވަސް 20 ގަޑި ކުރިން\nމޫސުން ތަންނުދޭތީ އެންމެ އަގުބޮޑު ފުޓްސަލް މުބާރާތް ފެށުން ފަސްކޮށްފި3ދުވަސް5ގަޑި ކުރިން\nވިއްސާރަވުމާ ގުޅިގެން ކްލަބު މޯލްޑިވްސް ކަޕްގެ ފައިނަލް މާދަމާރެއަށް ފަސްކޮށްފި4ދުވަސް 48 މިނެޓް ކުރިން\nކްލަބް މޯލްޑިވްސް ކަޕް: ފައިނަލް ޕްރިވިއު4ދުވަސް7ގަޑި ކުރިން\n18/30 ވުމަންސް ފުޓްސަލް ފިއެސްޓާގެ ޗެމްޕިއަންކަން އެމްޕީއެލް ހޯދައިފި5ދުވަސް 19 ގަޑި ކުރިން


އީޝާލް (11ވަނަ ބައި) – Esfiya\nއީޝާލް (11ވަނަ ބައި)\nއީޝަލް އޮފީހަށް ވަދެ މޭޒު ކައިރި ހުރި ހުސްގޮނޑީގައި އިށީނެވެ. އީޝަލްގެ މޭޒުގެ އިތުރުން އެތާ ދެމޭޒު ހުއްޓެވެ. އެދެމޭޒު ކައިރީގައިވެސް ދެމީހުން ތިއްބެވެ. އެތާ އިށީނުމަށްފަހު މޭޒުގައިވާ ފައިލްތަކަށް ބަލަން ފެށިއެވެ. “ހޭ. އަހަރެންނަށް ކިޔަނީ ޒޯޔާ” އަންހެންކުއްޖެގެ އަޑަށް އީޝަލްއަށް އިސްއުފުލާ ބަލާލެވުނެވެ. އީޝަލްގެ ކުރިމަތީގައި ހުއްޓިލައިގެން އެހުރީ ފެންނަފެނުމަށް އޭނާއާއި އެއްއުމުރެއްގެ އަންހެންކުއްޖެކެވެ. ގައިގެކުލަ ދޮންވެފައި އޮމާނެވެ. ކަނދުރާއާއި ހަމައަށް އަރާވަރަށް ބުޅިއިސްތަށިގަނޑު ކޮށާލާފައިވެއެވެ. މެރޫންކުލައިގެ ހެދުމެއްލައިފައި ހުރިއިރު، އޭނާގެ ހަށިގަނޑުގެ ރީތިކަމަށް އިތުރު ފުރިހަމަކަމެއް ގެނެސްދެއެވެ. “މިއީ އީޝަލް” ހިނިތުންވެލުމާއިއެކު އީޝަލްވެސް އަމިއްލައަށް ތަޢާރަފްވެލިއެވެ. “ދެން އޭނީ އާޒިމް.” މޭޒު ކައިރީގައި އިން ޒުވާން ފިރިހެން ކުއްޖާއަށް އިޝާރަތްކުރަމުން ޒޯޔާ ބުނެލިއެވެ. އެއަންހެންކުއްޖާ ވާހަކަދެއްކުމުގައި ވަނީ ގާތްކަމެވެ. އީޝަލްއާއި ޒޯޔާގެ ވާހަކައިގައި އާޒިމްވެސް ބައިވެރިވެލިއެވެ. ކުޑަ ހިނދުކޮޅެއްގެތެރޭގައި މި ތިން މީހުން ގާތްއެކުވެރިންނަށް ވެއްޖެއެވެ. ޒޯޔާގެ ވާހަކައިން އޭނާއަކީ މާލެއަށް އުފަން އާދައިގެ އާއިލާއެއްގެ ކުއްޖެއްކަން އެނގިގެންދިޔައެވެ.\nއަޔާންގެ އޮފީހުގައިވާ ބްލައިންޑްސްތައް ކަހާލީ އީޝަލް ބަލާލުމަށެވެ. ކިތަންމެ ނުބަލަން މަސައްކަތްކުރިނަމަވެސް އަޔާންގެ ހުރިހާ ސަމާލުކަމެއް ހުއްޓިފައިވީ އީޝަލްއަށެވެ. ގަބޫލުކުރަން ބޭނުންނުވިއަސް އެއަންހެންކުއްޖާގެ ޖާދޫގައި ހަމަރަނގަޅަށްވެސް އަޔާން ޖެހިއްޖެއެވެ. އީޝަލްގެ މަސައްކަތް ނިމުމަށްފަހު އެމަސައްކަތް އަޔާނާއި ހަވާލުކުރިއެވެ. ލަސްލަހުން އެސްފިޔަތައް އުފުލާލާފައި އީޝަލްގެ ނަޒަރު އަޔާނާއި ދިމާއަށް ހުއްޓާލިއެވެ. ވަގުތުން އަޔާންގެ ގައިގައިވާ ހުރިހާ ލޯލިތަކެއް ކޮޅަށްޖެހިގެން ދިޔަކަހަލައެވެ. އެބަލާލުމުން އަޔާންގެ ހަށިގަނޑުގެ އެންމެ ހިމަނާރަށްވެސް އަސަރުކުރުވި ކަހަލައެވެ. ކޮންފަދަ އަސަރުގަދަ ބެލުމެއް ހެއްޔެވެ؟ އާނއެކެވެ. އެބަލާލުމުން އަޔާންފަދަ އެތައް ޒުވާނުނެއްގެ ހިތްފަތަޙަ ކުރާނެކަން ޔަޤީނެވެ؟ އަޔާންގެ ހިތާއި ރޫހު އެތޫނު ނަޒަރުގެ ބާރުގައި ޖެހިއްޖެއެވެ. އެފުންދެލޮލުގެ ތެރެއަށް އަޔާންގެ މުޅި ނަފްސު ގެނބެމުންދިޔަވަރަކަށް އެރީތިޒުވާނާ ފިޔަވައި، ލޯމަތިން ފެންނަމުންދިޔަ އެހެން މަންޒަރުތައްވެސް ދިޔައީ ފަނޑުވަމުންނެވެ.\n“އަންނަ ހަފްތާ ބުދު ދުވަހު އެހެން ކޮމްޕެނީއަކާއި އެކު މީޓިންއެއް އޮންނާނެ. އެޔަށް ޖެހޭ ޕްރެސެންޓޭޝަންއެއް ތައްޔާރު ކުރަން. އީޝަލްއަށް އެ ޕްރެސެންޓޭޝަން ތައްޔާރު ކުރެވޭނެތަ؟ އަހަރެން ބޭނުން އީޝަލްގެ ހުނަރު ބަލާލަން.” އަޔާން ކަރުގައިވާ ޓައީ އާއި ކުޅެލަމުން ބުންޏެވެ. ” ލައްބަ. އެންމެ ރަނގަޅު.” އީޝަލް ބުނެލިއެވެ. “އީޝަލްއަށް މާޒް އެހީވާނެ. އެހެންވީމަ ދެމީހުން ވެގެން ބުދަ ދުވަހަށް ނިންމާ. ދެން އެންމެ ރަނގަޅު ދިޔަޔަސް.” އަޔާން ބުނެލިއެވެ. ކޮމްޕެނީގައި އިތުރު މީހުން ތިބި އިރުވެސް އީޝަލްއަށް މިޖެހުނީ މާޒާއެކު މަސައްކަތްކުރާށެވެ.\nއީޝަލް ލިފްޓްއަށް އެރިތަނާ މާޒްވެސް އޭނާއާއެކު ލިފްޓަށް އެރިއެވެ. އެވަގުތު އީޝަލްގެ ހިތުގެ ތެޅުން އަވަސްވިއެވެ. “އަހަރެން ގާތު އަޔާން ބުނި ޕްރެސެންޓޭޝަން ވާހަކަ. އެނގޭ އީޝަލް އަހަރެންނާއިއެކު މަސައްކަތް ކުރަން ބޭނުންނުވާނެކަންވެސް. އެކަމަކު ޤަބޫލުކުރޭ! އަހަރެން އީޝަލްއަށް ދެރަގޮތެއްވާކަށް ނޭދެން.” މާޒް އީޝަލްގެ މޫނަށް ނަޒަރު ހިންގާލަމުން ބުންޏެވެ. “އަހަރެންނަށް ރަނގަޅީ މާޒް ކޮމްޕެނީ ތެރޭގައި، ހަމައެކަނި ވޯކްގެ ވާހަކަ ދެއްކިއްޔާ.” މިހެންބުނުމަށްފަހު އީޝަލް ލިފްޓް ތެރެއިން ނިކުތެވެ.\nބޭރުގައި ޓެކްސީއެއްގެ އިންތިޒާރުގައި ހުރި އީޝަލްގެ ކުރިމައްޗަށް ކަޅުކުލައިގެ ކާރެއް ހުއްޓާލިއެވެ. “އާދޭ. ގެޔަށް ގެންގޮސްދޭނަން.”ކާރުގެ ލޯގަނޑު ކަހާލަމުފަށްފަހު އަޔާން ވާހަކަ ދެއްކިއެވެ. ” އަހަރެން ޓެކްސީއެއްގަ ގޮސްފާނަން.” އީޝަލް ހިނގައިގަންނަމުން ބުނެލިއެވެ. އަޔާން ކާރުން ފޭބުމަށްފަހު އީޝަލްއާއި ހަމަކުރިއެވެ. “އީޝަލްއަށް ފަސޭހައަކަށް މިބުނީ. ” އަޔާން ބުނެލިއެވެ. “އަޔާން ތިހެން ރަނގަޅު ގޮތް ބޭރުން ދެއްކިޔަސް އަޔާނަކީ ކާކުކަން، އަހަންނަށް އެނގޭ. ” މިހެން ބުނުމަށްފަހު އީޝަލް އެތަނުން ދާން ހިނގައިގަތެވެ. އަޔާނަށް ހުރެވުނީ އީޝަލް ދާތަން ބަލާށެވެ.\n“ދޮންބޭ މާދަން ނޫން އަނެއް ދުވަސް އެއީ އަހަރެންގެ ބާތްޑޭ. ވީމަ އައި ވޯންޓް އަ ބާތްޑޭ ޕާޓީ. “އަޔާން ގެއަށް އައިސް ވަނުމުން މަލަކް ބުނެލިއެވެ. “އޯކޭ މަލަކް ބޭނުން ގޮތެއް. ” އަޔާން ކޮޓަރިއަށް ވަންނަން ދަމުން ބުނެލިއެވެ. އަޔާންގެ ކަންފަތުގައި ގުގުމަމުން ދިޔައީ އީޝަލް ބުނި ވާހަކައެވެ. ކޮޓަރިއަށްގޮސް ފެންވަރާލައިގެން ގަޔަށް ޓީޝާޓެއް ވައްޓާލައިގެން ކާންދިޔައެވެ. އޭރު އަޔާންގެ މަންމައާއި، މަލަކާއި ،ނޫރާ އަދި ނޫރާގެ ފަސް އަހަރުގެ ދަރިފުޅު ނާޒް އިނީ ކާމޭޒު ކައިރީގައެވެ. ރޭނގަޑުގެ ކެއުން ނިމިގެން ދިޔައީ ހަމަހިމޭން ކަމުގައެވެ.\nޖެހިގެންއައި ދުވަހު އީޝަލް އާއި މާޒާއި ތިބީ ކޮމްޕްނީގެ ޓެރަސްގައިވާ ބެންޗުގައެވެ. އީޝަލްއިނީ ލެޕްޓޮޕްއިން އެއްޗެއް ޓައިޕްކުރާށެވެ. މާޒްގެ ނަޒަރު ހުއްޓިފައިވަނީ އީޝަލްއަށެވެ. އީޝަލްގެ ދިގުއިސްތަށިގަނޑުގެ އިސްތަށިތައް ވައިރޯޅިތަކުގެ އެހީގައި އޭނާގެ މޫނުމައްޗަށް ފެތުރިގަނެވޭތޯ މަސައްކަތްކުރަމުންދިޔައެވެ. މާޒަށް ހޭވަރިކަންވީ އީޝަލް ވާހަކަ ދައްކަން ފެށުމުންނެވެ. “ކޮފީ އެއް ބޭނުންތަ؟” އީޝަލްގެ ވާހަކަ މެދު ކަޑާލުމަށްފަހު މާޒް އަހާލިއެވެ. އާއެކޭ ބުނާފަދަ ގޮތަކަށް އީޝަލް ބޯ ޖަހާލިއެވެ. ” އޯކޭ. އަހަރެން އެބަ އަންނަން ކެންޓީނަށް ގޮސް، ދެ ކޮފީ ހިފައިގެން.” މާޒް މިހެން ކިޔާ އެތަނުން ދިޔައެވެ. އީޝަލްގެ ލޯ އެވަގުތު އަމާޒުވީ ޓެރަސްމަތީގައި ހައްދާފައިވާ ގަސްތަކުގައި ފޮޅިފައިވާ ކުލަކުލައިގެ މާތަކަށެވެ. އެއްފަރާތެއްގައި ފަރިވެފޮޅިފައިވާ ހުދު ފިނިފެންމާތަކާއި ލިލީ މާތައް ފެނުމުން އީޝަލްއަށް ނުހުރެވިގެން ގޮސް އެތަނުން މަލެއް ބިނދެލައިފިއެވެ. އަދި ނޭފަތުގައި ފިނިފެންމާޖައްސާލާފައި ނޭވާ އެތެރެއަށް ދަމާލައިފިއެވެ. އަދި އޭނާގެ ކަންފަތާވީ ދިމާ އިސްތަށިގަނޑުގައި އެމާ ހަރުކޮށްލިއެވެ.\nކޮފީ ހިފައިގެން އައި މާޒްގެ ނަޒަރު ހުއްޓުނީ އީޝަލްއަށެވެ. “އީޝަލް” ކޮފީތަށިތައް ދައްކާލަމުން މާޒް ގޮވާލިއެވެ. އީޝަލް ކަންފަތް ކައިރީގައި ޖަހާފައިވާ މާ ނައްޓާލުމަށްފަހު މާޒް ގާތަށް ދިޔައެވެ. މާޒް ހީލީ އީޝަލް އުޅުނު ގޮތުންނެވެ. “މާޒް” މިހެން ގޮވާލިއަޑާއިއެކު މާޒާއި އީޝަލް ފަސް އެނބުރި ބަލާލީ މަލަކްގެ އަޑަށެވެ. މާޒްގެ މޫޑު އެވަގުތު މުޅިން ބަދަލު ވެގެން ދިޔައެވެ. “އަހަރެން ދޮންބެ ގާތަށް ވަދެލާފަ މާޒް ގާތަށް މިއައީ. ދޮންބެ ބުނީ ޓެރަސްގައޭ. އީޝަލް، މާދަން ރޭ އޮންނާނެ އަހަރެންގެ ބާތްޑޭ ޕާޓީ. އީޝަލްވެސް އަންނާތި.” މަލަކް މާޒް ގާތު އިށީނދެލަމުން ބުނެލިއެވެ. “އަހަރެންނަށް ފަހަރެއްގަ ނުދެވިދާނެ.” އީޝަލް ބުނެލިއެވެ. ” ޕްލީސް އީޝަލް. ” މަލަކް އާދޭސް ކުރާފަދަ ގޮތަށް ބުނެލިއެވެ. ދެވަނަ ފަހަރަށް އިންކާރު ކުރަން އީޝަލް ޖެހިލުންވިއެވެ. އެހެންވެ ހިތާ ދެކޮޅެއް އާއެކޭ ބުނެލިއެވެ. މަލަކް، މިގަޑީގަ ވަރަށް ބިޒީ. ގެއަށްގޮސްފަ ގުޅާނަން.” މާޒް ބުނެލިއެވެ. ” އޯކޭ. އަހަރެން މިދަނީ ޝޮޕިންއަށް ދާން. ބާއި. ސީޔޫ ލޭޓާ” މިހެން ކިޔާ މަލަކް އެތަނުން ދިޔައެވެ.\nJu-udhaa Abdull Aleem\nKonme baehves varah reethi.\nDay after tmmorow is my birthday too….😊\nHappy birthday in advance🎂❤ and Thankyou😊\nހިތާމަ އެހެނިހެން ލޯބި July 11, 2020


ހަމަނުޖެހުން ހިންގަން އުޅޭނަމަ އެބައަކު ކުރިއާލައި ހައްޔަރުކޮށް މާޙައުލު އަމާންކޮށްދިނުމަށް އަދާލަތު ޕާޓީން އެދިއްޖެ\nހަމަނުޖެހުން ހިންގަން އުޅޭނަމަ އެބައަކު ކުރިއާލައި ހައްޔަރުކޮށް މާޙައުލު އަމާންކޮށްދިނުމަށް އަދާލަތު ޕާޓީން އެދިއްޖެއެވެ.\nއަދާލަތު ޕާޓީގެ ތަރުޖަމާނު ނޫމާން މިއަދު ވިދާޅުވީ ހަމަނުޖެހުން ހިންގަން ބައަކު އުޅޭކަމާއި ނުރައްކާތެރި އަމަލުތަކެއް ކުރަން އުޅޭކަމުގެ އިންޓެލިޖެންސް ރިޕޯޓް ފުލުހުންނަށް ލިބިފައިވާނަމަ އެކަންކަން ކުރަން އޫޅޭ ބައަކުވެސް ފުލުހުންނަށް އެނގޭނެ ކަމަށެވެ.\nނޫމާން ވިދާޅުވީ ރައްޔިތުންގެ ހިތްތަކުގައި ބިރުވެރިކަން އުފެދޭ ގޮތަށް ތަކުރާރުކޮށް ވާހަކަ ދެއްކުމަކީ ހައްލެއް ނޫން ކަމަށާއި ހައްލަކީ އެފަދަ ކަންކަން ހުއްޓުވަން އަޅަންޖެހޭ ފިޔަވަޅުތައް އަޅައި އެފަދަ ކަންކަން ހުއްޓުވުން ކަމަށެވެ.\nނޫމާން ވިދާޅުވީ ބޮޑު ތަފާތަކުން އިންތިޚާބު ކާމިޔާބު ކުރައްވާނީ އިބޫކަން މިހާރުވެސް ޔަޤީން ކުރެވޭ ކަމަށާއި ކޯލިޝަނުން ބޭނުންވަނީ ހުރިހާ ކަންކަން ޤަނޫނާއި އެއްގޮތަށް ކުރިއަށް ގެންގޮސް ވޯޓުލުމުގެ ހުރިހާ ކަމެއް ފުރިހަމަ ނުކޮށް ނިންމައިލަން ކަމަށެވެ. "އެހެންވީމާ ކޯލިޝަނުގެ އެއްވެސް ސަޕޯޓަރަކުވެސް ބޭނުމެއް ނުވާނެ އެއްވެސް ހަމަނުޖެހުމެއް ހިނގާކަށް."\nނޫމާން ވިދާޅުވީ ކޯލިޝަނުން އަބަދުވެސް އެންމެ ބޭނުންވަނީ ޤައުމުގައި ޞުލްޙަ މަޞްލަހަތާއި ހަމަޖެހުން ޤާއިމުވެފައި އޮތުން ކަމަށާއި ކޯލިޝަނުން އެންމެ ބޮޑަށް މަސައްކަތް ކުރާނީ ޤައުމުގައި އެއްވެސް ނުތަނަވަސްކަމެއް އޮތަ ނުދިނުމަށް ކަމަށެވެ.\nނޫމާންގެ ވާހަކަފުޅު (އޯޑިއޯ):\nބަޖެޓު ފާސްކުރުމުގެ ކުރިން އަދާލަތު ޕާޓީއަށް އިތުރު 1500 މެންބަރުން ހަމަކުރުމުގެ ކެންޕޭނެއް ފަށައިފި\nކޮރަޕްޝަނާއި ނާޖާއިޒު ފައިދާ ހޯދަން މަގާމަކަށް އުންމީދު ނުކުރާތި: އަލީ ޒާހިރު\nކޯލިޝަނުގެ ގުޅުމަށް ބުރޫ އަރާފަދަ ވާހަކަތައް ނުދެއްކުމަށް އަނާރާ ގޮވާލައްވައިފި\nއަދީބު ހާމަކުރެއްވި ސިހުރުގެ މައްސަލަ ތަހުގީގުކުރުމަށް އަދާލަތު ޕާޓީން ގޮވާލައިފި\nއިންޑިއާއިން ރާއްޖެ ހިފަން ޖެހޭނެކަމަށް ގޮވާލުން އަދާލަތު ޕާޓީން ކުށްވެރި ކޮށްފި


ހަނގުރާމަތަކަށް މީހުން ފޮނުވަމުން ދިޔަ، އަމީންގެ ބަންދަށް 15 ދުވަސް! | | Sangu News\nހަނގުރާމަތަކަށް މީހުން ފޮނުވަމުން ދިޔަ، އަމީންގެ ބަންދަށް 15 ދުވަސް!\n25 އޮކްޓޯބަރ 2019 - 10:54\nހަނގުރާމައަށް ދިވެހިން ފޮނުވާ މީހާގެެ ބަންދަށް 15 ދުވަސް\nމުޖުތަމައުގެ ތެރޭގައި ބިރުވެރިކަން އުފެދޭގޮތަށް ޓެރަރިޒަޓް ޖަމާއަތްތަކުގެ ހަރުކަށި ފިކުރު ފެތުރުމާ، ބޭރު ގައުމުތަކުގައި ހިނގަމުންދާ ހަނގުރާމަތަކަށް ދިވެހިން ފޮނުވަމުގައި އިސްކޮށް ހަރަކާތްތެރިވާ ކަމުގެ ތުހުމަތުގައި ހައްޔަރު ކުރި މުހައްމަދު އަމީންގެ ބަންދަށް ކްރިމިނަލް ކޯޓުން 15 ދުވަސް ޖަހައިފިއެވެ.\nފުލުހުން ހިންގި ޚާއްސަ އޮޕަޜޭޝަނެއްގައި ބުދަ ދުވަހު ހައްޔަރު ކުރި އަމީނަކީ އެމެރިކާ އިން ޓެރަރިސްޓުންގެ ގޮތުގައި ކަނޑައަޅާ މީހުންގެ ލިސްޓުގައި ހިމެނުނު ފުރަތަމަ ދިވެހި މީހާ އެވެ. އަމީނަކީ ޓެރަރިސްޓެއް ކަމަށް ކަނޑައަޅައި، އެމެރިކާގެ ޑިޕާޓްމަންޓް އޮފް ދަ ޓްރެޒަރީޒް އޮފީސް އޮފް ފޮރިން އެފެއާޒް ކޮންޓްރޯލް (އޯއެފްއޭސީ) އިން އޭނާ އަށް މާލީ ދަތިކުރުމުގެ ފިޔަވަޅު އެޅީ މިދިޔަ އޯގަސްޓް މަހު އެވެ.\nއަމީންގެ މައްޗަށް ފުލުހުން ކުރާ ތުހުމަތަކީ ހަނގުރާމަވެރި ޖަމާއަތްތަކަށް ދިވެހިން ފޮނުވުމުގައި އިސްކޮށް ހަރަކާތްތެރިވުމެވެ. ބުރާސްފަތި ދުވަހު ފުލުހުންގެ އިދާރާގައި އޮތް ޕްރެސްކޮންފަރެންސްއަކަށްފަހު އެސިސްޓެންޓް ޕޮލިސް ކޮމިޝަނާ މުހައްމަދު ރިޔާޒް ވަނީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ ތަހުގީގާއި ގުޅޭގޮތުން ނޫސްވެރިންނާއި ވަކިން ބައްދަލު ކުރައްވާފައެވެ. އެ ބައްދަލުވުމުގެ ތެރެއިން، އަމީން އާއި ގުޅޭގޮތުން ސުވާލު ކުރުމުން ރިޔާޒް ވިދާޅުވީ ހައްޔަރު ކުރީ ކާކުކަން މިހާރު މީޑިއާތަކުގައި ވެސް ފެންމަތިވެފައިވާ ކަމަށެވެ. އެހެން ކަމުން އޭނާއަކީ ކާކު ކަމާއި، ހުރިހާ ތަފްސީލެއް މީޑިއާތަކަށް ވެސް އިނގޭނެ ކަމަށެވެ. އެރޭ އެގެއިން މޫނު ބުރުގާ އަޅާފައި ހުރި އަންހެނެއްވެސް ހައްޔަރު ކުރިކަމަށް ބައެއް މީހުން ބުނެފައިވުމާއި ގުޅިގެން ސުވާލު ކުރުމުން ރިޔާޒް ވިދާޅުވީ ހައްޔަރުކޮށްފަައިވަނީ އެކަކު ކަމަށެވެ. އެކަމާއި ގުޅޭ އިތުރު ތަފްސީލެއް ރިޔާޒް ވެސް ނުދެއްވައެވެ.\nއަމީން ފުލުހުންގެ ހައްޔަރުގައި ބަހައްޓާ ހަނގުރާމަތަކަށް ދިވެހިން ފޮނުވާ "ނެޓްވޯކް" އަތުލަމަށް މަސައްކަތް ކުރަންތޯ ސުވާލު ކުރުމުން ރިޔާޒް ވިދާޅުވީ ޕްރޮސީޖާގެ ތެރެއިން ހުރިހާ ކަމެއްވެސް ކުރިޔަށް ގެންދާނެ ކަމަށެވެ.\nއަމީނަކީ ސަލްޓަން ޕާކް ބޮމުގެ ހަމަލާއާއި ބައިވެރިވުން އޮތް މީހެކެވެ. އެހެން ނަމަވެސް އޭނާ ހައްޔަރު ކުރުމަށް އުޅުމުން ފިލައިގެން ގޮސް އުޅުނީ ރާއްޖެއިން ބޭރުގައެވެ. އެއަށްފަހު އޭނާ ހޯދުމަށް އިންޓަޕޯލް ރެޑް ނޯޓިސް ވެސް ނެރުނެވެ. ސަލްޓަން ޕާކުގެ ބޮމުގެ ހަމަލާއަށްފަހު ފުލުހުން 2011 ވަނަ އަހަރު އޭނާ ލަންކާއިން ހައްޔަރު ކުރިއެވެވ. އެހެން ނަމަވެސް ރާއްޖެ ގެނައުމަށްފަހު ދޫކޮށްލިއެވެ. އަމީން، އޭރު ލަންކާ އިން ހައްޔަރުކުރީ ވަގު ޕާސްޕޯޓެއް ގައި އެ ގައުމަށް އެތެރެވާން އުޅެނިކޮށެވެ. އޭނާ އަތުން ދިވެހި ޕާސްޕޯޓަކާއި ޕާކިސްތާންގެ ޕާސްޕޯޓެއް ފެނުނެވެ.\nހަރުކަށި ފިކުރު ފެތުރުމާ، ބޭރު ގައުމުތަކުގައި ހިނގަމުންދާ ހަނގުރާމަތަކަށް ދިއުމާ، އަދި ހަނގުރާމަވެރި ޖަމާއަތްތަކަށް މީހުން ރެކްރޫޓް ކުރުމަކީ ގާނޫނީ ކުށެކެވެ. އެ ކުށްތަކަށް ގާނޫނުގައި ވަނީ ބޮޑެތި އަދަބުތައް ކަނޑައަޅާފަ އެވެ. ދާދި ފަހުން ޓެރަރިޒަމްގެ ގާނޫނަށް ގެނެސްފައިވާ އިސްލާހުތަކުގައި ވެސް މިފަދަ ކުށްތަކަށް ބޮޑެތި އަދަބުތަކެއް ވަނީ ކަނޑައަޅާފައި ވެއެވެ. ސިޔާސީ ނުވަތަ ދީނީ ނުވަތަ ހައްދުފަހަނައަޅާފައިވާ ވަކި ފިކުރެއް ކުރިއެރުވުމަށް ކުރާ ކަންކަމާއި ސަރުކާރުން ވަކިކަމެއް ކުރުމަށް ނުވަތަ ނުކޮށް ދޫކޮށްލުމަށް މަޖުބޫރު ކުރުވުމަށް ނުވަތަ އާންމުންގެ ބައެއްގެ މެދުގައި ބިރުވެރިކަން އުފެއްދުމަކީ ވެސް ޓެރަރިޒަމްގެ ގޮތުގައި ވަނީ ބަޔާންކޮށްފައެވެ.


Lava leak kohlumun, Zaynge lava hiley dhookohlaifi\nލަވަ ލީކުކޮށްލުމުން، ޒޭންގެ ލަވަ ހިލޭ ދޫކޮށްލައިފި\nލީކުކޮށްލި ޒޭންގެ ލަވަ "ޑޯންޓް މެޓާ" ގެ ޕޯސްޓަރެއް --\nމަޝްހޫރު އިނގެރޭސި ލަވަކިޔުންތެރިޔާ ޒޭން މާލިކުގެ އާ ލަވަ ލީކުކޮށްލުމުން، އެ ލަވަ ފޭނުންނަށް ހިލޭ ދޫކޮށްލައިފި އެވެ.\nއުމުރުން 25 އަހަރުގެ ޒޭން، އޭނާގެ އާ ލަވަ "ޑޯންޓް މެޓާ (ރިމިކްސް)" ލީކުކޮށްލާފައިވާކަން ވަނީ ޓުވިޓާ މެދުވެރިކޮށް ބުނެފަ އެވެ. އެ ލަވައަކީ ޒޭން އާއި އޮގަސްޓު އެލްސިނާ ކިޔާފައިވާ ލަވަ އެކެވެ.\n"މި ލަވައަކީ އަހަރެން ނެރެން ގަސްތުކުރި ލަވައެއް ނޫން. އެކަމަކު ބަޔަކު މި ލަވަ ލީކުކޮށްލާފައިވާތީ، އަހަންނަށް އަހަރެންގެ ފޭނުން މުހިންމުވާތީ މި ލަވަ ހިލޭ ދޫކޮށްލަނީމި." ޒޭންގެ ޓުވީޓުގައި ބުނެފައިވެ އެވެ.\nޒޭން ކުރި ޓުވީޓު.\nއެ ލަވަ މިހާރު ވަނީ ޒޭންގެ އަމިއްލަ ވެބްސައިޓުން ޑައުންލޯޑު ކުރެވޭނެގޮތް ހަދާފަ އެވެ.\nލަވަ ލީކުކޮށްލުމާއި ގުޅިގެން އޮގަސްޓު ކުރި ޓުވީޓެއްގައި ބުނެފައި ވަނީ "އަހަރެންގެ ލޯބި ޒޭންއަށް ފޮނުވަން. ޒޭންއަކީ އަހަންނަށް ބޭބެއެއް ކަހަލަ މީހެއް. އަދި އަހަންނަކީ ޒޭންގެ ބޭބެއް ކަހަލަ މީހެއް. މި ލަވަ ލީކުވީ ކިހިނެތް ކަމެއް ނޭނގެ. އެކަމަކު އަހަރެމެން ދެ މީހުން އެއްކޮށް ކުރި މި މަސައްކަތް ވަރަށް ފުރިހަމަ." އެވެ.\nއޮގަސްޓު ކުރި ޓުވީޓު.\nވަން ޑިރެކްޝަން ބޭންޑުން ބޮޑު މަގުބޫލުކަމެއް ހޯދި ޒޭން މިހާރު އެ ބޭންޑުން ވަކިވެ މަސައްކަތް ކުރަނީ ސޯލޯ އާޓިސްޓެއްގެ ގޮތުގަ އެވެ. އޭގެފަހުން އޭނާ ވަނީ އެއް އަލްބަމްވެސް ނެރެފަ އެވެ. ދެ ވަނަ އަލްބަމްގެ މަސައްކަތް ކުރަމުންދާއިރު އަލްބަމް ނެރޭނީ ކޮން ދުވަހަކުކަމެއް އަދި އިއުލާނުކޮށްފައެއް ނުވެ އެވެ.


މަނަދޫ ބޮޑު މަސް ރައިވަރު\nނ. މަނަދޫއަށް އުފަން ޢަބްދުﷲ ސަޢީދުއަކީ ވަރަށް ކުޅަދާނަ ލިޔުންތެރިއެކެވެ. ދިވެހި ޤައުމީ ދިފާއީ ބާރުގައި ވަޒީފާ އަދާކުރައްވާ ސަޢީދުއަކީ ތާރީހީ ލިޔުންތައް ލިޔުއްވުމުގައި ކުޅަދާނަ ބޭފުޅެކެވެ.\nމަނަދޫން ވަދާ ދިޔަ ބަޔަކަށް ފެނުނު ވަރަށް ބޮޑު މާވަހަރު ބޮޑުމަހެކެވެ. އެއީ 1960 ގެ އަހަރުތަކުގެ ކުރީކޮޅެވެ. އެ މަސް މަރުވެގެން ފެންމައްޗަށް އަރާފައި އޮއްވާ އެންމެ ފުރަތަމަ ފެނުނީ މާފަ (އަޅުގަނޑުގެ މަންމަ ފަރާތު ކާފަ) ނ. މަނަދޫ، މާލްރޯޑް އިބްރާހީމް ޙަސަނަށެވެ. ކާފައާއެކު އެ ދުވަހު ވަދާ ދިޔައީ މަނަދޫ ރައިމާގޭ ޢަލިބެ (ރާގޭ އަލިބެ) އާއި މަނަދޫ ނޫވިލު ޙަސަން އިބްރާހީމް (އަޅުގަނޑުގެ މަންމަ ފަރާތުގެ ބޮޑު ބޭބެ) އެވެ. އޭރު ޙަސަންބެއަކީ ދިހަވަރަކަށް އަހަރުގެ ކުޑަ ކުއްޖެކެވެ.\nބޮޑު މަސް މަރުވެގެން ފެންމައްޗަށް އަރާފައި އޮތަސް މަސް އޮތީ ކުނިވެ ހަލާކުވެފައެއް ނޫނެވެ. ބޮޑު މަސް ފެނުމާއެކު އެކަން ވަދާ ގޮސް އުޅުނު އެހެން މީހުންނަށް ކާފަމެން އެންގީއެވެ. އަދި ރަށުގެ ވަދުދޯނިތައް އެ ބޮޑު މަސް ކަފު ޖަހައިގެން ގެނެސް މަސް އެރުވީ މަނަދޫގެ ދެކުނު ފަރާތުން އާމަގާއި ނާމަގާ ދޭތެރެއަށެވެ. އެ ސަރަޙައްދު ބޮޑަށް ގާތީ ނާމަގާއެވެ.\nބޮޑު މަސް އެރުވުމާއި މަސް ކަނޑައި ތެޔޮ ހޭނުމުގެ ކަންކަން ދިޔައީ ރައްޔިތުންގެ އިޖުތިމާޢީ ބޮޑު އަދި ބުރަ މަސައްކަތެއްގެ ގޮތުގައެވެ. ގޭގޭގައި ހިފާ ގެންގުޅޭ ތަފާތު ވައްތަރުވައްތަރުގެ ކަންވާރުތަކަށް ތެޔޮ އަޅާ ފުރާލިއެވެ. އޮޑިދޯނިފަހަރަށް ތެޔޮތައް ބެހީއެވެ. ބޮޑު މަސް ރައިވަރުގައި ބުނާގޮތުން ބޮޑު މަހުގެ ބަނޑުން ނެގުނުނީ ރޯ ހުދަންބަރެވެ.\nރައްޔިތު ފިރިހެނުން އެ މަސައްކަތުގައި އުޅުނުއިރު ރައްޔިތު އަންހެނުން ގޭގައި ތިބިއްޔެއް ނޫން އިނގޭތޯއެވެ. ބޯފެނާއި ލުބޯހުތު ފަންޏާއި ދުފާ ސާމާނާ، ބިޑި ސުއްޓާ ނާމަގުކޮޅަށް ގެނެސްދީ އަދި މަސައްކަތުގައި ޢަމަލީ ގޮތުން ބައިވެރި ވެސް ވިއެވެ. ބޮޑު މަސް އެއްގަމަށް ގެނައުމަށް ވަލުގައި އަންހެންވެރިން ހިފައިގެން ދަމަނިކޮށް އެއް ފަހަރަކު ވާ ކެނޑިގެން ދޮންފަސްގަނޑު މައްޗަށް ހުރިހާ އަންހެންވެރިން ވެއްޓި އެންމެން ވެއްޔާ މޮޑެވުނެވެ. އެކަން ވެސް ވީ ވަރަށް މަޖާ ކަމަކަށެވެ. އެ ވާހަކަ ވެސް ބޮޑު މަސް ރައިވަރުގައި އޮވެއެވެ.\nފިރިހެނުން މަސްދޮށުގައި އުޅުނުއިރު އަތްފައި ހަޑިވެފައި ތިބެގެން ފެންބޯ ތަށިގައި އަތް ނުލާން ވެގެން ފެނާއި ފަންޏާ ބޮނީ އަންހެން ކުދިން ތުނބުގައި ޖެއްސީމައެވެ. އެއީ ދެ ޖިންސްގެ ޒުވާނުންނަށް ވެސް ލިބުނު އުފަލެއް ކަހަލައެވެ.\nމަނަދޫ ބޮޑުމަސް ރައިވަރަކީ އަޅުގަނޑުގެ މާފަ (މަންމަ ފަރާތު ކާފަ) ނ. މަނަދޫ މާލްރޯޑް އިބްރާހީމް ޙަސަން (އާންމުކޮށް ކިޔާގޮތުން ނަމަ ދޮން ކަމަނަ އިބުރަބޭ) ހަދާފައިވާ ރައިވަރުބައެކެވެ.\nރައިވަރު ހެދި ދުވަސްވަރު ރައިވަރުތައް ހެދުމަށްފަހު ކާފަ ލިޔުނީ ފޯއްޔަކުން ބޯޑެއްގައެވެ. ފޮތަށް ނަގަނީ ކަރަންކާވިލާގައި އޭރު މަނަދޫ ކުޑަ ކަތީބު ހާރޫނު މޫސާ (ހާރޫނުބޭ) އެވެ. ހާރޫނުބޭގެ ލަފަޔާއެކު ބައެއް ރައިވަރުން ތަންތަންކޮޅު ކާފަ އިސްލާހު ކުރިކަމަށް ވެއެވެ. ކާފަގެ ދަރިފުޅު ނ. މަނަދޫ ނޫވިލު ޙަސަން އިބްރާހީމް ބުނުއްވި ގޮތުގައި ޙަސަންބެ އެ ފޮތް ދުއްއިރު ބައެއް ރައިވަރު ތަކުގައި ކުދިކުދި އިމުލާ ކުށް ހުއްޓެވެ. ވުމާއެކު އަޅުގަނޑު މި ނަކަލުކުރާ ރައިވަރުތަކުގައި ވެސް ފަހަރުގައި އެ ކުށްތައް ހުރުން އެކަށީގެންވެއެވެ.\nއަޅުގަނޑަށް އެއްކުރެވިފައި މިވާ ރައިވަރު ތަކުގައި އެއްބައި ރައިވަރު އަދި މަދެވެ. ބޮޑު މަސް ރައިވަރު ލިޔެފައި އޮތް ފޮތް ދުއް މީހުން ބުނާގޮތުގައި އެ ފޮތުގައި 52 ރައިވަރު އޮވެއެވެ. އަޅުގަނޑު މި ލިޔާ ރައިވަރުތައް ލިޔެފައި މި ވަނީ ކިޔާ މީހުން ކިޔާ އަޑު އިވުނު ގޮތަށެވެ. އަދި ލިބިފައިވާ ރައިވަރުތައް ލިބުނު ގޮތަށެވެ.\nކާފަ ނިޔާވިއިރު ބޮޑުމަސް ރައިވަރު ފޮތް އޮތްކަމަށް ވަނީ ކާފަގެ ފޮށީގައެވެ. އެ ފޮށިހުރީ އޭރު ކައިވެނިކޮށްގެން ކާފަ އުޅުނު މަނަދޫ ބަހާރުގޭ އައިސާ މަނިކެ ދައިތަ (މަނިކެ މާމަ) ގެ ގޭގައެވެ. މަނިކެ މާމައާއި ކާފަކުރި ކައިވެންޏަކީ އެ ދެ މީހުންގެ ވެސް އުމުރުން ވަރަށް ދުވަސްވީ ފަހުން ކުރި ކައިވެންޏެކެވެ. އެއީ މަނަދޫގައިއޮތް ވާދަވެރި އަވަށު ކުޅިވަރުގައި ނަގާކިޔާ އުޅުނު ދެ އަވަށުގެ ދެ މުރީދެއްގެ ތާރީޚީ ކައިވެންޏެކެވެ. އެ ކައިވެންޏަށް ދަރިއަކު ނެތެވެ.\nކާފަ ނިޔާވީ ސްޓްރޯކެއް ޖެހުމާ ގުޅިގެން ބަލިވެ އުޅުމަށް ފަހުގައެވެ. ކާފަ ބަލިވުމާ ގުޅިގެން އެކަމުގެ ހިތާމައިގައި މަނަދޫ އިރުމަތީ އަވަށުގައި އެ އަހަރު އީދުކުޅިވަރެއް ނުކުޅެއެވެ.\nކާފަބަލިވުމުން ކާފަގެ ދަރިން އަޅުގަނޑުމެންގެ ގެއަށް އަޅުގަނޑުގެ މަންމަ ކައިރިއަށް ކާފަ ބަދަލުކުރީއެވެ. ކާފަ ބެލީ ކާފަގެ ދަރިންނާއި ދޮންމާމައެވެ. ޚާއްޞަކޮށް ޙަސަންބެ އާއި އަޅުގަނޑުގެ މަންމައެވެ.\nކާފަ ނިޔާވުމުން ކާފަގެ ފޮށްޓާއި ދޮންމާމައަށް ކާފަ އެއްޗެއް ދީފައި އޮތަސް އެ އެއްޗެއް ކާފަގެ ދަރިން ދޮންމާމައަށް ދިނީއެވެ. ކާފައަކީ ފެށުނިއްސުރެ މީސް މީހުންގެ އޮޑިދޯނިފަހަރު ދުއްވައިދިން ކެޔޮޅެކެވެ. އެހެންކަމުން އަތުގައި ފޮރުވާފައި ތަރިކައިގެ ގޮތުގައި ބަހާނެ މުއްސަނދި ކަމެއް ނެތެވެ. އެކަމަކު ކާފަ ވަނީ މައުނަވީ ތަރިކަތަކެއް ދޫކޮށްފައެވެ. ރައިވަރާއި ޅެންތަކާއި ލަވަތަކެވެ. ކާފަގެ އަޑުން ރެކޯޑުކޮށްފައިވާ ލަވަތަކެއް ދިވެހިރާއްޖޭގެ އަޑުގެ އާކައިވްގައި އެބަހުއްޓެވެ.\nކާފަ ނިޔާވުމަށްފަހު ވެސް ބޮޑު މަސް ރައިވަރު ފޮތް މަނިކެމާމަ އާއި އެ އާއިލާގެ ކުދިން ވަރަށް ފަރުވާތެރިކަމާއެކު ގެންގުޅުނެވެ. އެކަކުއަތުން އަނެކަކު އަތުން ގެންގުޅެމުން ގޮސް މިހާރަށް އައިއިރު އެ ފޮތް އޮތް މީހަކު ނޭނގެއެވެ. އަދި އޭގެ ކޮޕީއެއް ނުވަތަ ނަކަލެއް އޮތް ކަމެއް ވެސް ނޭނގެއެވެ.\nކާފަގެ ބޮޑު މަސް ރައިވަރަކީ ބޮޑު މަހާ ގުޅިގެން ކަން ހިނގާދިޔަ ގޮތުގެ މައްޗަށް ލިޔެފައިވާ ހަބަހުގެ ރައިވަރުތަކެކެވެ. މުޅި ހާދިސާ ފެށުނިއްސުރެ ސިފަކޮށްދީފައިވާ މަނަދޫގެ ތާރީޚާ ގުޅިފައިވާ މައުނަވީ ބޮޑު ތަރިކައެކެވެ.\nބޮޑު މަސް ރައިވަރަކީ ވަރަށް ގިނަ ބަޔަކު ހިތުން ވެސް ދަސްކޮށްފައި އޮތް އެއްޗެކެވެ. އެކަމަކު އެ ޖީލު ހުސްވަމުންދާތީ ހުރިހާ ރައިވަރެއް ލިބޭނެ ކަމުގެ އުންމީދެއް މިއަދަކު ނެތެވެ. ހަނދާންތަކުގެ މައްޗަށް ބައެއް ރައިވަރުތައް ކިޔައިދޭއިރު ކުދިކުދި ތަފާތުތައް ވެސް ފާހަގަކުރެވެއެވެ.\nތިރީގައި މި ވަނީ މިހާތަނަށް ބޮޑުމަސް ރައިވަރުން އެއް ކުރެވުނު މިންވަރެވެ. މި މަސައްކަތުގައި އެންމެން ބޮޑު އެހީތެރިކަމެއް ދެއްވާފައިވަނީ ކުޅަދާނަ ޒުވާން ޅެންވެރިޔާ މަނަދޫ ފެހިވިލާގޭ ހާރޫނު ރަޝީދު (ހާރޭ) އެވެ. ދެން އަޅުގަނޑުގެ މަންމަ މަނަދޫ މާލްރޯޑު ޒުލޭޚާ އިބްރާހީމް (ކަނބުލޮ ދައްތަ) އާއި ކާފަ ރައިވަރު ހަދައި މަނަދޫ ކަރަންކާވިލާގައި ހާރޫނުބެއާއި ދެ މީހުން ފޮތަށް ނެގިއިރު އެތަން އެންމެ ގާތުން ދުށް އަޅުގަނޑުގެ އަންހެނުންގެ މަންމަ، މަނަދޫ ނިޝާން އައިމިނަތު ހަފުސާ (ހަފުސާ ދައްތަ) އެވެ.\nބޮޑު މަސް ރައިވަރު\nހެދީ: އަލްމަރުޙޫމް އިބްރާހީމް ޙަސަން / މާލްރޯޑް، ނ. މަނަދޫ\nނާމި ކިޔަމޭ ޅެންބަހުން\nމާނަ ފުރިހަމަ ވާގޮތުން\nސާރިފި ތެދެކެ މިބުނަނީއާ\nނާމެ މިފާޅު ކުރަނީއާ\nވައިވަރު ގަހާ ހުރިކަމުން\nފައިނުކުމެ އޮވެ ކުޑަ ނެރުން\nމާނު ދޫކޮށް ދަނީ އިރުޖަ\nރެންއަހު މިލިޔެ ގޮވާ\nއެންމެ ހުރި ކުޑަ ދަރިފުޅާ\nޔެއް ނުރޮއި ގަދަ އަޑުންފާ\nދެން އޮތީ މަސް މަރުވެފާ\nޅެންބަހުން އަޅެ ބުނަމެ ކީދޮ\nގެއްފަހެ ނޫނެ މިއަކީދޮ\nދަރުމަ ތެދެ ހުރި ކެޔޮޅު\nފަރުވާވެ ހުރެ ގާނު މޮޅު\nވަރުވެ ހުރެ ތިޔަ ރޯސްކޮޅު\nތަރުތީބުވީ ކަމުން މޮޅު\nފަރުވާވެ ހުރެ މިފަހަރަށް އާ\nބަރު މަހު ކައިރިޔައްއާ\nދެން ދުލުން ސަހާދަތް\nހެއްލަ ނުވެ އޭ ކިޔުނުގޮތް\nހެއްބަ ބުނެ އަންގަމޭ ގޮތް\nދެން އެޔަށްފަހު މަހެއް އޮތް\nދެން ޝުކުރު ރައްބިއަށް ކީމި\nދެއްވި އެ ރޯދި ފުޅަކީމި\nގަނޑުއަޅު ދުލުން މިތާ\nމަޑުމަޑުން ގޮވަމޭ ސަނާ\nކަނޑުމަތީ ތިބި ކަތުން ދޭތޯ\nމަޑުނުވެ އޭރު އާދޭތޯ\nތެއްމު ފަދަ ކުލައަރާ\nހެއްލަ ނުވެ ތިބެ އެތަނުގާ\nއެންމެން ގޮވަތެ ދުލުންވާ\nކީރުމަފަ ބެލި އިރު އެތާ\nރީތި އައެ ކުޑަ އަލިވިލާ\nމީހުނަށް ގިނަ އަންގަނީ މި\nވީގޮތް ސާފު ކުރަނީ މި\nހިރުމަލެއް ފަދަ ޖަވާ\nދިރުނބާ ކޮޅަށް އަރުއްވާ\nފިރުކިލާ ގޮސް ރޯސް ވާ\nއިރު އެނެންގެވި ނަގިލި ލާ\nބިރުނުގެން ހުރެ މިހިނދުގައިވާ\nދެން މިހުރި ކުޑަ މަނިކުވާ\nހެއްލަނުވެ ދީފިޔެ އަޅާ\nޅެންބަހުން އަޅުބުނަމެ ގާވޭ\nއިންގިނަ ކަތުން އެތާ\nބިއްލާހި ތެދެކޭ ގޮވާ\nތިން ފަހަރު ދިޔައޭ ކަނޑާ\nވިސްނާ ކަތުން ރަނގަޅުކޮށްލާ\nހުރި މުހައްމަދު ކަނބުރުވާ\nކަތިތައް އެގިނަ އޮވެ އަރާ\nލަތިދީ ކަތުންނޭ މިތާ\nމަތިއިން ޖެހެނި އަބަދުގާ\nލަތިދީ މިދޮން އީސަޔަށް ފާ\nގަތިވެފަ ދޯނި ދުއްވަންފާ\nއަބުދުއް ސަމަދު މިތާ\nނަމަކަށް ކެޔޮޅު ދެން ކިޔާ\nސަމަލަހުވެ ހުރެދެން ގޮވާ\nހަމަޖަހަން ހަންނޭ ނުވާ\nކަމަކު ތިޔަ ގިނަ ކަތުން ނާދޭ\nހަމަ ފެނިފާ އަންނާނޭ\nވާތީވެ ގިނައިރު މިތާ\nޖާނުހުރި ޅަފުރާ ގޮވާ\nވާހިދު މަގޭ ރަންކޮޅާ\nހާލު ހުރިގޮތް އަންގަވާށޭ\nވާބަލައި ރަށަށް ދާށޭ\nވާ ދެތިންހަމަ ގެންހިފާ\nތާމިހުރެ ވާހިދު ގޮވާ\nމާބޮޑު މަހެކެ ކޮއިފުޅާ\nވާ މިރަށުން ލިބެވޭތޯ\nވިރުވާފަ ރަނުން ހެދި\nހިރުޖަވާފަދަ ކޮޅެއް އެތި\nތިރިވެ ތިބެ ރޯހުގައި ބެތި\nގިލިނަ ދިޔައީ ވެގެން އިތި\nއިރު މިކަނޑުގަދަކަމުން ރިޔެއް\nއެރިހަމަ ބާރު ކުއްލިޔެއް\nހެއްލަ ނުވެ ނަމެބުނާ\nދެންމަޅި އަޅާ ނަގުލުގާ\nތެއްމު ފަދަ ކުޑަ ރަހީމާ\nޅެންބަހުން އަޅު ބުނަމެ ގާވެ\nދެން މިކަމާ އޯގާވެ\nދުން އަމުމިލީ އިރު ބަލާ\nނުން ގަނޑެތި ސައުވީސްތާ\nކުންމިލަ ޚަބަރު ރަށަށް ވޭތޯ\nދަރުމަ ސަހަރޯ ވައްދަމާ\nހަރުމި ފަތާފަ ނުދެވޭނޭ\nއަޑި އެންމެ ބަނޑުވިޔަސް\nގަނޑިޔައޭ ބުނެފާ ވަރަށް\nހަޑިއެއް މިނޫނަސް ނިކަން\nވަޑި މޫސަ ގޮވައޭ އަދަށް\nމަޑިއެން ޖެހޭހެއިން ގަނޑަށް\nއަދި މަނަދޫގެ ފަސްގަނޑަށް\nފުރިހަމަ ގޮތުން މިތާ\nހުރެ މުޙައްމަދު ފުޅު ގޮވާ\nކުރިއިން ފިޔޭ ގޮވާލާ\nހުރެ އެ މަނަދޫ ފުޅޮއިގާ\nފުރިހަމަ ގައިމެ ތެދެކޭވޭ\nއެއްގަމަށް ވާ އެރިތަނާ\nމާނެރަށް އޮތެ ގޮނޑުވެފާ\nވާ އެއްގަމަށް ސަފުންލާށޭ\nނާ މިގޮވީ އަރުވާށޭ\nދެން މިރަށު ހެނުންއަން\nގެންބާރު ދެއަތަށް މިލާ\nހެއްލަނުވެ ދިޔައޭ ކަނޑާ\nދެން މަބެލި އިރު މިހެންވެފާ\nވެއްޔާ އޭރު މޮޑެވިފާ\nދިރުވާލިކުޅު ހެއިން ހައްވާ\nމޫސަ މާވަޑި ނަންކުރާ\nނޫކަށި ފުރާ ކުދިން ނާ\nދޫނުކޮށް ސާބަަސް ކިޔާ\nފޫހި ނުވެ ތިބެ މި ފަދައިން ގަ\nބޫލު ކަމާ ލައިގެން ގަ\nސުހުރަވެރި މޮޅު ޢަލީ މާ\nކުރުފިކޮށް ހެން ގެންގޮވާ\nފުރުޅޭ އެމާރަށް ހިފާ\nމުރުޢުގާ އަދި މިކަން ވޭތޯ\nއިރުހުއްޓާ އެރު ވޭތޯ\nފާ ބަލާ މޮޅު އިރުވަރެއް\nހާ މިނުވެ އޭރުގަ ލަހެއް\nޅާ އަފިޔެ މަހު އެ ވަޅި ދެން\nގާ މި މަނަދޫ ހުންނަ ތީބު\nވާ މި ނަން ކުޑަ ކަތީބު\nއަޅާ ވިރުވާ މޮޅަށްވާ\nމަޅާ ހަންޖަރު ނަންގަވާ\nފަޅާ ލިޔެ ބަނޑުތިބެ އެތާ\nތަޅާ ކަތިވަޅިތަކުން ގެންފޫ\nޚަރާބު އޭރު ކޮށްލައިފޫ\nއޯގާވެ ރައްޔަތުން މީ\nހޯދާ ބަލާ އިރުންލީ\nރޯ ހުދަން ބަރުތައް އޮތީ\nޝޯހުއާނުވެ ކަތުން ރުކޮށް\nރޯސަހަ ފީމު ޝުކުރުކޮށް\nފަނޑުނު ކުލަ ދެވެރީންވާ\nއަޑު އިއްވުމަށް ލެއަށްމާ\nފަނޑުނު ކުލަ އާލަމަށްވޭ ތޯ\nއަޑު މަނަދޫގެ އިއްވޭ ތޯ\nވާހަކަ: ހަންޑި ހުސޭނު\nއެއްޗެއް ކަޅެއްތަ؟ ނޫނީ "ފެހި، ހުދު، ދަނބު" ސައެއް؟\nދޮންބަންޑާރައިންނަކީ "ހުރަވީ" އެއްތޯ ކުރެވޭ ބަހުސް


SunOnline: Haaru kanikoh bangi govaifinama dhen hadhaanee kihineh?\nހާރުކަނިކޮށް ބަންގި ގޮވައިފިނަމަ ދެން ހަދާނީ ކިހިނެއް؟\nމިޙްނާ ނާސިހު 11 May 2020, 10:46\nބައެއްފަހަރު ތަންކޮޅެއް ލަހުން ހޭލެވިގެން ނުވަތަ އޮޅުމަކުން ނަމަވެސް ހަރުކާން އިންދާ ބަންގިގޮވުމަކީ ދިމާވާ ކަމެކެވެ. މިފަދަކަމަކުން ދުރުހެލިވުމަށް ސަމާލުކަންދޭން ޖެހޭއިރު އޮޅުމަކުންނަމަވެސް މިކަން މެދުވެރިވެއްޖެނަމަ އެމީހެއްގެ އެ ރޯދަ ސައްޚަވާނެ ބާވައެވެ. ނުވަތަ އެހިސާބުން އެ ރޯދަ ބާތިލްވީބާއެވެ.\nމިއަދު ރޯދަ ސުންބުލީގައި މި ބަލާލަނީ މިފަަދައިން ދިމާވާ ހާލަތްތަކުގައި އަމަލުކުރާނެ ގޮތަށެވެ. ޖަވާބުދެއްވާފައިވަނީ އުސްތާޒާ ސާމިޔާ ޒަކަރިއްޔާއެވެ.\nސ: ހާރުކައި ނުނިމެނީސް ފަތިސް ނަމާދު ބަންގި ގޮވައިފިނަމަ ނުވަތަ އިރުއޮއްސުމުގެ ކުރީން އޮޅުމަކުން ރޯދަވީޢްލިއްޖެނަމަ ދެން ހަދާނީ ކިހިނެއް؟\nޖ: ރޯދަ އަށް ހުއްޓާ ބައެއްފަހަރު ތަންކޮޅެއް ލަހުން ހާރުކާން ތެދުވެވޭތީ ނުވަތަ ގަޑި އޮޅުމުގެ ސަބަބުން ހާރުކާން ތިއްބާ އެބަ ބަންގި ގޮވައެވެ. ހަމަ އެގޮތަށް ރޯދަ ވީއްލުމުގައިވެސް އޮޅުމަކުން ކުޑައިރުކޮޅެއް އަވަހަށް އެބަ ރޯދަވީއްލެއެވެ. މިހާލަތުގައި ރޯދަ ވެރިޔާ ހާރުކާއިރުގަވެސް ފަޖުރުއްސޯދިޤުގެ އަލިކަން ފާޅުވެއްޖެތޯ ނޫންތޯ ޔަގީން ކުރަންޖެހޭނެއެވެ.\nއެހެން ނަމަވެސް އޮޅުމަކުން އެކަހަލަ ކަމެއް ހިނގައިފި ކަމުގައި ވާނަމަ އެމީހާ އަވަހަށް އަނގައިގަ ހުރި ކާ އެއްޗެހި އުކާލާފަ ކޯދޮވެލައިގެން އެދުވަހު ރޯދަ އަށް ހުންނާނީއެވެ. ހަމަ އެގޮތަށް ރޯދަ ވީއްލާއިރު އެއަށް ވުރެވެސް ބޮޑަށް މިކަމަކަށް ސަމާލުކަން ދޭންޖެހޭނެއެވެ. އެހެން ނަމަވެސް އޮޅުމަކުން އެފަދަ ކަމެއް ވެއްޖެނަމަ ނުވަތަ އެމީހަކު ވަރަށް ބޮޑަށް ބަލާފަވެސް އޮޅިއްޖެނަމަ އެ ރޯދަ ރަނގަޅު ވާނެއެވެ.\nސަބަބަކީ މިކަމުގައި އޮންނަނީ ޔަޤީންވުމެވެ. ޔަޤީންކަމާއި އެކު އޭނަ ރޯދަ ވީއްލައިފި ނަމަ އެ ރޯދަ ޞައްޙަ ވާނެއެވެ. އެހެންނަމަވެސް އޭނައަށް ބެލެންހުއްޓާ އަދި އެނގެން ހުއްޓާ އެވަރަށް ފަރުވާތެރިނުވެ ނުބަލާ ރޯދަ ވީއްލައިފިނަމަ ނުވަތަ އެމީހަކު ހުރީ ދަތުރެއްގެ މަތީގައިވެސް ނޫންނަމަ ޔަގީންކުރަންޖެހޭނެއެވެ. އަދި އެގޮތަށް ރޯދަ ވީއްލިއްޖެކަމަށް ވަނީނަމަ ރަނގަޅު ގޮތަކީ ރޯދަ ޤަޟާ ކުރުމެވެ.


Ithurah loan nagaane kameh neiy, zinmaa nagan jeheynee Raees Yaamin: Ibu | Mihaaru\nއިންނަމާދޫ ޒުވާނުންތަކެއް، މިއަދު އިބޫއާއެކު ސެލްފީއެއް ނަންގަވަނީ. - ފޮޓޯ: އެމްޑީޕީ\nއިތުރަށް ލޯން ނަގާނެ ކަމެއް ނެތް، ޒިންމާ ނަގަން ޖެހޭނީ ރައީސް ޔާމީން: އިބޫ\n25 އޯގަސްޓް 2018 - 15:02 16 comments\nރައީސް އަބްދުﷲ ޔާމީންގެ ސަރުކާރުން އިތުރަށް ލޯން ނަގަމުން އަންނަ ކަމަށާއި އެކަން ހުއްޓާލަން އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) ގޮވާލައްވައިފި އެވެ.\nރިޔާސީ އިންތިޚާބަށް 27 ދުވަހަށް ވެފައިވަނިކޮށް، ރ. އަތޮޅުގެ ރަށްތަކަށް ކުރައްވާ ކެމްޕެއިން ދަތުރުގައި ރ. އިންނަމާދޫ ރައްޔިތުންނާ ބައްދަލު ކުރައްވައި އިބޫ ވިދާޅުވީ ދައުލަތް ވަނީ ރައްޔިތުންގެ ނަމުގައި ދަރައި ނިމިފައިވާ ކަމަށާއި ރައީސް ޔާމީނަށް އިތުރު ފުރުސަތެއް ދޭން ރައްޔިތުން ބޭނުން ނުވާ ކަމަށެވެ.\n"ރައްޔިތުން ބުނަނީ ރައީސް ޔާމީނަށް ނޫނެކޭ. ދެވަނަ ފުރުސަތެއް މި ސަރުކާރަކަށް ނެތޭ،" -- އިބޫ\nއިންނަމާދޫ ރައްޔިތުންނާ ބައްދަލު ކުރައްވައި، އިބޫ ވާހަކަ ދައްކަވަނީ. - ފޮޓޯ: އެމްޑީޕީ\nއެގޮތުން، ދައުލަތަށް ލިބޭ ކޮންމެ ރުފިޔާއަކުން 75 ލާރި ދައްކަން ޖެހެނީ ދަރަނި އަދާ ކުރުމަށް ކަމަށް ވެސް އިބޫ ވިދާޅުވި އެވެ. އެހެންވެ، ނަގަމުން އަންނަ ލޯންތަކާއި ސޮވެރިން ގެރެންޓީ ދިނުން މި ވަގުތަށް ހުއްޓާލަން އެމްޑީޕީގެ ޕާލަމެންޓްރީ ގްރޫޕްގެ ލީޑަރު ގޮވާލެއްވި އެވެ.\n"ތިޔަ ބޭފުޅުން ދައްކަވާ ޓެކްސް، އިމްޕޯޓު ޑިއުޓީ، އެހެން ގޮތް ގޮތުން ދައްކާ ފައިސާ އިން ދައްކަން ޖެހެނީ ރައްޔިތުންގެ ނަމުގައި ރައީސް ނަންގަވާފައި ހުރި ލޯން އަދާކުރެއްވުމަށް،" އިބޫ ވިދާޅުވި އެވެ.\n"ރައްޔިތުން ބުނަނީ ރައީސް ޔާމީނަށް ނޫނެކޭ. ދެވަނަ ފުރުސަތެއް މި ސަރުކާރަކަށް ނެތޭ."\nއިބޫ ވިދާޅުވި ގޮތުގައި، އިތުރަށް ލޯން ނަގާ ނަމަ، އެ ދެއްކެމުގެ ޒިންމާއާ ހަވާލުވެވަޑައިގަންނަވަން ޖެހޭނީ، ވެރިކަމަށް ވަޑައިގަތުމަށް ތައްޔާރުވެ ތިއްބެވި އިދިކޮޅު ކޯލިޝަންގެ ބޭފުޅުންނަށެވެ. އެކަމަކު އެ ލޯންތައް ނެންގެވުމުގެ ޒިންމާ ރައީސް ޔާމީން ނަންގަވަން ޖެހިވަޑައިގަންނަވާނެ ކަމަށް އިބޫ ވިދާޅުވި އެވެ.\n"ރާއްޖެ ތަރައްގީ ކުރުމުގެ ނަމުގައި، އިތުރު ހިދުމަތްތައް ދިނުމުގެ ނަމުގައި ބޮޑެތި ލޯންތައް ނަގައި އިތުރަށް ދަރަނިވެރި ކުރުވުމަކީ ރައްޔިތުން އެދޭ ކަމެއް ނޫން،" އިބޫ ވިދާޅުވި އެވެ.\nއިންނަމާދުއަށް ވަޑައިގަތުމުން، އިބޫ އަށް އެރަށު ރައްޔިތުން މަރުހަބާ ދަންނަވަނީ. - ފޮޓޯ: އެމްޑީޕީ\nއިންނަމާދޫގައި އިބޫ ދެއްކެވި ވާހަކައިގެ ޚުލާސާ:\n- ބޯޓް ބިލްޑިން އާއި މެރިން އާޓިޓެކްޓް ދާއިރާ އިން އިތުރު ކޯސްތަކެއް ދޭނަން.\n- ތަފާތު ކުރުމެއް ނެތި، ފެނާއި ނަރުދަމާގެ ނިޒާމު ހުރިހާ ރަށަކަށް ފޯރުކޮށްދޭނަން.\n- ރާއްޖެ ތަރައްގީ ވާން ޖެހޭނީ ޖަޒީރާވަންތަ ރާއްޖެއެއްގެ ގޮތުގައި.\n- އިންނަމާދޫގެ ގޮނޑުދޮށް ހިމާޔަތްކޮށް ދޭނަން.\n- ސިޔާސީ ކަމެއްގައި ބައިވެރިވެގެން ވަޒީފާ ގެއްލިއްޖެ ނަމަ، ވަޒީފާ ހޯދައިދޭނަން.\n"ވޯޓު ބޮނޑީގައި އަތްލީމަ ނަތީޖާ ފެންނާނެ، ޓެބްލެޓެއް ބޭނުމެއް ނުވާނެ"\nއަންނަ މަހުގެ 23 ގައި އޮންނަ ރިޔާސީ އިންތިޚާބާ ގުޅިގެން އިބޫ ވިދާޅުވީ ރީ-ރަޖިސްޓްރީ ކުރުމަށް ބުރަ މަސައްކަތްތަކެއް އިދިކޮޅު ފަރާތްތަކުން ކުރި ކަމަށެވެ. އެގޮތުން، 48،000 އަށް ވުރެ ގިނަ މީހުން ރީ-ރަޖިސްޓްރީ ކުރަން އިލެކްޝަންސް ކޮމިޝަނަށް ހުށަހެޅި ކަމަށް އޭނާ ވިދާޅުވި އެވެ.\nއެކަމަކު އޭނާ ވިދާޅުވީ އެ ކޮމިޝަނުން ބާތިލްކޮށް އަލުން، ރީ-ރަޖިސްޓްރީ ކުރަން ހުށަހެޅި ގާތްގަނޑަކަށް 6000 ފޯމްގެ ތެރޭގައި ގިނައީ އިދިކޮޅު ފަރާތްތަކުގެ ފޯމްތައް ކަމަށެވެ. ބާތިލްކުރި ފޯމްތައް އަލުން އިލެކްޝަންސް ކޮމިޝަނަށް ހުށަހަޅައި، އެމީހުންނަށް ވޯޓުލެވޭނެ ގޮތް ހަދާނެ ކަމަށް އިބޫ ވިދާޅުވި އެވެ.\nއޭނާ ވިދާޅުވި ގޮތުގައި، އިންތިޚާބު އޮންނަ ދުވަހު، ރައްޔިތުން ގެއަށް ވަންނަން ވާނީ ނަތީޖާ ހޯދުމަށް ފަހު އެވެ. ނަތީޖާ އޮތީ "އެއް ފަރާތަކަށް ބުރަވެފައި" ކަމަށާއި އެއީ "ޓެބްލެޓެއް ހޯދައިގެން" އޭގައި ޖަހަން ޖެހޭ ވަރުގެ ކަމެއް ނޫން ކަމަށް ވިދާޅުވި އެވެ.\nއިބޫ ވިދާޅުވި ގޮތުގައި، ވޯޓު ކަރުދާސް "ބޮނޑީގައި އަތްލީމަ" ނަތީޖާ ފެންނާނެ އެވެ. ނަތީޖާ ޖަހަން ވާނީ ކަރުދާސް ގަނޑެއްގައި ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ރ. އަތޮޅު ސަރުކާރު އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ރ. އިންނަމާދޫ ސަރުކާރު ލޯނު ރައީސް އަބްދުﷲ ޔާމީން


Raajje gai invest kuran miee enme ragalhu vaguthu: Raees\nރާއްޖޭގައި އިންވެސްޓް ކުރަން މިއީ އެންމެ ރަނގަޅު ވަގުތު: ރައީސް\nރާއްޖެ އާއި ޗައިނާގެ ދެމެދުގައި މިނިވަން ވިޔަފާރީގެ އެއްބަސްވުން ގާއިމް ކުރާ ދަނޑިވަޅަކީ ޗައިނާގެ އިންވެސްޓަރުން ރާއްޖޭގައި އިންވެސްޓް ކުރަން އެންމެ ރަނގަޅު ވަގުތު ކަމަށް ރައީސް އަބުދުﷲ ޔާމީން އަބުދުލްގައްޔޫމް ވިދާޅުވެއްޖެ އެވެ.\nޗައިނާގައި ހުންނަ ރާއްޖޭގެ އެމްބަސީގައި މިއަދު ހެނދުނު ބޭއްވި ބިޒްނަސް ލީޑަރުންގެ ފޯރަމުގައި ރައީސް ވިދާޅުވީ، ބައެއް ފަރާތްތަކުން ގަބޫލުކުރާ ގޮތުގައި ރާއްޖޭގެ އެކޮނޮމީ އަކީ ކުޑަ އަދި ވިޔަފާރިތަށް ލިމިޓެޑް ގައުމެއް ކަމަށެވެ. ނަމަވެސް ކަން އޮތީ އެގޮތަށް ނޫން ކަމަށާއި ރާއްޖޭގެ މާކެޓް ރަނގަޅަށް ދަންނަ ބޭރުގެ އިންވެސްޓަރުންނަށް އެކަން ދޮގު ކުރާނެ ކަމަށް ރައީސް ވިދާޅުވި އެވެ.\nރައީސް ވިދާޅުވީ، ކުރީގެ މަޝްވަރާތަކުގެ އަލީގައި ޗައިނާ އާއެކު މިނިވަން އެއްބަސްވުން ގާއިމް ކުރުމާއި ގުޅޭގޮތުން މިއަދު މަޝްވަރާ ކުރެވޭނެ ކަމަށާއި އެ ނިންމުމާއެކު ރާއްޖޭގައި އިންވެސްޓް ކުރަން ބޭނުންވާ ޗައިނާގެ އިންވެސްޓަރުންނަށް އަބަދުވެސް މަރުހަބާ ކިޔާނެ ކަމަށެވެ.\nރައީސް އިތުރަށް ވިދާޅުވީ، ރާއްޖޭގެ އެކޮނޮމީ އިތުރަށް ފުޅާކޮށް ތަރައްގީ ކުރުމަށް ޗައިނާއިން ވަރަށް ބޮޑު އެހީތެރިކަމެއް ފޯރުކޮށްދޭ ކަމަށެވެ. އަދި ވިދާޅުވީ، ކުރިއަށް އޮތް ތަނުގައިވެސް ރާއްޖެ އާއި ޗައިނާގެ ގުޅުން އިތުރަށް ބަދަހިވެގެންދާނެ ކަމަށެވެ.\nރައީސް އަބްދުﷲ ޔާމީންގެ މި ދަތުރުފުޅުގައި ދެ ގައުމުގެ ދެމެދުގައި ގުޅުން ބަދަހިކުރުމާބެހޭ އެއްބަސްވުންތަކެއްގައި ސޮއި ކުރެއްވުމަށް ވަނީ ހަމަޖެހިފަ އެވެ. އެއީ ކޮން އެއްބަސްވުންތަކެއް ކަމެއް އަދި ސާފެއް ނުވެ އެވެ. ޗައިނާގެ ނޫސްތަކުން ބުނާގޮތުގައި މި ދަތުރުފުޅުގައި އެފްޓީއޭގައި ސޮއިކުރަންވަނީ ނިންމާފަ އެވެ.\nމިނިވަން ވިޔަފާރީގެ އެއްބަސްވުމުގެ ސަބަބުން ބޮޑަށް ފައިދާވާނީ ޗައިނާއަށް ކަމަށް ބުނެ އިދިކޮޅު ފަރާތްތަކުން އަންނަނީ ވާހަކަ ދައްކަމުންނެވެ. އެކަމާ ގުޅޭގޮތުން ކުރީގެ ރައީސް މުހައްމަދު ނަޝީދު ވިދާޅުވީ އެ އެއްބަސްވުމުގެ ސަބަބުން ރާއްޖެ އިތުރަށް ޗައިނާއަށް ދަރަނިވެރިވާނެ ކަމަށެވެ.\nމިނިވަން ވިޔަފާރީގެ އެއްބަސްވުމުގެ ސަބަބުން ރާއްޖޭގެ އިމްޕޯޓު އަދި އެކްސްޕޯޓު ވިޔަފާރިއަށް ކުރިއަރރާނެ ކަމަށާއި އަދި ދެ ގައުމުގެ އިގްތިސާދު ވަރުގަދަ ކޮށްދޭނެ ކަމަށް ޗައިނާގެ ނޫސްތައް ބުނެ އެވެ. އަދި ޗައިނާ ޓޫރިސްޓުން ގިނަ އަދަދަކަށް ރާއްޖެ އަންނައިރު ޓޫރިސްޓުންނަށް ޗައިނާގެ އުފެއްދުންތައް ހެޔޮއަގުގައި ރާއްޖެއިން ލިބޭނެ ކަމަށެވެ.


United dhookohllan Sanchez beynumeh nuvey: Mourinho\nޔުނައިޓެޑު ދޫކޮށްލަން ސަންޗޭޒް ބޭނުމެއް ނުވޭ: މޮރީނިއޯ\nސަންޗޭޒްގެ އެއްބަސްވުން ހަމަވާނީ 2022 ވަނަ އަހަރު\nކ. މާލެ 24 ނޮވެންބަރު 2018 | ހޮނިހިރު 20:07 1,731\nހޯޒޭ މޮރީނިއޯ (ކ) އަދި އެލެކްސަސް ސަންޗޭޒް - ގެޓީ އިމޭޖާސް\nމެންޗެސްޓާ ޔުނައިޓެޑު ދޫކޮށްލަން އެ ކްލަބަށް ކުޅެމުން އަންނަ ޗިލީގެ ފޯވާޑް އެލެކްސަސް ސަންޗޭޒް ބޭނުން ނުވާ ކަމަށް ހޯޒޭ މޮރީނިއޯ ބުނެފިއެވެ.\nނޫސްވެރިންނަށް މައުލޫމާތު ދެމުން މޮރީނިއޯ ބުނީ ޔުނައިޓެޑު ދޫކޮށްލަން ބޭނުންވާ ވާހަކަ ސަންޗޭޒް އޭނާއާ ހިއްސާކޮށްފައިނުވާ ކަމަށާއި، ހިތްހަމަ ނުޖެހިފައި ހުރި ވާހާކަވެސް ހިއްސާކޮށްފައިނުވާ ކަމަށެވެ.\nމޮރީނިއޯ ބުނީ ޓީމާއެކު ސަންޗޭޒް ކުރިއެރުންތައް ހޯދަމުން އަންނަ ކަމަށާއި، އޭނާގެ ސަބަބުންވެސް ޓީމަށް ރަނގަޅު ކުރިއެރުންތައް އަންނަމުންދާ ކަމަށެވެ.\nއެހެންނަމަވެސް ދާދި ފަހުން މަޝްހޫރު ކުޅިވަރު ނޫހެއް ކަމަށްވާ "ދަ ސަން" އިން ބުނީ ސަންޗޭޒް ޕީއެސްޖީ އަށް ދޫކޮށްލުމަށް ޔުނައިޓެޑުން ނިންމާފައިވާ ކަމަށާއި، ކުރިޔަށް އޮތް ޖެނުއަރީ ޓްރާންސްފާގައި އެކަންތައް ކުރިޔަށްދާނެ ކަމަށެވެ.\nމި އަހަރުގެ ޖެނުއަރީ މަހު އަހަރަކު 14 މިލިއަން ޕައުންޑު މުސާރައިގެ ގޮތުގައި ލިބޭ ގޮތަށް ސަންޗޭޒް ޔުނައިޓެޑަށް ބަދަލުވީ ހަތަރު އަހަރުގެ އެއްބަސްވުމެއްގެ ދަށުންނެވެ. އެގޮތުން އޭނާގެ އެއްބަސްވުން ހަމަވާނީ 2022 ވަނަ އަހަރެވެ.\nމީގެ ކުރިން ބާސާ އަށް ވެސް ކުޅެފައިވާ ސަންޗޭޒް ވަނީ އެ ކްލަބާ އެކު ވެސް ގިނަ ކާމިޔާބީތައް ހޯދާފައެވެ. ބާސާގައި ކާމިޔާބީތައް ހޯދުމަށް ފަހު ސަންޗޭޒް ބަދަލުވީ އާސެނަލްއަށެވެ.\nސަންޗޭޒް ވަނީ އާސެނަލް އަށް ކުޅުނު 166 މެޗުގައި 80 ލަނޑު ކާމިޔާބުކޮށްފައެވެ. އާސެނަލް ދޫކޮށް ސަންޗޭޒް ޔުނައިޓެޑަށް ބަދަލުވެފައި ވާއިރު، އޭނާ ވަނީ މިހާތަނަށް ޔުނައިޓެޑަށް ކުޅުނު 29 މެޗުގައި ހަތަރު ލަނޑު ކާމިޔާބުކޮށްފައެވެ.\nޗިލީގެ ގައުމީ ޓީމަށް ކުޅުނު 122 މެޗުގައި 39 ލަނޑު ކާމިޔާބުކޮށްފައިވާ ސަންޗޭޒް ވަނީ އެޓީމާއެކު ކޮޕާ އެމެރިކާ ކާމިޔާބުކޮށްފައެވެ.


Covid-19 jehunu dhivehi doctor ge thajuribaa aai lafaa | Mihaaru\nކޮވިޑް-19 ޖެހުނު ދިވެހި ޑޮކްޓަރުގެ ތަޖުރިބާ އާއި ލަފާ\n11 އެޕްރީލް 2020 - 08:55 54 comments\nއިނގިރޭސި ވިލާތުގެ ނެޝަނަލް ހެލްތު ސާވިސް (އެންއެޗްއެސް) ގެ ދިވެހި ޑޮކްޓަރެއް ކަމަށް މުހައްމަދު ރަޒީމް އޭނާގެ އަނބިކަނބަލުން ކޮރޯނާވައިރަހަށް ޕޮޒިޓިވް ވެގެން މީގެ ދެ ހަފުތާ ކުރިން ފޭސްބުކްގައި އެކަން ހާމަކުރެއްވި އެވެ. އޭރު ރަޒީމްގެ ކިބައިން ބަލީގެ އެއްވެސް އަލާމާތެއް ނުފެނެ އެވެ. އެކަމަކު އޭރު ވެސް ރަޒީމް އެއް ކަމެއް ޔަގީންކުރެއްވި އެވެ. އެއީ އޭނާ ހޮސްޕިޓަލުގައި ކޮރޯނާވައިރަހުގެ ބަލި މީހުންނަށް ފަރުވާ ކުރައްވާތީ، އޭނާގެ ފަރާތުން ނޫން ގޮތަކަށް ގޭތެރެޔަށް ވައިރަސް ނުވަންނާނެ ކަމެވެ. ކަންވީ ވެސް އެހެންނެވެ. ދެތިން ދުވަހުގެ ތެރޭގައި ރަޒީމްގެ ކިބައިން ވެސް ބަލީގެ އަލާމާތްތައް ފެންނަން ފެށި އެވެ. އެކަމަކު މިހާރު އޭނާ ހުންނެވީ ބަލިން ފަސޭހަވެ އަނެއްކާވެސް ހޮސްޕިޓަލުގައި ހިދުމަތުގަ އެވެ.\nހޮސްޕިޓަލުން ގެޔަށް ވައިރަސް ގެންދެވިދާނެ ކަމުގެ ބިރުގައި ހުންނަވަނިކޮށް އަނބިކަނބަލުންގެ ކިބައިން ބަލީގެ އަލާމާތްތައް ފެންނަން ފެށުމުން ހެދި ޓެސްޓް ޕޮޒިޓިވި އެވެ. އެކަމަކު މިއީ ރައްކާތެރިވާން ވަރަށް ވިސްނައިގެން ހުންނަވަނިކޮށް ދިމާވި ގޮތެވެ.\nބަލިވުމުގެ މާ ކުރިން އައިސޮލޭޝަންގައި\nރަޒީމް ވިދާޅުވީ ކޮވިޑް-19ގެ އެއްވެސް އަލާމާތެއް ނުފެނި ވެސް ގައިގައިން ވައިރަސް އަރާތީ ކަންބޮޑުވެވަޑައިގަތް ކަމަށެވެ. އެހެންވެ، ހޮސްޕިޓަލަށް ކޮވިޑް-19ގެ ބަލި މީހުން އަންނަން ފެށުމާ އެކު، ގޭގައި އެހެން ފްލޯއެއްގައި އުޅުއްވަން ފެއްޓެވި އެވެ. އެކަމަކު އަށް އަހަރުގެ ދަރިފުޅަށް އެކަމުން ވަރަށް އަސަރުކުރި އެވެ. ބައްޕައާ އެކު ކޮންމެ ދުވަހަކު ހޭދަކުރާ ވަގުތާއި ނިދާ ވަގުތު ބައްޕަ ނެތުމުން އެ ޝަކުވާ ކުރިމަތިވި އެވެ. އެކަމަކު ހީކުރެއްވި ގޮތާ ހިލާފަށް ބަލީގެ އަލާމާތްތައް ފެނުނީ އަނބިކަނބަލުންގެ ކިބައިންނެވެ. މާނަ އަކީ ބަލީގެ އަލާމާތެއް ފެންނަން ނެތަސް ރަޒީމްގެ ހަށިގަނޑުގައި ވައިރަސް ހުރުމެވެ. އެހެންވެ އަނބިކަނބަލުންނާ އެކުގައި ދެން އުޅުއްވުމުގެ މާނައެއް ނެތުމުން އައިސޮލޭޝަން ދޫކޮށްލެއްވީ އެވެ. މަންމަ އަށް ވައިރަސް އަރާފައިވާ ދުވަސްވަރު ދަރިރުޅާ އެކު އެތައް ވަގުތެއް ހޭދަކޮށްފައި ވާތީ އެންމެން އެއްކޮށް އުޅެން ފެށީ އެވެ.\n"އަންހެނުންނާއި އަޅުގަނޑު ވެސް ރޯގާ ޖެހި ވަރުބަލިކޮށް އުޅުނީ. އެކަމަކު ނޭވާލާން އުނދަގޫވުން ކަހަލަ ކަމެއް ދިމައެއް ނުވޭ، އަޅުގަނޑު ވެސް އެންމެ ކުރިން ބޮލުގައި ރިއްސައި ވަރުބަލިވި. އެކަމަކު އޭރު ހީކުރީ މަސައްކަތް މާ ބުރަވީމާ ވާ ގޮތެކޭ،" ރަޒީމް އޭނާގެ ތަޖުރިބާ ހިއްސާކުރެއްވި އެވެ.\nނަސީބު ރަނގަޅުކަމުން ބަލީގައި ބޮޑުވަރެއް ނުވެ އަނބިކަނބަލުން 12 ދުވަހުގެ ތެރޭ ރަނގަޅުވެއްޖެ އެވެ. ރަޒީމްގެ ހަށިގަނޑުން ބަލީގެ އަލާމަތްތައް ބޮޑަށް ފެނުނީ ތިން ދުވަހަށެވެ.\nއެންމެ ބޮޑު ނަސީބަކަށް ވީ ދަރިފުޅަށް ވައިރަސްގެ އަސަރެއް ނުކޮށް ސަލާމަތްވީތީ އެވެ.\nބަލި މީހުން ގިނަވީ ކުއްލިއަކަށް\nކޮރޯނާވައިރަހުގެ ހާލަތު މިހާރު އެންމެ ގޯސް އެއް ގައުމު ކަމަށްވާ އިނގިރޭސި ވިލާތުގެ އެންއެޗްއެސްގައި ކިޑްނީ ބަލީގެ ޑޮކްޓަރެއްގެ ގޮތުގައި މަސައްކަތްކުރައްވާ ރަޒީމް އެތަނުގައި އުޅުއްވާތާ މި ވީ ހަތް އަހަރު ތެރޭގައި މިއީ، އެހެން ސިއްހީ ހިދުމަތްތެރިންނެކޭ އެއްގޮތަށް، އެންމެ ހާސްކަން ބޮޑު ދުވަސްވަރެވެ. ކޮރޯނާވައިރަހާ ހެދި ދެ ހަފުތާ ގޭގައި ހުންނަވާފައި އަލުން ހޮސްޕިޓަލަށް ވަޑައިގެން އިރު އެތަނުގެ ހުރިހާ ކަމެއް އޮތީ ބަދަލުވެފަ އެވެ.\nއިނގިރޭސި ވިލާތުގެ ދެކުނު ސަރަހައްދުގައި ކިޑްނީގެ ގިނަ ޑަޔަލިސްތަކާއި ޓްރާންސްލާންޓްތައް ހެދުން ފަދަ މިކަމާ ގުޅުން ހުރި ހުރިހާ ހިދުމަތެއް ދޭ ހޮސްޕިޓަލުގައި ކޮރޯނާވައިރަހުގެ ބަލި މީހުންގެ އަދަދު ކުއްލިއަކަށް އިތުރުވި އެވެ.\n"ހޯމް އައިސޮލޭޝަނަށް ދިޔައިރު ހޮސްޕިޓަލުގައި ތިބޭނީ ކިޑްނީ ބަލީގެ މީހުންގެ ތެރެއިން ކޮރޯނާވައިރަހަށް ޕޮޒިޓިވް އެންމެ ފަސް މީހުން. އެކަމަކު ގޭގައި ދެ ހަފުތާ ކޮށްފައި ދިޔައިރު ވޯޑް އޮތީ އެއްކޮށް ފުރިފައި. ކޮންމެ ވަގުތަކު ވެސް ތިރީސް މީހުން ތިބޭނެ،" އޭނާ ވިދާޅުވި އެވެ.\nރަޒީމް ވިދާޅުވި ގޮތުގައި ބަލި މީހުންގެ އަދަދު އިތުރުވުމުން، އެންމެ ބަލި މީހުންނަށް އިސްކަންދޭން ޖެހޭތީ ހޮސްޕިޓަލުން ކިރިޔާ ވެސް ގެޔަށް ފޮނުވާލެވޭ މީހުން ފޮނުވާލަނީ އެވެ.\nއާ ބައްޔެއް ކަމަށް ވާތީ، ރަޒީމް ވިދާޅުވީ، ކޮންމެ ދުވަހަކު ވެސް ހޮސްޕިޓަލްގެ ގައިޑްލައިންތައް އަންނަނީ ބަދަލުކުރަމުން ކަމަށެވެ. އެކަމަކު ޔޫކޭގައި ހާލަތު ގޯސްވާނެ ކަމަށް ބެލެވޭތީ އަދިވެސް އޮތީ ގޮންޖެހުންތަކެވެ.\nމިއީ އާ ބައްޔެއް ކަމަށް ވެފައި ވަކި ހާއްސަ ފަރުވާއެއް ނެތުމުން އިނގިރޭސި ވިލާތުން ވިސްނައިގެން ތިބީ އާބާދީގެ 60 ޕަސެންޓަށް ބަލި ޖެހި، ބައްޔަށް އިމިއުން ވުމުން މައްސަލަ ހައްލުވާނެ ކަމަށެވެ. އެކަމަކު މީހުން އެއްވެ އުޅުން ވެސް ކޮންޓްރޯލް ނުކޮށް، މުހިންމު ވަގުތުތައް ނަގާލުމުން ކުއްލިއަކަށް ފެންނަން ފަށީ ކޮވިޑް-19ގެ ބަލި މީހުންނެވެ. އެކަމަކު ރާއްޖޭގައި އަޅާފައިވާ ފިޔަވަޅުތައް ރަނގަޅުކަން އޭނާ ފާހަގަކުރެއްވި އެވެ. އެއީ ކޮންޓެކްޓް ޓްރޭސިން، ޕޮޒިޓިވް ކޭސްއެއް ފެނުމުގެ ކުރިންސުރެ ހަދަން ފެށުމާއި އައިސޮލޭޓް ކުރުމާއި ކަރަންޓީނުކުރުމުގެ ކަންކަމަށެވެ.\nސިއްހީ އެހީތެރިކަން ދޭން ބޭނުންވާނެ ސާމާނު ހޯދަން ރާއްޖޭން މަސައްކަތްކުރާއިރު އިނގިރޭސި ވިލާތުގެ ތަޖުރިބާ އިން ރަޒީމް ބައެއް ލަފާ ދެއްވި އެވެ.\nއެހެން މީހުންނަށް ނުލިބޭ އެއްޗެއް ދިވެހިންނަށް ވަނީ ލިބިފައި\n"އެއީ ވަގުތު. ތައްޔާރުވާން ރާއްޖެ އަށް ވަގުތު ލިބިއްޖެ. އެހެންވެ މި ވަގުތު ވަރަށް ސްޓްރެޓެޖިކްކޮށް ގެންދަން ޖެހޭނީ،" ރަޒީމް އޭނާގެ ތަޖުރިބާ ހިއްސާކުރެއްވި އެވެ.\nމިހާރު ރާއްޖެ އަށް ޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ނުވަތަ ރައްކާތެރިކަމުގެ ހެދުންތައް އެތެރެކުމަށާއި ވެންޓިލޭޓަރު ހޯދަން ކުރާ މަސައްކަތް ރަނގަޅުކަން ފާހަގަކުރައްވައި ޑޮކްޓަރު ވިދާޅުވީ ފައިސާ ހުއްޓަސް މިހާރު މިފަދަ ބާތްތައް ލިބުން ދަތި ކަމަށެވެ. އޭނާ ވިދާޅުވީ ވަރަށް ގިނަ ޕީޕީއީ ހޯދަން ޖެހޭ ކަމަށެވެ.\n"އަޅުގަނޑުމެން 20 ޕޭޝަންޓުންނަށް 12 ޝިފްޓުގެ ޑިއުޓީއެއްގައި އެބަ ބޭނުންކުރަން ޖެހޭ 40-50 ޕީޕީއީ. އެއިން ކޮންމެ ޕޭޝަންޓެއްގެ ކައިރިއަށް ގޮސް ޕީޕީއީ ބަދަލުކޮށް، ދޮންނަން ދީފައި އަނެއްކާ ސާފު އެއްޗެއް ލަނީ،" އެހެންވެ ރާއްޖޭގެ އެކި ހިސާބުގައި ކަރަންޓީނު ފެސިލިޓީތައް ހުންނަ އިރު އެ ތަންތަނަށް މި ތަކެތި ފަސޭހަކަމާ އެކު ފޯރުކޮށްދެވޭނެ އިންތިޒާމެއްގައި މިކަން އޮންނަން ޖެހޭކަން ފާހަގަކުރެއްވި އެވެ.\nމިހާތަނަށް 1.6 މިލިއަނަށް ވުރެ ގިނަ މީހުން ޕޮޒިޓިވް ވެފައިވާ ވައިރަހަށް ތައްޔާރުވާއިރު އޮކްސިޖަން މާސްކް ވެސް ވަރަށް ގިނައިން ބޭނުންވާނެ ކަމަށާއި މިއީ ވެސް މަދު ނުވާ ވަރަށް އެކި ވައްތަރުން ހުންނަން ޖެހޭ އެއްޗެއް ކަމަށް ވިދާޅުވި އެވެ.\nޑޮކްޓަރު ވިދާޅުވި ގޮތުގައި، ކޮވިޑް-19 ޖެހިގެން ގިނަ މީހުން މަރުވަނީ ސިވިއަ އެކިއުޓް ރެސްޕިރޭޓަރީ ސިންޑްރޯމް (ސާސް) ގެ ސަބަބުންނެވެ. މި ހާލަތުގައި ވައިރަހާ ދެކޮޅަށް ހަށިގަނޑުގެ ދިފާއީ ނިޒާމުން ހަމަލާދޭ ގޮތުން ފުއްޕާމެ އަށް ވަގުތީ ގެއްލުންތަކެއްވެ އޮކްސިޖަން ދަށްވެ އެވެ. އެ ލިބޭ ވަގުތުކޮޅުގައި ރަނގަޅަށް އޮކްސިޖަން ނުދެވިއްޖަ ނަމަ ފުރާނަ ގެއްލޭ ކަމަށާއި އެހެންވެ ރާއްޖޭގައި އެކި ތަންތަނުގައި ބަލީގެ މީހުން އުޅޭ ނަމަ ފަރުވާ ދޭން ތިބޭ މީހުންނަކީ މިފަދަ ހާލަތް ދެނެގަނެ، އަވަހަށް އެކަން ކުރެވޭނެ ބައެެއްގެ ގޮތުގައި ހާއްސަ ތަމްރީން ދީފައިވާ ބަޔަކަށް ވުން މުހިންމު ކަމަށް ވިދާޅުވި އެވެ.\nދުވަސްވީ މީހުން: ހިތްދަތި ތަޖުރިބާއެއް\nރަޒީމް ވިދާޅުވި ގޮތުގައި ކޮރޯނާވައިރަހުގެ ތެރޭގައި، ކިޑްނީ ބަލީގެ މީހުންނަށް ފަރުވާ ދިނުމަކީ ވަރަށް ހިތްދަތި އިހްސާސްތަކެއް ކުރެވޭ ތަފާތު ތަޖުރިބާއެކެވެ. ޑަޔަލިލިސް ހަދަން ޖެހޭ މީހުންނަށް ކޮރޯނާވައިރަހަށް ޕޮޒިޓިވް ވިޔަސް، ދެ ދުވަހުން އެއް ދުވަހު ޑަޔަލިލިސް ހަދަން ޖެހޭތީ އައިސޮލޭޓެއް ވެސް ނުކުރެވެ އެވެ. ކިޑްނީ ބަދަލުކޮށްފައި ހުރި މީހެއް ނަމަ، އިމިއުން ސިސްޓަމް ސަޕްރެސްކުރަން ދީފައި ހުންނަ ބޭސްތައް ވެސް، ކޮރޯނާވައިރަހަށް ޕޮޒިޓިވް ވެއްޖެ ނަމަ ހުއްޓާލަން ޖެހެ އެވެ. އެކަމަކު އެ ބޭސްތައް ހުއްޓާލައިފި ނަމަ ޓްރާންސްޕާލާންޓް ކުރި ކިޑްނީ ހަށިގަނޑުން ރިޖެކްޓްކުރުމުގެ ވަރަށް ބޮޑު ޗާންސެއް އޮންނާނެ އެވެ. ރަޒީމް ވިދާޅުވި ގޮތުގައި މިއީ ވަރަށް އުނދަގޫ އިހްތިޔާރެކެވެ.\n"މިތަނުގައި އޮންނަ ގޮތުން ނަމަ ޑަޔަލިލިސް ހަދަން ޖެހޭ މީހުން ގެއިން މިތަނަށް ގެނައުން ވެސް އެއީ ހޮސްޕިޓަލުން ކުރާ ކަމެއް. ޑަޔަލިސިސް ހެދުމާއި ޓްރާންސްޕްލާންޓް ހަދާފައިވާ މީހުުންނަށް ފަރުވާ ކުރިއަށް ގެންދިއުމާއި މި ހުރިހާ ކަމެއްގައި އެތައް ފަހަރަކު އެ މީހުންނާ ދިމާވާތީ ވަރަށް ބޮޑު ގާތްކަމެއް އުފެދިފައި އޮންނަންނީ. އެހެންވެ މިއީ ވަރަށް އިމޯޝަނަލް ހާލަތެއް،" އޭނާ ކިޔައިދެއްވި އެވެ.\nމިހާރު ދިމާވެގެން އުޅޭ ކޭސްއެއްގައި، އުމުރުން ވަރަށް ދުވަސްވީ ޑަޔަލިލިސް ޕޭޝަންޓަކަށް ކޮރޯނާވައިރަސް ޖެހި އޭނާގެ އަނބިމީހާ ވެސް ހޮސްޕިޓަލަށް އައުން މަނާކުރުމުން ވަނީ އެކަނިވެފަ އެވެ. އެހާ ދުވަސްވީ މީހެއް ވީމާ ހާލު ދެރަވެ މިހާރު އޮތީ ވަރަށް ސީރިސްވެފަ އެވެ. އެކަމަކު އޭނާގެ އަންހެނުންނަކީ ވެސް އުމުރުން ދުވަސްވީ، އަދި އެހެން ބަލިތަކެއް ވެސް ހުންނަ މީހަކަށް ވާތީ ހޮސްޕިޓަލަށް ގެންދެވޭކަށް ނެތެވެ.\n"އޭނާގެ އަންހެނުންނަށް ގުޅާފައި ހާލަތު ކިޔައިދިނީމަ ބުނީ އަހަރެން ބޭނުމޭ އޭނާ ވަކިވެގެން ދާއިރު އަތުގައި ހިފާލައިގެން އިންނަން. އެކަމަކު އަންހެން މީހާގެ ހާލަތަށް ބަލައި ފިރިމީހާ ކައިރި އަށް ގެނެވޭކަށް ނެތް،" ޑރ. ރަޒީމް އަސަރާ އެކު ކިޔައިދެއްވި އެވެ.\nމީގެ އިތުރުން، ކިޑްނީ ބަދަލުކުރަން ހުރިހާ ކަމެއް ތައްޔާރުވެފައި ވަނިކޮށް ކޮވިޑް-19 ޖެހި ހުރިހާ އުންމީދެއް ފެނަށް ދިޔަ މީހުން އުޅޭ ކަމަށް ވެސް ވިދާޅުވި އެވެ.\nއިތުރު ލިޔުންތައް ސިއްހަތު އިގިރޭސިވިލާތް